
MAGNETOGRAMSKI ZAPIS PO ZVOČNEM POSNETKU 34. SEJE MESTNEGA SVETA MESTNE OBČINE LJUBLJANA, 

ki je potekala v ponedeljek, 28. septembra 2026 s pričetkom ob 15:30 uri, v Veliki sejni dvorani Mestne hiše, Mestna občina Ljubljana, Mestni trg 1, Ljubljana.

[bookmark: _Hlk189634700]GOSPOD ZORAN JANKOVIĆ
Spoštovane svetnice, spoštovani svetniki, gospe in gospodje, pričenjamo s 34. sejo Mestnega sveta Mestne občine Ljubljana. Uvodoma pozdravljam gospo Marijo Horvat. Kje si, Marija, tamle? Hvala lepa. Predsednica Nadzornega odbora Mestne občine Ljubljana. Navzočih je 38 svetnic in svetnikov, smo sklepčni. Odsotnost je opravičil Klemen Žibert. Lahko pričnemo z delom. Lepo prijazno prosim, da izključite mobilne telefone, da ne motimo delo Mestnega sveta. Pa še zadnjič letos: prosim vas, da gumb z ikono govorca pritisnete samo v primeru, da želite imeti razpravo. K razpravi se v skladu s sprejetimi spremembami poslovnika prijavite v roku 15 sekund od odprte razprave. V kolikor želite podati repliko postopkovni predlog ali obrazložitev glasu, to naznanite z dvigom rok. Po sklicu ste prejeli tudi moj predlog za razširitev dnevnega reda z novimi točkami: 34. točka z naslovom »Predlog Sklepa o zmanjšanju vrednosti namenskega premoženja in kapitala Javnega stanovanjskega sklada Mestne občine Ljubljana« in 35. točka »Predlog Odloka o spremembah in dopolnitvah Odloka o urejanju prometa v Mestni občini Ljubljana s predlogom za hitri postopek« in predlog Odredbe o dopolnitvi Odredbe o določitvi javnih parkirnih površin, kjer se plačuje parkirnina v Mestni občini Ljubljana. Odpiram razpravo o predlaganih spremembah dnevnega reda. Gospa Honzak, izvolite. 

GOSPA URŠKA HONZAK
Hvala za besedo. V Levici se nam zdi, da tale razširitev nikakor ne dosega pogojev za to, da bi se naknadno razširjal dnevni red seje mestnega sveta, ki že tako ima 33 točk, potem zdaj še dve dodatni točki. Vprašajte se vsi okoli mene, ali boste zdržali toliko časa. Pa sem jaz po moje med mlajšimi v tej sobi. Te dve točki pač izgledata zelo kot predvolilna propaganda, da je treba zdaj nujno, na hitro, ljudi iz Štepanjskega naselja in tam z Litijske malo pomiriti s tem, da se jim da na voljo nekaj parkirišč na Litijsko-Pesarski, in ne izgleda, kot da zdaj resno želimo urejati neko problematiko. Hvala. 

GOSPOD ZORAN JANKOVIĆ
Gospod Striković. 

GOSPOD DENIS STRIKOVIĆ
Spoštovane, spoštovani. Moja razprava gre v podobno smer. O tem smo razpravljali tudi na Statutarno pravni komisiji. In kaj mene muči z vašo večino v mestnem svetu, da imate dvojna merila. Ko je na podoben način oziroma bolj z neko perečo točko, perečo problematiko šla ven opozicija, ste takoj vrgli te točke ven. To vem, da so, ne vem, kdo je od Piratov, SDS ali kdo je predlagal glede tudi problematike v Štepanjskem naselju, če se ne motim januarja. Zdaj pa tukajle. In tukaj je pa neka samo opredelitev, da gre projekt v zaključno fazo. Takrat ste pa omenjali, da mora biti neki pravni dokument, nek papir, povezan s tem. Tako da je očitno, da gre samo za predvolilno točko, in to bi komot bilo na neki naslednji seji. Skličite sejo v novembru ali pa po sklicu mestnega sveta. 


[bookmark: _Hlk241563674]GOSPOD ZORAN JANKOVIĆ
Želi še kdo? Razprava je končana. Prehajamo na glasovanje. Gospod Striković, se opravičujem, gospod Striković, tu ni obrazložitev glasu. Samo o dnevnem redu. Ugotavljam navzočnost po celotni točki. Ne dela.

... /// ... iz dvorane – nerazumljivo ... ///

GOSPOD ZORAN JANKOVIĆ
Ne, ni razprave. Prosim vas, no. Dajmo navzočnost ugotoviti, no. Saj je v redu. Ne vem, kaj. Samo... Rezultat navzočnosti: 34.

Glasovanje poteka O prvem PREDLOGU: Mestni svet Mestne občine Ljubljana sprejme predlog, da se predlagani dnevni red 34. seje mestnega sveta razširi z novo 34. točko z naslovom: »Predlog Sklepa o zmanjšanju vrednosti namenskega premoženja in kapitala Javnega stanovanjskega sklada Mestne občine Ljubljana«.

Prosim za vaš glas.
Rezultat glasovanja: 
26 ZA, 
7 PROTI. 
Sprejeto. 

In gremo na glasovanje O drugem PREDLOGU SKLEPA: Mestni svet Mestne občine Ljubljana sprejme predlog, da se predlagani dnevni red 34. seje mestnega sveta razširi z novo 35. točko z naslovoma: »a) Predlog Odloka o spremembah in dopolnitvah Odloka o urejanju prometa v Mestni občini Ljubljana s predlogom za hitri postopek« in pod b) Predlog Odredbe o dopolnitvah Odredbe o določitvi javnih parkirnih površin, kjer se plačuje parkirnina v Mestni občini Ljubljana«.

Prosim za vaš glas.
Zaključujem.
Rezultat glasovanja: 
25 ZA, 
7 PROTI. 
Sprejeto. 

GOSPOD ZORAN JANKOVIĆ
In gremo tudi na glasovanje, izvolijo. 

GOSPA MOJCA SOJAR
Hvala lepa. Takoj na začetku povem, da bom glasovala proti dnevnemu redu. Spoštovane kolegice svetnice, kolegi svetniki, sodelavci uprave, spoštovani gospod župan, tole: tale mandat mestnega sveta bomo zaključili v velikem slogu, s 35 točkami dnevnega reda. To meni lahko govori o dveh stvareh: ali se bo gospod župan umaknil in želi pospraviti svojo hišo, ali pa je gospod župan želel za zadnjo sejo opozicijskim svetnikom naložiti veliko dela, z veliko gradiva, kar mu je tudi uspelo. Tako da hvala lepa, gospod župan, za ta grande finale, da ste nam dali toliko dela za 35 točk, od katerih se po mojem mnenju ni potrebno vsaj nekaj točk, da jih danes obravnavamo, in bi mirno počakali na novi sklic mestnega sveta. 

GOSPOD ZORAN JANKOVIĆ
Izvolite gospod Striković. 

GOSPOD DENIS STRIKOVIĆ
Več kot 30 točk je znak, da se vam zelo mudi sprejetju vseh teh točk, še posebej prostorskih. Ocenjujem, da tudi sami pričakujete spremembe v mestnem svetu, ki vam ne bodo šle v prid. Kot sem rekel, lahko bi sklicali dodatno sejo v novembru. Mi imamo polna pooblastila do 15. novembra, oziroma prepustili te točke novemu sklicu mestnega sveta. Zaradi tega bom glasoval proti temu dnevnemu redu. Drugače pa pričakujem plodno razpravo, katero bomo zaključili v poznih jutranjih urah. Hvala lepa. 

GOSPOD ZORAN JANKOVIĆ
Še kdo? Hvala lepa. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog dnevnega reda 34. seje mestnega sveta skupaj s spremembama. 

Prosim za vaš glas.
Zaključujem. 
26 ZA,
10 PROTI.
Sprejet dnevni red. 


Grem na točko 1. 
AD 1. POTRDITEV ZAPISNIKA 4. IN 5. IZREDNE SEJE TER 33. SEJE MESTNEGA SVETA MESTNE OBČINE LJUBLJANA
Gradivo ste prejeli. Predlagam, da zapisnike obravnavamo skupaj, glasujemo pa o vsakem posebej. Razprava o zapisnikih? Ni. Gremo na glasovanje, ugotavljam navzočnost po celotni točki. Rezultat navzočnosti: 36. 

Glasovanje poteka O PRVEM PREDLOGU SKLEPA: Mestni svet Mestne občine Ljubljana potrdi zapisnik 4. izredne seje Mestnega sveta Mestne občine Ljubljana z dne 1. junija 2026.

Prosim za vaš glas. 
Zaključujem.
Rezultat glasovanja: 
34 ZA,
0 PROTI. 

Gremo na glasovanje O DRUGEM PREDLOGU SKLEPA: Mestni svet Mestne občine Ljubljana potrdi zapisnik 5. izredne seje Mestnega sveta Mestne občine Ljubljana z dne 1. junija 2026.

Zaključujem.
Rezultat glasovanja: 
34 ZA,
0 PROTI. 

In gremo tudi na glasovanje O TRETJEM PREDLOGU SKLEPA: Mestni svet Mestne občine Ljubljana potrdi zapisnik 33. redne seje Mestnega sveta Mestne občine Ljubljana z dne 22. junija 2026.

Rezultat glasovanja: 
33 ZA,
0 PROTI. 


Gremo na točko 2.
AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE
[bookmark: _Hlk227567103]Gradivo ste prejeli. Pisno vprašanje z zahtevo za ustno predstavitev je poslal samostojni svetnik g. Denis Striković glede varovalnih ukrepov za zaščito ranljivih skupin prebivalstva. Vprašanja in pobude so poslali ga. Maruša Babnik glede neučinkovitega nadzora parkiranja v peš coni na območju Vidovdanske ulice 7 in 9 in g. Aleš Primc glede preimenovanja Windischerjeve ulice v Ulico ukradenih ukrajinskih otrok. Prejeli ste tudi odgovore na vprašanja s 33. seje. Besedo za ustno postavitev dajem samostojnemu svetniku g. Denisu Strikoviću.

GOSPOD DENIS STRIKOVIĆ
Spoštovane, spoštovani. Program Združenih narodov za okolje v zadnjem poročilu ocenjuje, da je preseganje globalnega segrevanja za več kot 1,5 stopinje celzija, kar predstavlja temelj pariškega podnebnega sporazuma, v dosedanjih politikah in alternativnih kratkoročnih scenarijih neizogibno. Ob mednarodnem dnevu čistega zraka za modro nebo je UNEP v sodelovanju s koalicijo za podnebje in čisti zrak objavil študijo z naslovom »Skrito premoženje«, v kateri prikazuje, kako lahko usklajeni ukrepi, ki hkrati izboljšujejo kakovost zraka ter zasledujejo kratkoročne podnebne rešitve in dolgoročne podnebne cilje, izboljšajo javno zdravje prebivalcev, okrepijo gospodarstvo in pospešijo napredek pri uresničevanju podnebnih ciljev. Ljubljano so po podatkih ARSO v poletju 2026 prizadeli štirje vročinski vali. V tem času je postaja Ljubljana Bežigrad zabeležila kar 14 zelo vročih dni. To je dni, ko dnevna najvišja temperatura preseže 35 stopinj celzija, in tropskih noči, to je noči, ko dnevna najnižja temperatura ne pade pod 20 stopinj celzija, kar je daleč največ po letu 1950. Za primerjavo: v celotnem 26-letnem obdobju 2000 do 2026 je postaja Ljubljana Bežigrad v povprečju letno zabeležila 3,3 zelo vročega dneva in 4,5 tropskih noči. Pred dvema letoma je Mestna občina Ljubljana prejela laskavo priznanje »Podnebno nevtralno in pametno mesto«, ocenjevalci Evropske komisije pa so Ljubljano izpostavili kot vzor drugim evropskim mestom. V podnebni pogodbi so se ljubljanske mestne oblasti zavezale, da bodo pri prostorskem načrtovanju upoštevale mikroklimatske razmere, da bi izboljšale javno zdravje in blaginjo prebivalcev. Posebna pozornost pa je namenjena analizi in ukrepom za lokacije najbolj ranljivih prebivalcem: zdravstveno območje Vodmat. Kljub tem obljubam so mediji poleti v času najbolj vročih dni poročali o vročinskih točkah na območju UKC Ljubljane in Onkološkega inštituta, torej na območju, na katerem bi morale ljubljanske mestne oblasti urgentno preventivno ukrepati, da bi zaščitile ranljive skupine prebivalstva, saj so te izpostavljene največjemu tveganju za zdravje zaradi posledic podnebnih sprememb, zlasti vročinskih valov in onesnaženega zraka. Zaradi tega sprašujem: katere varovalne ukrepe izvaja MOL s ciljem zaščititi ranljive skupine prebivalstva: starejši otroci, nosečnice in osebe s kroničnimi boleznimi, delavci na prostem in socialno-ekonomsko prikrajšane skupine, ki so izpostavljene največjemu tveganju za zdravje zaradi posledic podnebnih sprememb?
---------------------------------------------------------------------------------zvok, ki napove potek časa

GOSPOD ZORAN JANKOVIĆ
Hvala lepa. Čas je potekel. Odgovor bo podala Nataša Jazbinšek Seršen. 

GOSPA NATAŠA JAZBINŠEK SERŠEN
Spoštovani župan, svetnice in svetniki. V Mestni občini Ljubljana smo z vključitvijo v Misijo 100 podnebno nevtralnih evropskih mest izkazali jasno zavezanost k naslavljanju podnebnih sprememb. V izvajanju je ambiciozen načrt ukrepov za blaženje podnebnih sprememb, v pripravi pa je tudi akcijski načrt prilagajanja na podnebne spremembe, ki bo predvidoma sprejet v prvi polovici prihodnjega leta. Že sedaj pa mesto izvaja številne ukrepe za prilagajanje na vse pogostejše in intenzivnejše vročinske valove v poletnih mesecih. V lanskem letu smo namestili preko 40 merilnikov temperature in vlage po celotnem mestu. Na podlagi meritev bo do naslednje poletne sezone izdelan model, ki bo v realnem času prikazoval, kje v mestu so izrazitejši toplotni otoki oziroma na katerih lokacijah so temperature bolj ugodne. Ljubljana je sicer eno najbolj zelenih mest, zato lahko meščani in meščanke v vročinskih valovih najdejo številne zelene prostore, tako v mestnih gozdovih kot na urejenih parkovnih površinah, kjer so temperature lahko tudi nekaj stopinj nižje. Posebno pozornost namenjamo skrbi za mestno drevje in gozdove. Vsako leto zasadimo okoli 1000 dreves v sklopu prenov ulic, cest, parkirišč in ob vzpostavitvah novih parkovnih površin. Skrbimo tudi za sadna drevesa v mestnih sadovnjakih. Mesto sistematično razvija mrežo zunanjih osvežitvenih točk, nove zelene in vodne površine, vključno s fontanami, pitniki in vodnimi pršilniki. Po mestu je danes razporejenih 62 pitnikov, ki omogočajo dostop do kakovostne pitne vode. Na Prešernovem trgu in Čufarjevi ulici so nameščeni tudi pršilniki, ki v vročih dneh omogočajo dodatno osvežitev. Ohladimo se lahko tudi na plažah ob Savi ali pa na kopališčih, s katerimi upravlja Šport Ljubljana in za katere je bila v letošnjem letu uvedena enotna vstopnica. V času vročinskih valov so bila kopališča obiskovalcem na voljo brezplačno. Na voljo je tudi širok nabor javno dostopnih prostorov, ki omogočajo umik pred vročino, kot so knjižnice, kulturne institucije, zdravstveni domovi in drugi klimatizirani prostori. Pri prilagajanju mesta na podnebne spremembe ne gre zgolj za posamezne ukrepe, ampak za dolgoročno načrtovanje mesta. Odpornost na podnebne spremembe je zato rdeča nit nove vizije razvoja Ljubljane do leta 2045 - super mesta. V prihodnjih letih bomo nadaljevali in še nadgradili to, kar je že danes pomembno: še več zelenja, več sence, še več vode in naravnih rešitev ter povezanost z naravo. Hvala lepa. 

GOSPOD ZORAN JANKOVIĆ
Hvala lepa. 


Gremo na naslednjo točko.
AD 3. POROČILO ŽUPANA
[bookmark: _Hlk193354888][bookmark: _Hlk185579342]O aktivnostih, dolgo je, od 22. junija do danes. Pa lepo prosim, imate gor na steni, bom poskušal krajšati, vsaj da nekaj povem. Poleti je v Ljubljani zaživela Knjižnica koles, brezplačno izposojo rabljenih in obnovljenih koles. Kolesarska mreža skupaj z nami. Od 22. do 27. junija in med 1. in 4. julijem mednarodni festival uličnega gledališča Ana Desetnica. 23. junija smo odprli nove in prenovljene prostore OŠ Milana Šuštaršiča in Danile Kumar. 23. junija smo na Trgu MDB na spominski slovesnosti ljubljanskih veteranskih organizacij  obeležili 35. obletnico samostojnosti Slovenije, 24. junija pa na Trgu republike dan državnosti Republike Slovenije. 23. junija smo v Mestni hiši odprli razstavo Supermesto – Vizija mesta Ljubljana 2045. 23. junija smo na Bratovševi ploščadi, 25. avgusta pa na ploščadi pred Športnim centrom Ilirija organizirali športno druženje v sklopu kampanje Šport je lajv. Jutri je zadnji dogodek na parkirišču pred Gimnastičnim centrom Ljubljana. Ob zaključku šolskega leta so šolska igrišča ostala odprta vsak dan. Na štirih lokacijah so za vsakodnevne aktivnosti skrbeli usposobljeni študenti – kapitani, ki so otroke spodbujali k gibanju in kakovostnemu druženju. Med 27. in 30. junijem je potekal 29. mednarodni Turnir 4 mest, približno 400 mladih do 16 let. Do 4. julija je v atriju Slovenskih železnic potekal letni kino Kinodvorišče, med 9. julijem in 1. avgustom Film pod zvezdami na Grajskem dvorišču, od 24. do 27. avgusta pa Letni Kinodvor na Kongresnem trgu. 30. junija smo se udeležili mednarodne konference o Tolmačenju za osebe z gluhoslepoto. 1. julija smo ob križišču Litijske in Pesarske ceste odprli stanovanjsko sosesko z 95 mestnimi najemnimi stanovanji. 3. julija je v Mostecu ob Dnevu borca potekala tradicionalna prireditev ZZB NOB. 7. julija smo se na žalni seji Mestnega sveta MOL poslovili od častnega meščana Pavleta Čelika. 18. avgusta pa od vrhunske umetnice in častne meščanke Ljubljane Milene Zupančič. V začetku julija je Pionirska – Center za mladinsko književnost in knjižničarstvo Mestne knjižnice Ljubljana prejela mednarodno nagrado Zveze evropskih bralnih društev za spodbujanje bralne pismenosti med otroki in mladimi. Julija smo v podvozih pod železniškimi progami na Celovški, Drenikovi in Zaloški cesti vzpostavili sisteme za spremljanje nivoja vode. Semaforji z rdečo lučjo, ki opozarjajo voznike, da ne smejo zapeljejo v podvoze ko so polni vode. Julija se je Ljubljana v anketi vodilne ameriške potovalne revije World's Best Awards uvrstila na šesto mesto med evropskimi mesti. Od 15. julija do 3. septembra je bila v Živalskem vrtu Ljubljana na ogled razstava natečajnih rešitev za projekt Vhodni kompleks in živa ograja ZOO Ljubljana. 25. julija smo se udeležili tradicionalne spominske slovesnosti ob Ruski kapelici. Od 28. julija do 2. avgusta je bila v Steklenem atriju Mestne hiše na ogled razstava elaboratov vabljenega natečaja za postavitev obeležja dr. Janezu Kocijančiču. Od 4. do 7. avgusta smo zaradi vročinskega vala vsem obiskovalcem omogočili brezplačen vstop na vsa mestna kopališča JZ Šport Ljubljana. In tudi omogočili, da delavci, gradbinci v teh dneh imajo prosto. 7. in 12. avgusta so potapljači Gasilske brigade Ljubljana med rednimi vajami v Ljubljanici našli dve pogrešani kamniti krogli s Plečnikove ograje Tromostovja. Med 11. in 16. avgustom je pisarna Ljubljane, Unescovega mesta literature, organizirala 9. festival Poletje na platnu in med platnicami. 12. avgusta smo v BAZI, Centru mladih Ljubljana, obeležili mednarodni dan mladih. 17. avgusta smo na Prekmurskem trgu obeležili priključitev Prekmurja k matični domovini. Med 17. in 22. avgustom je v Kinodvoru potekal 12. festival kratkega filma. 21. in 22. avgusta je potekal 38. mednarodni festival Noči v Stari Ljubljani. 23. avgusta je potekal 7. Ljubljanski rolerski maraton ter dogodek Vsi na rolerje. 24. avgusta smo se udeležili odprtja začasne avtobusne postaje Ljubljana.  27. avgusta smo odprli prenovljen odsek Tbilisijske ulice med Tržaško cesto in Tomažičevo ulico.  31. avgusta smo na Adamič-Lundrovem nabrežju 2 odprli nov začasni razstavni prostor Galerija Kresija mala. 31. avgusta smo končali prvo fazo gradnje vodovoda Besnica, uredili smo tudi cesto skozi vas Zgornja Besnica ter naprej proti Ravnemu Brdu. 1. septembra, ob prvem šolskem dnevu, sem obiskal prvošolce osnovnih šol Ketteja in Murna, Oskarja Kovačiča, Trnovo, Kolezija in Prule. Podžupani pa še druge šole.  Za varnost otrok na poti v šolo so tudi letos poskrbeli mestni redarji, policisti, člani Zavoda Varna pot, Sveta za preventivo in vzgojo v cestnem prometu MOL ter številni prostovoljci. V Ljubljani je v šole letos vstopilo 23.819 učenk in učencev (678 manj kot lani) v 1.083 oddelkih, od tega 2.446 prvošolčkov. V javne vrtce je vključenih 11.667 otrok. 3. septembra je na Prešernovem trgu, Tromostovju in Stritarjevi ulici potekal 24. festival nevladnih organizacij LUPA. V začetku septembra je Turizem Ljubljana za LUV fest prejel mednarodno nagrado Skift IDEA v konkurenci 492 projektov z vsega sveta. Potekal je festival podjetništva PONI EXPO 2026. Ljubljana, Festival športa - 25.000 obiskovalcev, od tega 12.000 otrok. 5. septembra smo se udeležili tradicionalnega dogodka Moste Open, Šiška Open ter Povezujemo Štepanjsko naselje.  7. septembra ob spominski slovesnosti ob dnevu ČS Posavje obeležili 85. obletnico prvega oboroženega upora proti okupatorju in še drugih četrtnih skupnosti. 8. septembra se je zaključil 74. Ljubljana Festival. 110 dogodkov, več kot 64.000 obiskovalcev iz kar 64 držav. Proslavili smo 125. obletnico delovanja Ljubljanskega potniškega prometa. Grajski vinograd, že deveta trgatev. Odprli smo Center za brezdomne v Ljubljani, celotna investicija je stala 5,2 milijona, upravljanje Centra je prevzelo Društvo za pomoč in samopomoč brezdomcev Kralji ulice. Nočni tek Ljubljanica. Zbornica za arhitekturo in prostor Slovenije podelila nagrado zlati svinčnik projektoma prenove Kopališča Vevče in Palače Cukrarna. Sodelovali v Evropskem tednu mobilnosti. Odprli sistem javne izposoje električnih koles bicikEL za 25 občin, začeli smo z osmimi. Sprehod za zdravje. Mirno morje, tradicionalni pohod na Rašico. Obeležili svetovni dan miru. Udeležili smo se letnega srečanja uporabnikov Zavoda za oskrbo na domu, ljubljanski forum za vodstvene delavce v športu. Odprli smo 23. novo enoto vrtca Trnovo na Karunovi. Kampanja Človek čuvaj svoje mesto. Dneva trnovskih gasilcev. Dan za Poletavce, Tek na Šmarno goro. Septembra je prof. dr. Antonija Poplas Susič postala predsednica upravnega odbora Evropskega foruma za primarno zdravstvo in direktorica Mestne knjižnice Ljubljana dr. Teja Zorko pa je prejemnica prestižnega Goropevškovega priznanja. Tako, da čestitam obema. Koncept Knjigarne Pri kamniti mizi Vodnikove domačije Šiška prejel drugo nagrado na Zagreb Design Weeku. Proslavili smo 25. obletnico Turizma Ljubljane. Srečali smo se z deželnim glavarjem Dunaja dr. Michaelom Ludwigom na Dunaju, kjer smo podpisali obnovljeni dogovor štiri letni in odprli smo razstavo  PINNED! – Preobrazba Ljubljane z urbano akupunkturo, ki je poklon nekdanjemu podžupanu prof. Janezu Koželju. V Sarajevu smo sodelovali na Vrhu županov 2026. V Splitu obeležili 50. obletnico Športnih iger mladih. In v Solunu smo se udeležili CIVITAS foruma 2026 na temo urbane mobilnosti. Številne delegacije smo sprejeli, ki jih imate gor navedene tako, da bom tudi to preskočil. Pod D) samo seznanjam mestni svet, da je MOL prejela vlogo za dostop do informacije javnega značaja Zdravniške zbornice Slovenije, in sicer glede dostopa študije Geološkega zavoda Slovenije, ki je bila narejena v zvezi s kineto kanala C0. Geološki zavod Slovenije je tekom postopka presodil, da se lahko umakne oznaka poslovna skrivnost z dokumenta, kar pomeni, da je dokument postal javno dostopen in ga je MOL lahko posredovala prosilki. In drugič, da sva z odvetnico Nino Zidar Klemenčič sklenila poravnavo glede njenih na skrivaj posnetih izjav, ki naj bi jih izrekla o meni. Odvetnica je zatrdila, da nima lastnih zaznav ali vedenja o kakršnihkoli neprimernih ravnanjih, ki so bila v zvezi z menoj v povezavi s spornimi posnetki predstavljena v javnosti, ter da izjave, kot so sestavljene na spornih posnetkih, ne odražajo resničnosti. Dejala je še: »da nima nobenih dokazov ali vedenja, da bi bila kadarkoli zahtevana, dana ali prejeta kakršnakoli provizija, podkupnina ali nedovoljena korist s strani Zorana Jankovića ali z njim povezanih oseb.« S tem zaključujem. 



Gremo na kadrovske zadeve. 
AD 4. KADROVSKE ZADEVE
Gradivo za to točko ste prejeli po sklicu seje. 

------------------------------------------------------------KONEC POSNETKA ŠT. T002-20260928-151258


GOSPOD ZORAN JANKOVIĆ
Obveščam vas, da sem pred sejo prejel obvestilo gospoda Kordiša, da se izloča pri obravnavi in glasovanju o 2. točki kadrovskih zadev – imenovanje predstavnikov MOL v Svet Javnega zavoda Mala ulica - Centra za otroke in družine v Ljubljani in obvestilo ge. Stanke Ferenčak Marin, da se izloča pri obravnavi in glasovanju o 6. točki kadrovskih zadev – imenovanje predstavnice Mestne občine Ljubljana v Svet Doma starejših občanov Fužine. Predsednika Komisije za mandatna vprašanja, volitve in imenovanja g. Aleša Čerina prosim za uvodno obrazložitev. Se opravičujem, zdaj pa jaz nisem razumel. 

GOSPOD ALEŠ ČERIN
Izloča se. 

GOSPOD ZORAN JANKOVIĆ
Hvala lepa. Tudi to sprejeto. Gospa Labović Begović se izloča. 

GOSPOD ALEŠ ČERIN
Hvala za besedo. Cenjene kolegice, cenjeni kolegi. Komisija v presojo predlaga 9 sklepov in dvoje mnenj. Vse je sprejela z aklamacijo. Posebno pozornost dajem trem predlogom sklepom, in sicer: dva razpisa sta bila objavljena, in sicer za Ljubljanski grad. Na ta razpis se ni prijavil nihče. Direktorici bo potekel mandat konec meseca oktobra, in na to mesto predlagava kot vršilca dolžnosti Ano Lampič, sedaj namestnico direktorice Turizma Ljubljana. Drugi je živalski vrt, kjer je bil tudi razpis. Na razpis sta se prijavila dva kandidata, izpolnjuje pogoje samo ena, in sicer sedanja vršilka dolžnosti, Suzana Gajić, ki je celotno delo v živalskem vrtu kot v.d. opravljala z zelo visokimi, najvišjimi ocenami. In tretja zadeva: mi dajemo samo soglasje, soglašamo s tem. Zamenjava v Zdravstvenem domu Ljubljana: svet zavoda je razrešil na njeno prošnjo direktorico Antonijo Poplas Susič in na njeno mesto imenoval kot vršilko dolžnosti gospo Polono Szilvassy, ki je magistra poslovnih ved in zaposlena v Zdravstvenem domu že vrsto let. Hvala lepa. 

GOSPOD ZORAN JANKOVIĆ
Hvala lepa, gospod Črnin. Prehajam na obravnavo predlogov sklepov. Predlog sklepa o prenehanju mandata in imenovanje nadomestne članice Volilne komisije Mestne občine Ljubljana. Razprava, prosim. Gospod Striković, izvolite. 

GOSPOD DENIS STRIKOVIĆ
Spoštovane, spoštovani. Mislim, da bi mi morali tukaj, v tem mestu, zasledovati neke višje standarde. In o katerih standardih govorim? Ko sem se... nekaj let nazaj sem se prijavil na neko agencijo za službo na Dunaju, in potem smo dobili pismo direktorja te agencije, kjer je rekel... kjer je bilo napisano, da ga zelo veseli, da je veliko dobrih slovenskih kandidatov, ampak zaradi tega, ker je direktor iz Slovenije, je neko nenapisano pravilo, kljub temu da bo šlo na škodo tem kandidatom, da... da se iz iste države ne zaposluje novih kandidatov. Zdaj imamo pa... tukaj imamo pa direktno veze, da so... da so mestni svetniki oziroma mestna svetnica povezana direktno z imenovano, in bi se tega morali popolnoma izogibati, da so neke... da imenujemo neke osebe, ki so sorodstveno povezane z odločevalci, politiki v tej občini. Zaradi tega bom bil proti, ker to ni demokratični standard, katerega bi to mesto moralo imeti. Saj jaz se zavedam, da so ti nekateri tudi dotična mestna svetnica ima za nagrado je članica nadzornih odborov. Ampak bi si želel, da ta vložek koalicije ne bi bil samo pri točki, ki se tiče kadrov. Ampak bi želel, da vidimo tudi glede politik. In to v tem mandatu nismo videli. In smo videli samo, kdo bo kje sedel. Neke dodane vrednosti v mestu niso dali. Samo se je tukajle... bilo je tukajle kimanja. Če se pa motim, mi pa povejte, kje ste dodali in kateri politiki, ki je bila sprejeta v tem mestu, ste dali svoj doprinos in da ste spremenili. Jaz sem se pa oglašal pri različnih točkah do zdaj in se... evo, se že za... zdaj jaz lahko tukaj slišim različne komentarje in bi si želel, da se javijo k razpravi oziroma k repliki in povemo, in bomo debatirali. Je v vseh magnetogramih, se ne skrivam, in za ozadje govorim, kdo je kaj naredil. No, tako da, ko pa pride za določena mesta, ste pa glavni, da ste pri tem v koritu te Mestne občine Ljubljana. In vidim, da tisti, ki jih najbolj to boli, so tisti... so tisti, ki sedijo v nekih nadzornih odborih. In mi pa nismo slišali. Ko pa tudi pride do takih nekih situacij, ki so podobne, pač ta mestni svet ni vreden niti njihovega časa, da nam povejo, kje se kaj dogaja. Tako da sem... tako da takim principom močno nasprotujem in bi... in to kaže samo na neko... na neko pomanjkanje teh kadrov, da jih morate iskati v svojih družinskih pa prijateljskih... prijateljskem krogu. Hvala. 

GOSPOD ZORAN JANKOVIĆ
Gospod Maver, replika. 

GOSPOD MARKO MAVER
Najlepša hvala za besedo. Bom zelo kratek. Saj nič narobe proti gospodu Strikoviću. Predlagal bi za naprej, da se vzdrži, pa tudi mogoče drugih kakršnihkoli insinuacij, da je kdo tukaj zaradi svoje, zaradi nestrokovnosti ali kakršnihkoli drugih povezav, ker to ni prvič, da se je na današnji seji... oziroma na tej seji so se izrekle take obtožbe. Z gospodom Strikovićem sva imela že število zelo strokovnih debat. Tudi na samih sejah smo se svetniki oglašali, ko je bilo to potrebno. Razumem pa, da so se začele predvolilne kampanje, tako da... Vso srečo. 

GOSPOD ZORAN JANKOVIĆ
Izvolite gospod Striković, odgovor na repliko. 

GOSPOD DENIS STRIKOVIĆ
Ni del kampanje. Tisti, ki spremljajo moje delo v mestnem svetu, vedo, da se oglašam in opozarjam na ta demokratični deficit, katerega večina podpira. Tako da se... tako da enostavno pač lahko pokažete s tem svojim delom. To niso insinuacije, pač nič ne kažem strelice na to vašo tišino, ker ne vidim pri vseh teh politikah, tudi danes, evo, imamo več kot 30 točk. Pokažite, kje ste, v katerem delu ste vi spremenili neko politiko oziroma jo predlagali. Ker mestni svet ni samo neko deljenje nekega plena. In potem boste najbolj... boste ovrgli te moje obtožbe, če niso pravilne. Če so pa pravilne, bomo pa videli, da bo 100-odstotno glasovanje s predlogi Zorana Jankovića. Hvala. 

GOSPOD ZORAN JANKOVIĆ
Zaključujem tudi to. Pri prvi točki ugotavljam navzočnost po celotni točki. Rezultat navzočnosti: 35.

Glasovanje poteka O PREDLOGU SKLEPA: Mitji Brezniku preneha mandat člana Volilne komisije Mestne občine Ljubljana. V Volilno komisijo Mestne občine Ljubljana se za članico imenuje Vanda Labović, članica, roj. 1987, Ljubljana. Mandat imenovane je vezan na mandat Volilne komisije Mestne občine Ljubljana. 

Prosim za vaš glas. 
Rezultat glasovanja, zaključujem:
28 ZA, 
3 PROTI.
Sprejeto.
Hvala lepa. 

Gremo na drugi predlog Sklepa o imenovanju predstavnikov Mestne občine Ljubljana in predstavnico uporabnikov oziroma zainteresirane javnosti v Svet Javnega zavoda Mala ulica – Centra za otroke in družine v Ljubljani. Razprava? Ni razprave. 

Glasovanje poteka O PREDLOGU SKLEPA: V  Svet Javnega zavoda Mala ulica – Centra za otroke in družine v Ljubljani se kot  predstavniki Mestne občine Ljubljana imenujejo Tomaž Čeligoj, Iztok Kordiš, Živa Ploj Peršuh. V  Svet Javnega zavoda Mala ulica – Centra za otroke in družine v Ljubljani se kot  predstavnica uporabnikov oziroma zainteresirane javnosti imenuje Nina Klemen. Mandat imenovanih traja štiri leta.

Glasovanje poteka. 
Zaključujem. 
Rezultat glasovanja: 
29 ZA, 
1 PROTI.
Sprejeto. 

Gremo na tretji predlog Sklepa o imenovanju predstavnikov MOL-a in predstavnikov uporabnikov oziroma zainteresirane javnosti v Svet javnega zavoda Center Rog. Razprava, prosim. Ni razprave. 

Glasovanje poteka O PREDLOGU: V svet javnega zavoda Center Rog se kot predstavnika MOL-a imenujejo: Sania Huskić Hočevar, Mateja Lazar, Krištof Mlakar. V svet javnega zavoda Center Rok se kot predstavnik uporabnikov oziroma zainteresirane javnosti imenuje Uroš Veber. Mandat imenovanih  traja 5 let. 

Prosim za vaš glas. 
Zaključujem. 
Rezultat glasovanja: 
26 ZA, 
2 PROTI. 
Sprejeto.

Gremo na četrti predlog Sklepa o prenehanju mandata in imenovanju nadomestnega predstavnika Mestne občine Ljubljana v Svet Srednje trgovske in aranžerske šole. Razprava, prosim. Ni razprave. 

Glasovanje poteka O PREDLOGU. Mojci Škrinjar preneha mandat članice sveta Srednje trgovske in aranžerske šole Ljubljana. V Svet Srednje trgovske in aranžerske šole Ljubljana se imenuje Bojan Hajdinak. Mandat imenovanega je vezan na mandat sveta šole. 

Zaključujem. 
30 ZA, 
0 PROTI. 
Sprejeto.

Gremo na šesti predlog sklepa... peti predlog sklepa o imenovanju predstavnika MOL-a v Svet Dijaškega doma Bežigrad. Razprava? Ni razprave. 

Glasovanje poteka O PREDLOGU SKLEPA: V Svet Dijaškega doma Bežigrad se imenuje Tomaž Čeligoj. Mandat imenovanja traja 4 leta. 

Prosim za vaš glas. 
Rezultat glasovanja: 
31 ZA, 
0 PROTI. 
Hvala lepa.

Gremo na šesti predlog Sklepa o imenovanju predstavnice MOL-a v svet Doma starejših občanov Fužine. Razprava, prosim. Ni razprave. 

Glasovanje poteka O PREDLOGU SKLEPA: V svet Doma starejših občanov Fužine se imenuje Stanka Ferenčak Marin. Mandat imenovanja traja 4 leta. 

Prosim za vaš glas. 
Rezultat glasovanja: 
30 ZA, 
0 PROTI. 
Hvala lepa. Sprejeto. 

Gremo na sedmi predlog mnenja h kandidaturi za ravnateljico Vrtca Najdihojca. Razprava, prosim. Ni razprave. 

Glasovanje poteka O PREDLOGU SKLEPA: Andrej Škvarč se da pozitivno mnenje h  kandidaturi za ravnateljico Vrtca Najdihojca. 

Prosim za vaš glas. 
Zaključujem. 
33 ZA, 
0 PROTI. 
Sprejeto. 

Gremo na osmi predlog mnenja h kandidaturi za ravnateljico Osnovne šole Sostro. Razprava, prosim. Ni.

Glasovanja poteka O PREDLOGU SKLEPA: Katarini Birk in Andreju Troppan se da pozitivno mnenje h kandidaturi za ravnateljico Osnovne šole Sostro. 

Prosim za vaš glas. 
Zaključujem. 
32 ZA, 
0 PROTI. 
Sprejeto. 

Gremo na deveti predlog Sklepa o soglasju o razrešitvi in imenovanju vršilke dolžnosti direktorja javnega zavoda Zdravstveni dom Ljubljana. Razprava, prosim. Ni razprave. 

Glasovanje poteka O PREDLOGU SKLEPA: Mestni svet Mestne občine Ljubljana daje soglasje k razrešitvi direktorice javnega zavoda Zdravstveni dom Ljubljana, Antonije Poplas Susič. Mestni svet Mestne občine Ljubljana daje soglasje k imenovanju vršilke dolžnosti direktorja javnega zavoda Zdravstveni dom Ljubljana, Poloni Szilvassy. In mandat vršilke dolžnosti direktorja traja do imenovanja direktorja javnega zavoda vendar najdlje za eno leto. 

Prosim za vaš glas. 

... /// ... iz dvorane – nerazumljivo ... ///

GOSPOD ZORAN JANKOVIĆ
Ne, ni ločenega glasovanja. Izvolite, gospod Primc. 

GOSPOD ALEŠ PRIMC
Hvala lepa za besedo. Zgodilo se je nekaj. Se pravi, ta odstop direktorice Zdravstvenega doma Ljubljana, kar bi se moralo zgoditi že davno nazaj. Če samo spomnim, da je februarja 2023 bilo 15.000 ljudi brez osebnega zdravnika. Danes jih je že 32.000. In ob tem je Poplas Susičeva dobivala ves čas super največje možne nagrade za delovno uspešnost. Poplas Susičeva bi morala biti krivdno razrešena iz te pozicije. Je pa na nek način očitno, glede na to, da ta mestni svet tega ni zmogel, sama ugotovila, kako slabo dela in se je sama umaknila. Tako da to bom podprl. 

GOSPOD ZORAN JANKOVIĆ
Hvala lepa. 
Rezultat glasovanja je: 
36 ZA,
0 PROTI. 
Hvala. 

Deseti predlog Sklepa o imenovanju direktorice Javnega zavoda Živalski vrt Ljubljana. Razprava, prosim. Ni razprave. 

Glasovanje poteka O PREDLOGU SKLEPA: Za direktorico Javnega zavoda Živalski vrt Ljubljana se imenuje Suzana Gajić. Mandat imenovane traja 5 let in prične teči s 1. 10. 2026. 

Zaključujem glasovanje. 
34 ZA, 
0 PROTI. 
Hvala lepa.

Gremo na enajsti predlog Sklepa o imenovanju vršilke dolžnosti direktorja Javnega zavoda Ljubljanski grad. Razprava, prosim. Ni razprave. 

Glasovanje poteka O PREDLOGU SKLEPA: Za vršilko dolžnosti direktorja Javnega zavoda Ljubljanski grad se imenuje Ana Lampič. Imenovana se imenuje z dnem 26. 10. 2026. Mandat vršilke dolžnosti direktorja traja do imenovanja direktorja javnega zavoda vendar najdlje za eno leto. 

Prosim za vaš glas. 
36 ZA, 
0 PROTI. 
Hvala lepa. Sprejeto. 
In s tem smo točko zaključili. Hvala lepa za prijaznost. 


Gremo na točko 5. 
[bookmark: _Hlk136330658]AD 5. POROČILO O OPRAVLJENEM NADZORU RAZPOLAGANJA S PREMOŽENJEM MOL, NAMENSKOSTI IN SMOTRNOSTI PORABE PRORAČUNSKIH SREDSTEV IN FINANČNEGA POSLOVANJA UPORABNIKOV PRORAČUNSKIH SREDSTEV V LETU 2025 IN PROJEKTOV V IZVAJANJU
Gradivo ste prejeli s sklicem seje. Po sklicu seje ste prejeli še poročilo Odbora za finance. Prosim go. Marijo Horvat, predsednico Nadzornega odbora, da poda uvodno obrazložitev. 

GOSPA MARIJA HORVAT
Hvala za besedo, gospod župan. Lepo pozdravljene, svetnice in svetniki. Nadzorni odbor MOL je v letu 2026 za leto 2025 v okviru svojih pristojnosti opravljal nadzor nad razpolaganjem s premoženjem občine, nadzoroval namensko in smotrno porabo proračunskih sredstev, nadzoroval finančno poslovanje uporabnikov proračunskih sredstev, četrtletno spremljal stanje zadolženosti občine in njenih javnih podjetij. Nadzor je izvajal po načelu vzorčnega testiranja. Podlage za delo nadzornega odbora so: Zakon o lokalni samoupravi, Zakon o financiranju občin, Statut Mestne občine Ljubljana, Poslovnik o delu nadzornega odbora Mestne občine Ljubljana in Pravilnik o obveznih sestavinah poročila nadzornega odbora občine. Zakon o lokalni samoupravi občin (Uradni list 94/2007) v 32. členu nalaga nadzornemu odboru, da ugotavlja zakonitost in pravilnost poslovanja pristojnih organov, organizacij, porabnikov občinskega proračuna in pooblaščenih oseb z občinskimi javnimi sredstvi in občinskim javnim premoženjem. Pri svojem delu je nadzorni odbor dolžan varovati osebne podatke ter državne, uradne in poslovne skrivnosti, opredeljene z zakonom ali z akti občinskega sveta. Spoštovati mora dostojanstvo, dobro ime in integriteto posameznikov. Komunikacija med nadzornim odborom in županom in mestno upravo je potekala preko županovega kabineta oziroma preko direktorja mestne uprave. Sodelovanje je bilo korektno, posredovana je bila dokumentacija in je bila tudi korektno pripravljena. Zahteve nadzornega odbora na postavljena vprašanja so bila posredovana v rokih. Osebe, ki so bile s strani nadzornega odbora povabljene na sejo, so se povabilu tudi odzvale. Tukaj se zahvaljujem tudi gospodu županu, ker kadar smo ga povabili, se je naše seje vedno udeležil. Člani nadzornega odbora MOL ugotavljajo, da so bili odgovori na ugotovitve pripravljeni pregledno in podpisani od odgovornih strokovnih oseb v strokovnih službah. Sodelovanje nadzornega odbora z notranjo revizijo. Nadzorni odbor se je seznanil z letnim poročilom službe, podal soglasje na načrt dela Službe za notranjo revizijo za leto 2026. Dne 20. 1. 2026 je nadzorni odbor na svoji 35. seji podal soglasje k dolgoročnemu načrtu dela Službe za notranjo revizijo za obdobje 2026-2029 in na vsebino ni imel dodatnih pripomb, predlogov in zahtev. Moram reči, da vsa štiri leta je bilo sodelovanje nadzornega odbora in Službe za notranjo revizijo izredno korektno. To so tudi zelo dobro pripravljena poročila in zahvaljujem se predsednici Službe za notranjo revizijo. Sodelovanje z Računskim sodiščem in protikorupcijsko komisijo v letu 2025 ni bilo potrebe za sodelovanje z računskim sodiščem in tudi ne vsa štiri leta prej. Nadzorni odbor je s strani KPK 17. marca 2026 prejel odstop prijave glede ureditve grajskega pobočja za večjo varnost ljudi in objektov pod njim. Nadzorni odbor MOL je pobudo obravnaval na 37. seji in zaprosil mestno upravo, da pripravi odgovor na dopis. Številka je dolga, ne bom brala, skupaj s prilogami. Zdaj pa tukaj piše, da čakamo še na pojasnilo, vendar ko je bilo poročilo že pripravljeno, smo mi dobili to pojasnilo in ga bomo obravnavali na oktobrski seji. Nadzorni odbor MOL je 23. 4. 2026 s strani KPK prejel odstop prijave neznane osebe glede porabe stroškov MOL za reprezentanco. Pobudo je obravnaval na 39. seji in izvršil pregled v letnem poročilu in ugotovil, da je poraba reprezentance v okviru planirane porabe in da največji del pripada protokolarni reprezentanci. Priprava letnega poročila. Člani nadzornega odbora Mestne občine Ljubljana so izdelali svoja poročila na podlagi pregledane dokumentacije in na podlagi letnega programa nadzora, ki ga je MOL sprejel na 36. seji 17. 2. 2026. V programu nadzora je bilo opredeljenih 12 nadzornih področij. Znotraj teh pa je nadzorni odbor s posebno pozornostjo namenil 25 pregledom. S strani strokovnih služb je bilo posredovanih 3.200 strani gradiva. Skrben pregled je opravilo šest revizorjev in podalo 10 priporočil. Zahvaljujem se strokovnim službam, ki so pripravljale tako obsežno dokumentacijo. Letni nadzor področja poslovanja Mestne občine Ljubljana se v manjšem delu nanaša na zaključni račun za leto 2025, pretežno pa na področje, ki jih je nadzorni odbor izbral po lastni presoji. Pregled izbranih področij je nadzorni odbor opravil na podlagi Zaključnega računa proračuna Mestne občine Ljubljana za leto 2025 ter na podlagi dokumentacije in odgovorov, ki mu jih je na njegovo zahtevo posredovala mestna uprava. Pregled zaključnega računa proračuna se je osredotočil na temeljne naloge nadzornega odbora, opredeljene v 33. členu Statuta Mestne občine Ljubljana. Pri tem se je po njegovi presoji osredotočil na postavke pomembne glede na prihodke in odhodke ter na postavke, kjer je ugotovil večja odstopanja od izkazanih zneskov realizacije glede na preteklo leto ali pa veljavnega proračuna. Finančno poslovanje Mestne občine Ljubljana in njenih javnih podjetij je spremljal na podlagi 10. člena Zakona o finančnem poslovanju občin in prejemal od strokovnih služb kvartalna poročila skozi vsa štiri leta, tudi ta zadnjo po stanju 30. 6. 2026. Po pregledu je nadzorni odbor pripravil 10 poročil strokovnim službam in čaka njihovo odzivno poročilo. Ob tem se strokovnim službam zahvaljuje, da so upoštevala priporočila preteklega poročila nadzornega odbora iz leta 2024. Mestni svet tako seznanjamo z letnim poročilom nadzora za leto 2025. Ob tem bi še podala, da mogoče bi bila kaka stvar nadzornega poročila lahko še obsežnejša, ampak zadali smo si nalogo, da glede, ker nam se mandat izteka, da vam še pravočasno predstavimo tudi letno poročilo. Hvala za vašo pozornost. 

GOSPOD ZORAN JANKOVIĆ
Hvala lepa, gospa predsednica. Gospa Žekar, stališče odbora, prosim. 

GOSPA JELKA ŽEKAR
Hvala za besedo. Spoštovani župan, podžupani, mestne svetnice in mestni svetniki, lep pozdrav tudi v mojem imenu. In naj ta pozdrav velja še za vse naslednje točke, o katerih bom poročala. Odbor za finance je na redni seji, 23. redni seji, obravnaval poročilo in se seznanil s poročilom o opravljenem nadzoru razpolaganja s premoženjem Mestne občine Ljubljana v letu 2025 in je sklep sprejel s šestimi glasovi za od šestih prisotnih. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Lep pozdrav vsem v dvorani. Statutarno pravna komisija k tej točki nima pripomb pravnega značaja. Hvala. 

GOSPOD ZORAN JANKOVIĆ
Hvala lepa. Odpiram razpravo. Izvolite, gospa Sever. 

GOSPA KSENIJA SEVER
Spoštovani gospod župan, podžupani, svetnice, svetniki, predsednica Nadzornega odbora gospa Marija Horvat, vsi navzoči v dvorani, lepo pozdravljeni na zadnji seji v mandatu 2022-2026. To je zadnje poročilo Nadzornega odbora za mandat 2022-2026. Moram že na začetku povedati, da so v tem poročilu, v programu nadzora predstavljena področja za delovanje celotnega dela Mestne občine Ljubljana, tudi holdinga. To je zelo pohvalno, da ne govorimo samo o službah mestne uprave. Že na začetku poročila je zapisano, da je nadzorni odbor preko županovega kabineta in direktorja mestne uprave v rokih prejel vse odgovore in dokumentacijo na zaprosilo nadzornega odbora. V prejšnjih poročilih smo namreč zasledili, da so bile v komunikaciji vrzeli. To je pohvalno, kaže pa tudi na časovno usklajeno delo nadzornega odbora. Malo bom pokomentirala poročilo po področjih pregleda. Zadolženost MOL. Veste, da se vedno pri obravnavi zaključnega računa dotaknem tudi zadolžitve MOL. Naj pohvalim zelo pregledne tabele, pisna pojasnila in tabele o zadolženosti podjetij v skupini Javni holding Ljubljana, tako Energetike, LPP in Voke Snage. Vse zadolžitve so, tako kot pri vsakem proračunu, ugotavljamo v okviru zakonskih predpisov ali, če vzamem skupaj, zadolžitve MOL in holding v letu 2025 so 388,5 milijona evrov. Tu so zajeti kratkoročni in dolgoročni krediti. V juniju 2026 pa je skupna zadolžitev že 410,6 milijona evrov. Zelo dobro je napisano, da če se ne bodo pogoji na trgu spremenili, obrestne mere, cene energentov, bo to v redu. Če pa pride do sprememb, pa bo tako visoka zadolžitev terjala za bilančne obveznosti. Iz preglednic sem prvič tudi videla poslovanje družb Energetika, Voka Snaga in tako dalje, da moje razprave o povečanju predvsem kratkoročnega zadrževanja držijo, čeprav je zaenkrat še vse v okviru zakonskih določil, je pa glede na skupno zadolžitev vseh, to se pravi mestne občine in holdinga, na prebivalca Ljubljana med prvimi po zadolženosti v državi, saj dolg presega 1.400 evrov na prebivalca. Zanimivo in dobro pregledno je tudi poročilo o pravdnih postopkih. Tukaj sem med odprtimi terjatvami zasledila, da MOL toži podjetje Riko d.o.o. Spor se nanaša na projekt nadgradnje centralne čistilne naprave za okoli 4,5 milijona evrov. Če me spomin ne vara, se je čistilna naprava s prvotnih 19 milijonov evrov v manj kot mesecu dni z novo pogodbo podražila na 40 milijonov evrov. Pa tudi razpravljali smo tukaj v mestnem svetu, da bi aneksi bili lahko preko 12 milijonov evrov, pa so bili--

GOSPA KSENIJA SEVER
--ob pogajanjih le 10,2 mio evrov, sedaj pa tožba, ker Riko ni izpolnil obveznosti po pogodbi. Glede predloga poslovanja Bicikelj in Europlakat je zelo dobro napisano priporočilo nadzornega odbora MOL-u, da se letno pripravijo pregledi pravic in obveznosti pogodbenih strank, kaj naj ti vključujejo, uporabljeno metodologijo pri oceni ekonomske vrednosti, obseg oglaševalskih pravic in tako dalje. Odličen zapis na strani 25 tega poročila. Projekt Ljubljana, moje mesto, govori o smotrnosti naročenih raziskav, strokovnih podlag, ki so bile vključene v dopolnjeni osnutek 5. sprememb in dopolnitev OPN MOL. Tukaj nadzorni odbor ugotavlja, da bo razvoj prostorskih rezerv za bivanje in priseljevanje v občino vplivalo na potrebe po infrastrukturnih kapacitetah predšolske in osnovnošolske vzgoje. Nato našteva: načrtovati in graditi nove kapacitete vrtcev in osnovnih šol in tako dalje. Tukaj bom komentirala, da pa je mestni svet namesto enot vrtca v Črnuškem bajerju namenil varovanim stanovanjem, kapacitete šole na Vrhovcih Brdu, to se pravi, mislim, zaradi tega niso smotrne, zaradi manjše rodnosti. Ugotovitve NO so pravilne, izvedbe pa vprašljive. Zelo pravilna in pomembna je tudi ugotovitev oziroma priporočilo nadzornega odbora v zvezi s skladnostjo ureditve v ustanovnih aktih Javno podjetje Žale in Javno podjetje LPT, po katerih sta organa družbe le nadzorni svet in poslovodstvo, ustanoviteljske pravice pa se izvršujejo preko Mestnega sveta MOL. Preučiti je potrebno Zakon o gospodarskih javnih službah, zlasti 505. člen. Spomnimo se zapletov glede imenovanja nadzornikov. Odlično napisano priporočilo. Pri pregledu vlaganja v prenovo projekta Center Rog po letu 2022 pa bi si želela večjo obrazložitev aneksov, kaj se dela z aneksi, finančno opredelitev. Rok je bil dan v obratovanje. Moje mnenje je, da je vse, kar se dela po otvoritvi, razen dobave pohištva, upošteva v gradnjo objekta Rog. To samo povečuje vrednost NRP. Bili smo na ogledu in objekt je bil predan v uporabo oktobra 2023. Kot sem omenila že v začetku, je to poročilo zelo pregledno in tudi priporočila so skladna z ugotovitvami nadzornega odbora in ga bom potrdila. Naj se ob tej priliki še zahvalim predsednici, gospe Mariji, za dobro opravljeno delo. Hvala. 

GOSPOD ZORAN JANKOVIĆ
Hvala lepa. Jaz bom imel kratko repliko, ker vaše delo spoštujem. Imeli ste en stavek, ko pravite to, kar je pisalo: »do sprememb na nabavnem trgu«. Govorim o energetiki kot taki, nabavnem trgu plina. Kot veste, smo zagotovili, da letos ne bo nobenih sprememb. Tudi kurilna sezona bo šla brez sprememb, ker smo pravočasno nabavili potrebno količino plina. Se pravi, če bi bilo res tako hudo, bi lahko samo cene dvignili. Pa poglejte si, prosim, ogrevanje, kjer imamo 61000 stanovanj, je cenejše samo v Celju, ker imamo sežigalnico, pa v Velenju. Potem ste rekli, da je 1.600 evrov na prebivalca dolg. Ne drži. Dolg je 400 evrov in to je finančno ministrstvo lani popravilo, da loči holding, ker bi mogla še promet dati. In MOL toži Riko, oziroma Riko toži MOL. Stvar je zaključena in primopredaja opravljena. To je samo info, nič drugega. Prosim, izvolite. 

GOSPA KSENIJA SEVER
Se strinjam s tem. Samo kljub temu je zadolžitev zelo velika. 

GOSPOD ZORAN JANKOVIĆ
400 evrov ni veliko. Dajte pogledati, pa koliko je ne. Pač, gospa Sever, tako za vse. Mi imamo teh 126 milijonov, kar boste videli pri naslednji točki. Zdaj samo pojasnjujem to. Če bi ustavili samo eno investicijo, bi lahko vse vrnili. Pri čemer obrestna mera 70 % pri nas fiksna obrestna mera na 10 let. Obresti so pa od 0,15 letno do 3,41. Tako da, kar se tega tiče, nič bati. Gospa Sojar, izvolite. 

GOSPA MOJCA SOJAR
Hvala lepa za besedo. Tudi meni je pri pregledu poročila nadzornega odbora nekaj stvari, bi jih želela poudariti. Najprej se seveda zahvaljujem nadzornemu odboru za dobro opravljeno delo in strokovno opravljeno delo, to se pravi predsednici in vsem članom nadzornega odbora. Verjamem, da pregled vse te dokumentacije ni bil enostaven, da bi si želeli morda tudi še kakšno drugo dobiti, pa nekako do nje niste prišli. Tudi jaz sem se zanimala za eno analizo, jo bom potem omenila, pa sem izvedela, da ni bila priložena kot gradivo nadzornemu odboru. Župan je ravnokar govoril o zadolženosti. Tudi to sem jaz videla iz tega poročila nadzornega odbora. Seveda ta ni kritično visoka, tako kot je zapisano, ampak glede na upoštevanje vseh novih načrtovanih investicij družb, ki so v Javnem holdingu Ljubljana, to se pravi in sežigalnica in projekt biomasa, pa ta relativno nizka oziroma normalna zadolženost lahko postane visoka, če zraven še upoštevamo precej negotovo oskrbo z energenti, kot se nam kaže. Potem druga stvar je to, da je morala energetika kljub zadolženosti načrtovanim investicijam izplačati 5 milijonov evrov bilančnega dobička javnemu holdingu, ki je zato zaključil leto z dobičkom 4,4 milijona evrov. Nenavadno. In zato se postavlja vprašanje, kako so vse aktivnosti holdinga in tudi odločitve na skupščini posamezne družbe usklajene s cilji Mestne občine Ljubljana kot največjega lastnika holdinga. Potem pa še, ker je bilo teh 12 priporočil, v devetem priporočilu piše, da se MOL, to se pravi nadzorni odbor, priporoča, da se centralizira evidenca nepremičnin. Namesto te trenutne ureditve, kjer so ti podatki razdeljeni med več ločenih seznamov, in to tudi jaz podpiram, ker neka centralizirana evidenca bi verjetno bila večja preglednost, kje te nepremičnine so, zlasti za prodajo, kar Mestna občina Ljubljana vsako leto daje obilno v proračun, pa se potem to ne realizira. Tako, pri tej točki 12.2.1, to se pravi strokovne podlage za OPN, je pa omenjena analiza novih statističnih in demografskih podatkov, na osnovi katere je potem tudi nadzorni odbor dal priporočila, oziroma je priporočal, da je potrebno načrtovati in graditi nove kapacitete vrtcev in osnovnih šol in izboljšati obstoječe kapacitete in tako naprej. Verjetno je tukaj notri tudi kakšna možnost nove osnovne šole oziroma vrtca, zato bi me ta analiza tudi meni zelo zanimala in ne vem, ali jo je nadzorni odbor videl, to analizo, ali je ni videl. Ni videl. Hvala lepa. 

GOSPOD ZORAN JANKOVIĆ
Hvala lepa, gospa Sojar. Gospod Primc. 

GOSPOD ALEŠ PRIMC
Hvala lepa za besedo. Jaz moram reči, da se še eno leto več sprašujem, zakaj imamo nadzorni odbor. Zakaj? Zakaj imamo nadzorni odbor, se sprašujem. Zato, da poje hvalo Zoranu Jankoviću in da gleda stran? Jaz moram reči, da bom začel tam pri eni zadevi, kjer, bom rekel, nadzorni odbor očitno se je zbal za svoj zrak, ki ga bi dihal, pa je ugotovil, da finančna konstrukcija sežigalnice ima take pomanjkljivosti, da je treba to dodatno pojasniti. To je pravzaprav edina zadeva, kjer lahko rečem, da je nadzorni odbor pri investiciji, lepo prosim, ki je zdaj predračunska vrednost okrog 500 milijonov evrov, glede na način, kako Zoran Janković vodi investicije, se pravi krat dva, ne, recimo, če pogledamo Ilirijo, bo to na koncu, če bi, ampak glejte, jaz trdno verjamem, da bodo Ljubljančani in Ljubljančanke na volitvah odločili, da te sežigalnice ne bo. Gre za enormen denar, ne, gre za enormen denar in nepotrebna, nevarna sežigalnica nima v Ljubljani kaj delati. Potem, delali so poročilo nadzornega odbora za leto 2025 in niso opazili, da se je projekt Kopališče Ilirija od takrat, ko je bil prvič predstavljen 2018. leta, podražil za 100 %. Iz 32, oziroma, ja, iz 32 milijonov na 65 milijonov. In še je potrebno popravljati to. Da ne govorim, da je popolnoma zgrešen filtrirni način, filtracija vode in so potem velike težave pri samem vzdrževanju. Vprašanje, koliko bo stroškov še naprej. Da niste tega opazili, da se je 100 % podražilo. Tak nadzorni odbor. Potem, nadzorni odbor mora opozarjati občino, mestni svet, občane, nenazadnje o tveganjih. Vi niste zaznali največjega tveganja za Mestno občino Ljubljana, in sicer projekt, največji okoljski projekt, največji okoljski projekt, katerega del? Dva dela. Dva dela nista zaključena. Eden, hvala bogu, da ni. Drugi del pa bi moral biti že zdavnaj. Se pravi, veliki projekt, okoljski projekt vodonosnika Ljubljanskega polja je sestavljen iz treh delov. Čistilna naprava je prej gospa Severjeva povedala, jo je spet podražil Zoran Janković za 100 %. Zaključena zadeva. Koliko časa? Bomo videli. Drugi del, 88 km, 88,4 km kanalizacijskih cevi po ljubljanskih ulicah in še enkrat poudarjam, v skladu z zadnjim rokom Evropske komisije moral biti izveden 31. 12. 2023. Jaz sem dobil po dolgih mukah od mestne uprave podatek, zadnji podatek: od 88,4 km izvedenih 70 km. Se pravi, 18 km in še nekaj ni izvedeno. Ogrožena finančna sredstva. Nadzorni odbor ni opazil nobenih tveganj. Potem kanal C0. Ogrožena voda za 400.000 ljudi. Ministrstvo za okolje in prostor je ugotovilo, da je potrebno narediti presojo vplivov na okolje in okoljsko presojo. Nadzorni odbor ne ugotovi nobenih problemov pri tej 135 milijonov plus podražitve težkih investicij. Nobenih problemov. Vse v redu. Metanje peska v oči. Potem naslednja zadeva. Omenili ste sicer v poročilu sistem Bicikelj. Pohvalite sistem Bicikelj, da ga veliko ljudi uporablja. Super, da ga veliko ljudi uporablja. Zapisali ste celo priporočilo, da bi moralo biti jasno, koliko je vreden del Mestne občine Ljubljana in koliko je vredna storitev Bicikelj. Ampak gospa, Bicikelj se ni začel izvajati lansko leto. Sistem Bicikelj se izvaja od leta 2011. Od leta 2011. In v 15 letih, v 15 letih Mestna občina Ljubljana ne ve, koliko je vreden njen del, se pravi, koliko so vredna zemljišča, kjer so zdaj potem oglasni panoji, Europlakata, in na drugi strani se ne ve, koliko je vredna storitev Europlakata in Biciklja. V 15 letih se to ne ve. In vi daste priporočilo, da bi bilo to dobro izračunati. Glejte, jaz sem to prosil že pred leti mestno upravo, pa tudi nisem dobil tega podatka. Ampak so mislili, da opozicijskega svetnika ne rabijo servisirati z informacijami. Ampak glejte, tudi vam so pokazali, da vas ne rabijo servisirati z informacijami. In ste jih tako lepo hvalili, kako so vam vse dali. Zdaj meni je pa nekaj najbolj osnovnega, da vem, koliko je vreden del Mestne občine Ljubljana in koliko je vredna storitev. In imeli smo točko dnevnega reda, ki ste jo seveda vztrajno na mnogih sejah zavrnili. Saj bi se lahko odkrito pogovorili o teh stvareh. Po mojih izračunih gre na letni ravni vsaj za 5 milijonov evrov razlike med tem, kolikor je vreden vložek Mestne občine Ljubljana v ta projekt in koliko Mestna občina Ljubljana dobi od Europlakata. 5 milijonov po zelo konservativnih ocenah. Velika verjetnost je, da gre tja do osem ali pa še čez. Ampak če gremo zelo, zelo konservativno oceno, je to 5 milijonov evrov. 5 milijonov evrov, ki grejo kam? No, zdaj smo pa tam, ko Zoran Janković govori, da je čist, da je celo Nina Zidar Klemenčič povedala, da je, kaj lagala ali kaj je rekla, jaz ne vem. Prej, ko ste govorili pri poročilu, ne, ne vem, koliko ste ji za to plačali, ampak pač očitno, očitno so bili pritiski tako močni, da je to morala narediti. 

GOSPOD ZORAN JANKOVIĆ
Gospod Primc, držite se poročila, vam bom vzel besedo. Z lahkoto, z veseljem, pripravi mi prosim, pravilnik. 

... /// ... iz dvorane – nerazumljivo ... ///

GOSPOD ZORAN JANKOVIĆ
Ne držite se poročila. Ne držite se poročila, ker tega not ni bilo nikjer navedeno. 

... /// ... iz dvorane – nerazumljivo ... ///

GOSPOD ZORAN JANKOVIĆ
Gospod Primc, opomin vam izrekam. Naslednjič vam vzamem besedo, če bo treba, boste šel pa še ven iz sobe. Opomin imate izrečen. Dajem na glasovanje mestnemu svetu. Boste kaj povedali? Ker bomo glasovali v mestnem svetu, da vam vzamem besedo. 

GOSPOD ALEŠ PRIMC
Zorana Jankovića boli. 

GOSPOD ZORAN JANKOVIĆ
Ugotavljam navzočnost. Postopkovno glasovanje, da se vzame beseda gospodu Primcu. Ali nehamo, ker je nehal? 

... /// ... iz dvorane – nerazumljivo ... ///

GOSPOD ZORAN JANKOVIĆ
Prosim za vaš glas za navzočnost, prisotnost. 

27 ZA odvzem besede,
5 PROTI.
Zaključujem. 

GOSPOD ZORAN JANKOVIĆ
Navzočnost smo imeli po celi točki. Rezultat glasovanja: 
27, 28 ZA,
5 PROTI. 
Jemljem besedo. 

GOSPOD ZORAN JANKOVIĆ
Izvolite naprej, gospa Urška Honzak. 

GOSPA KSENIJA SEVER
Gospod župan, jaz sem glasovala za navzočnost. 

[bookmark: _Hlk241576386]GOSPOD ZORAN JANKOVIĆ
Ponavljam, noben problem. Ponavljam glasovanje. Ugotavljam navzočnost, izvolite. Rezultat navzočnosti: 36. 

Postopkovno glasovanje o tem, da se gospodu Primcu vzame beseda. Prosim. 

Glasovanje poteka. 
Zaključujem. 
24 ZA,
8 PROTI. 
Odvzeta beseda. 

GOSPOD ZORAN JANKOVIĆ
Gospa Honzak, izvolite. 

GOSPA URŠKA HONZAK
Hvala za besedo. Kar se mene tiče, pa sem že nekaj časa v tem mestnem svetu, je tole poročilo po moje najboljše, pa vsaj kar se mene tiče tudi najbolj zanimive stvari je nadzorni odbor preučeval. Tudi to, da smo končno kot mestni svet dobili nekaj podatkov o delovanju holdinga in take zadeve so zelo koristne tudi za nas in bi bilo smiselno, da mogoče se kakšne te stvari tudi večkrat slišimo in o njih razpravljamo na mestnem svetu. Jaz se bom na kratko dotaknila dveh priporočil, pa malo dlje tretjega. In sicer v enem priporočilu nadzorni odbor priporoča, da MOL pred nadaljevanjem projekta sežigalnica oziroma TEOL Ljubljana, poleg ostalih vidikov, torej okoljskih, družbeno-odgovornostnih in tako naprej, naslovi tudi ekonomske vidike in pripravi analizo, ki bo ocenila, do kakšnih pozitivnih učinkov bo investicija v sežigalnico vodila tako na strani podjetij v skupini JHL kot tudi gospodinjstev. To zdaj pomeni, da ne samo, da MOL nima pripravljenih okoljskih vidikov takšne investicije v Ljubljano, pa vemo, kakšen je zrak že danes v Ljubljani, pa vemo, da gospod župan, če boste gradili nek stolp oziroma nek dimnik na Barju, ki bo ne vem koliko zelo dolg, bo verjetno že med gradnjo postal slovenska Pisa in se bo samo še bolj nagibal. Kakšen bo vpliv na okolje, je verjetno jasno iz prispevkov raznoraznih zdravnikov in okoljskih organizacij, ampak očitno nimate tudi pripravljene ekonomske analize, da bi tak projekt koristil Ljubljančankam in Ljubljančanom in je v resnici zelo tako neodgovorno, da se sploh še pogovarjamo o tem projektu. Imeli ste tisto predstavitev v Kinu Šiška, kamor so in smo bili povabljeni samo mestni svetniki, pa več ali manj samo ljudje, ki so se strinjali s tem, da bi morali imeti sežigalnico v Ljubljani. To je zelo, zelo resno priporočilo, se meni zdi, in bi bilo smiselno, da ga MOL res upošteva, preden se gre v kakršnokoli investicijo naprej v sežigalnico, pri čemer seveda morajo imeti pa končno besedo tudi prebivalke in prebivalci Ljubljane. Drugo priporočilo, ki ga bom kratko omenila, pa je bilo že prej omenjeno s strani ene od predgovornic, in sicer, da se vzpostavi oziroma nadgradi enotna evidenca nepremičnin. Tudi v svetniškem klubu Levica smo že kdaj prosili za nek seznam nepremičnin v lasti MOL, tudi zato, da pač svetniki vemo, o čem govorimo, pa o čem odločamo, sploh pri prodajah in nakupih in tako naprej. Pa smo potem dobili nazaj odgovor, da naj pač sami pogledamo v zemljiško knjigo, pa na e-prostor, pa tako naprej, kar pač je noro, da tudi občina nima nekega seznama, neke evidence svojih nepremičnin, sploh v dobi, ko imamo vse računalniške in tehnološke možnosti, da se to vzpostavi. Tako da to tretje, ki pa je bilo zelo zanimivo branje in tudi zelo po mojem mnenju pomembno priporočilo, je pa v zvezi s sistemom Bicikelj. V Levici smo že večkrat poudarjali problematiko tega javno-zasebnega partnerstva. Ne trdimo, da sistem Bicikelj ni koristen za prebivalke in prebivalce. Tudi podatki o uporabi to kažejo. Je pa vprašanje, kaj na drugi strani Mestna občina Ljubljana daje za ta sistem, in sicer vse te oglaševalske površine, ki ovirajo prebivalke in prebivalce, ki kazijo tudi mestno središče, kjer imamo raznorazne te city light, te oglasne površine, ki so povezani s tem. Je pa nadzorni odbor opozoril še na drug problem te koncesijske pogodbe oziroma javno-zasebnega partnerstva, in sicer, da ni jasno, kakšna je pravna podlaga za podaljševanje te pogodbe, ki bi se morala izteči leta 2026, potem pa so potem bili aneksi. Tudi ta isti problem, kot je bil tudi že izpostavljen, da v bistvu nimamo svetniki vpogleda v te zadeve. Naš svetniški klub je pred par leti dal zahtevo za informacije javnega značaja, da smo dejansko pridobili to osnovno pogodbo, da moramo zdaj se mestni svetniki kot nek najvišji organ občine posluževati instituta informacij javnega značaja. Je mogoče malo nesmiselno, saj imamo pa institut svetniških vprašanj in tako, in bi morale biti takšne pogodbe vsaj nam predstavljene ali pa v resnici tudi čisto javno predstavljene, zato da vsi prebivalke in prebivalci vemo, o čem govorimo in kaj daje mestna občina v zameno za sistem Bicikelj. Tako da nadzorni odbor je ugotovil, in to je pomembno vprašanje, da ni jasno, na podlagi katerega zakona in katere pravne podlage se pogodba podaljšuje in na kateri pravni podlagi je bila sklenjena ločena pogodba, ki se nanaša na avtobusne nadstrešnice. In je pa tudi to, kar je bilo tudi že omenjeno, nemogoče ugotoviti dejanske finančne posledice za MOL oziroma ekonomsko upravičenost izdatkov. In tudi podjetje Europlakat nima teh podatkov, kakšni so prihodki, kakšna je donosnost tega sistema in tudi oglaševanja, ki izhaja iz sklenjenih pogodb. Zato je nemogoče oceniti dejanske finančne posledice tako na prihodkovni strani Evroplakata, kakor na odhodkovni strani proračuna MOL. Kot je povedal predhodni govornik, je on na nekem svojem izračunu že prišel do kar visokih številk, tako da bi bilo smiselno, da se te številke javno oziroma vsaj svetnikom prikažejo. Torej, kakšni so prihodki Evroplakata iz tega javno-zasebnega partnerstva in kakšni so odhodki proračuna MOL iz tega javno-zasebnega partnerstva, ker to, kar zdaj, takšno stanje, kot je zdaj, kaže na izjemno netransparentnost poslovanja prek projektnih podjetij in pretakanje javnega denarja v zasebna podjetja. In kot smo rekli, sistem prinaša koristi za prebivalke in prebivalce, ampak je pa nemogoče ugotoviti, kakšni finančni tokovi tečejo v ozadju in ali je veriga sklenjenih pogodb, ki imajo velike finančne koristi za podjetje Europlakat, sploh zakonita. In to potem vpliva lahko tudi na... to ima neke posledice oziroma neke implikacije tudi za druga javno-zasebna partnerstva, ki jih sklepa MOL z zasebnimi podjetji oziroma koncesije, ki jih podeljuje, na primer s podjetjema Avant Car in tako naprej. Hvala. 

GOSPOD ZORAN JANKOVIĆ
Gospod Striković, izvolite. 

GOSPOD DENIS STRIKOVIĆ
Ponovno pozdravljam vse prisotne, vse tiste, ki nas poslušajo. Posebej bi pozdravil predsednico nadzornega odbora, Marijo Horvat. Zdaj pa jaz se bom, zaradi tega, ker sem zdaj zadnji v tej prijavi razpravljavcev, bom neke stvari ponovil. Ena stvar: nadzorni odbor ima res moč, da lahko dobi lažje te informacije in se iz mestne uprave in iz kabineta župana morajo pogovarjati s člani nadzornega odbora. Jaz imam eno veliko težavo s transparentnostjo trenutne administracije in bi tudi jaz ponovil, da se mi zdi zelo nenavadno in celo žalostno, da kot mestni svetniki zelo težko pridemo do dokumentov in gradiv tudi glede teh točk, ki jih je nadzorni odbor obravnaval. In se, ne vem, jaz sem samo glede poseka grajskega griča, ne vem, sem čakal na informacije mesec dni, sem moral priti tam v neko sobo na OGDP in nisem imel časa niti eno uro, da si pogledam te dokumente. Tako da, če že mestni svetniki komaj pridemo do teh nekih informacij, kako bodo potem občani prišli do nekih bolj delikatnih informacij, da se res lahko preveri, kaj se dogaja, da res lahko obstaja nek civilni nadzor nad dogajanjem v občini. Pač posebej, če so že člani nadzornega odbora, tudi člani mestnega sveta, bi morali priti direktno do teh informacij, ne pa prek instituta informacij javnega značaja. Okej, jaz se bom dotaknil dveh točk, dveh priporočil. Ena zelo pomembna je pač, da okolje in zdravje nimajo cene. In tudi glede tega, to je tudi povezano s sežigalnico, je tudi povezano bilo moje današnje ustno vprašanje, na katerem sem spraševal glede mikrolokacij in ranljivih skupin, nisem pa dobil nobenega odgovora na moje konkretno vprašanje. Dobil sem pa vse zraven, kar ne sodi mojemu vprašanju. Ampak zdaj pa pri sežigalnici. Jaz se zavedam, da ima tukaj veliko težo država in da država zgrešeno gleda na lokacijo, ker lokacija ne bi smela biti niti v Ljubljani niti v Mariboru. Ampak gremo pa zdaj na ekonomijo. In to priporočilo, katerega bom prebral: Nadzorni odbor Mestne občine Ljubljana priporoča, da Mestna občina Ljubljana pred nadaljevanjem projekta z deležniki, ki bodo nosilci projekta, Energetika, poleg ostalih vidikov okoljski, družbeno-odgovornostni in podobno, ustrezno naslovi tudi ekonomske vidike ter pripravi analizo, ki bo argumentirano ocenila do--

GOSPOD DENIS STRIKOVIĆ
--kakšnih pozitivnih učinkov bo investicija v sežigalnico vodila, tako na strani podjetij v skupini Javnega holdinga Ljubljana kot tudi gospodinjstev. Mestna občina Ljubljana naj razmisli tudi o ustreznem strukturiranju transakcije: naslovi naj vprašanje o smiselnosti uporabe ločene namenske družbe za izvedbo projekta ter pojasni, kako bo takšno podjetje financiralo investicijo in svoje redno poslovanje, ter kakšne so predvidene implikacije za proračun MOL. Ob obisku sveta četrtne skupnosti Moste v toplarni v Mostah so nam tudi namestnik direktorja in vodja PR službe zdaj vse to razložili, kako je to vse »super projekt« in tako naprej. Tudi tukaj, na novinarskih konferencah župana, lahko vidimo, kako rože vedno cvetijo glede tega projekta in tako naprej. Ampak, ko sem pa jaz postavil vprašanje, in to je povezano tudi z ugotovitvijo nadzornega odbora: kakšen interes ima sploh energetika kot taka, kot družba, da to zgradi? Pa je bila potem samo tišina, ker je zelo vprašljivo, ne samo za občino kot tako, ampak tudi za ta javna podjetja, kaj se bo zgodilo, če se lotijo takšnega projekta. Takšen projekt lahko tudi pomeni velike finančne izgube in propad podjetij kot takih, in na koncu koncev privatizacijo, če ti projekti ne uspejo. Tako, da sem tudi v svojem zapisu pred nekaj dnevi lahko preberem: »Strinjam se z ugotovitvijo nadzornega odbora, da ekonomski vidiki in finančna upravičenost investicije sežigalnice niso argumentirani oziroma podkrepljeni s celovito analizo, ki bi zajela modeliranje tokov odpadkov in strategije oblikovanja cen za dolgoročno finančno vzdržljivost investicije. Na pomanjkljivost investicijskega programa TEOL Ljubljana sem tudi sam opozoril s svetniškim vprašanjem k 32. seji mestnega sveta Mestne občine Ljubljana, saj le-ta ne upošteva upada količine prevzetih odpadkov, ki bodo po letu 2030 primerni za sežiganje, kot enega ključnih omejitvenih dejavnikov.« Na moje vprašanje je pristojni oddelek MOL posredoval odgovor Energetike Ljubljana, ki zatrjuje, da se količina mešanih komunalnih odpadkov in goriva, nastalega iz odpadkov, ne bo zmanjševala. Energetika Ljubljana in Mestna občina Ljubljana svojih zagotovil seveda nista podkrepila z analizo tokov odpadkov, kot jih lahko realno pričakujemo po letu 2030. Tako da se tudi v tem smislu res upam, da se bo občina, sicer občina že z novim vodstvom in novim mestnim svetom po volitvah, pozitivno odzvala na to priporočilo in da bomo tudi lahko zaključili s sanjami o tem projektu kot takem. Potem pa grem na naslednjo točko moje razprave. Ta je povezana z nedenarnimi in oglaševalskimi pravicami, javno-zasebnim partnerstvom. Vidimo, kaj to pomeni. Tukaj smo na tej seji velikokrat omenjali na takšen ali drugačen način to temo glede samega oglaševalskega onesnaževanja, tudi transparentnosti, tudi zlorabe javnih sredstev, denarnih tokov, in mi je tudi žal, žal, da o tem nismo mogli konkretno razpravljati. To sem večkrat poudaril tudi na Statutarno pravni komisiji, ko je večina ovrgla predlog mestnega svetnika Primca glede te debate. Tako, da bi res debato lahko imeli, ker je to zelo pomembno in mi je všeč, da se je nadzorni odbor lotil tudi te tematike malo na bolj, da rečem, oster način. In to priporočilo se glasi, da Nadzorni odbor Mestne občine Ljubljana priporoča, da Mestna občina Ljubljana za sistem Bicikelj in za prihodnje podobne projekte javno-zasebnega partnerstva, pri katerih bistveni del ekonomskega razmerja predstavljajo nedenarne pravice, letno pripravi in dokumentira pregled pravic in obveznosti obeh pogodbenih strank. Pregled naj vključuje pravno podlago, obseg oglaševalskih oziroma drugih pravic, obdobje njihove uporabe, takšno oziroma administrativno vrednost, uporabljeno metodologijo oziroma razpoložljivo oceno ekonomske vrednosti ter povezavo z obveznostmi zasebnega partnerja. Ob vsaki materialni spremembi obsega pravic ali obveznosti, podaljšanju pogodbenega obdobja ali povezavi z drugimi pogodbenimi razmerji naj MOL dokumentira tudi ocenjeni vpliv spremembe na ekonomsko ravnotežje razmerja. Zdaj prehajam h koncu, tako da tukaj, to je ena od teh stvari, kjer res imamo, jaz mislim, da imamo resne težave in da je nek finančni potencial, ki bi ga občina lahko zasledovala, oziroma politiki brez oglaševanja v starem mestnem jedru, brez nekega oglaševanja z velikimi plakati v celotni občini, da smo tukaj zašli s poti. Kot zaključek: v času mojega delovanja v mestnem svetu Mestne občine Ljubljana sem bil kritičen do nadzornega odbora, ki je bil do tega poročila zelo usklajen z mestno upravo in županom. Končno so se zbudili, lahko rečem. Tokratno poročilo kaže, da se resnično čas Jankovičevih mahinacij in slabega upravljanja približuje koncu. 

GOSPOD ZORAN JANKOVIĆ
Želi še kdo razpravljati? Ugotavljam, da je razprava končana. Gospa Marija Horvat, še kaj želite povedati? Ne? Hvala lepa. Prehajamo na glasovanje. A zdaj moram še enkrat navzočnost? Ja, seveda. Ugotavljam navzočnost. 

... /// ... iz dvorane - obrazložitev glasu ... ///

GOSPOD DENIS STRIKOVIĆ
Kljub temu, da ste pred leti zmanjšali te pravice o minutah koliko se govori, ampak vsaka minuta je moja pravica, da se javim. Zaradi tega, zaradi moje razprave, kot sem govoril in pozitivnih sprememb pri nadzornem odboru in njihovem poročanju, bom podprl to poročilo. In kolikor sem že omenil, čakam od naslednje mestne oblasti, da se bo pozitivno odzvala na te pripombe. Hvala. 

GOSPOD ZORAN JANKOVIĆ
Hvala lepa. Gospod Primc, obrazložitev glasu. 

GOSPOD ALEŠ PRIMC
Glas proti, bo glas proti, ker sem se zelo dobro seznanil s poročilom, ampak moj glas proti poročilu. In lepo prosim, da se to spremeni. Jaz mislim, da bi mestni svet moral potrditi poročilo oziroma ga zavrniti, ne pa da se samo seznanimo. 

GOSPOD ZORAN JANKOVIĆ
Hvala lepa. Rezultat navzočnosti: 34. 

Glasovanje poteka O PREDLOGU SKLEPA: Mestni svet Mestne občine Ljubljana se je seznanil s Poročilom o opravljenem nadzoru razpolaganja s premoženjem MOL, namenskosti in smotrnosti porabe proračunskih sredstev in finančnega poslovanja uporabnikov proračunskih sredstev v letu 2025 in projektov v izvajanju. 

Prosim za vaš glas.
Zaključujem.
Rezultat glasovanja: 
35 ZA, 
1 PROTI. 
Hvala, sprejeto. 


Gremo na 6. točko dnevnega reda. 
AD 6. POROČILO O IZVRŠEVANJU PRORAČUNA MESTNE OBČINE LJUBLJANA ZA LETO 2026 OD 1. 1. DO 30. 6. 2026
Gradivo ste prejeli, prejeli ste poročilo pristojnega Odbora za finance, Odbora za gospodarske dejavnosti, Odbora za lokalno samoupravo, Odbora za predšolsko vzgojo in izobraževanje, Odbora za zaščito, ter Odbora za stanovanjsko politiko. Prav tako ste pred sejo prejeli Primerjavo realizacije prejemkov in izdatkov med polletnimi poročili o izvrševanju proračuna MOL po ekonomski klasifikaciji od 2012 do 2026 in po uporabnikih proračuna od 2012 do 2026 ter stanje zadolženosti MOL in njenih pravnih oseb od 31. 12. 2012 do 30. 6. 2026 v EUR. Prosim go. Bistan za uvodno obrazložitev. 

GOSPA SAŠA BISTAN
Hvala za besedo. Spoštovane svetnice in svetniki, spoštovani župan, podžupani, sodelavke in sodelavci. V poročilu o izvrševanju proračuna Mestne občine Ljubljana za leto 2026 za obdobje od 1. 1. do 30. 6. 2026 so prihodki realizirani v višini 229 milijonov oziroma 42,44 %, odhodki pa v višini 272 milijonov oziroma 48,57 %. Realizacija v tem obdobju je v primerjavi s preteklimi leti najvišja. Na strani prihodkov: prihodki iz naslova dohodnine so realizirani polovično, torej 117 milijonov od 233. Nadomestilo za uporabo stavbnega zemljišča: realizacija znaša 42,2 milijona od predvidenih 85 milijonov. Na dan 15. 9. je bila realizacija 61 milijonov. Turistična taksa: realizacija v poletju je znašala 2,6 milijonov od predvidenih 7,5. 15. 9. stanje je 4,4 milijonov realizacije. Globe in druge denarne kazni: 1,7 milijonov od planiranih 4, to je 43 %. Prihodki presežkov prihodkov nad odhodki: 7,4 milijone evrov, in sicer smo prejeli sredstva od Lekarne Ljubljana, 3 milijone, in dobiček Javnega holdinga Ljubljana, 4,4 milijone. Prihodki iz naslova komunalnega prispevka investitorjev so bili realizirani v višini 7,2 milijona, na dan 15. 9. pa je realizacija razvidna v višini 15,5 milijonov evrov. Kapitalski prihodki: 7,3 milijone evrov, pričakujemo pa višjo realizacijo v drugi polovici leta. V prvi polovici leta smo prejeli tudi 400.000 evrov donacij za izgradnjo komunalne infrastrukture. Prihodki iz državnih sredstev in EU sredstva: ob polletju beležimo realizacijo v višini 7,4 milijone od predvidenih 35 milijonov. Zaradi gradbene sezone pričakujemo višjo realizacijo v drugi polovici leta, saj na podlagi izvedenih storitev bo tudi več izstavljenih zahtevkov za prevračilo sredstev. Tudi prevračilo za nakup avtobusov je bilo izvedeno v drugi polovici leta. Na strani odhodkov: tekoči odhodki in tekoči transferji, oboji so realizirani pod 50 %. Investicijski odhodki in transferji: tu se zopet pozna sezonski vpliv, tako da vsako leto se večja gradbena dela izvajajo v poletnem času, realizacijo lahko pričakujemo do konca leta. Kapitalski transferji: realizirano je povečanje kapitalskega deleža v Tehnološkem parku v višini 60.000 evrov, in sicer odkup od podjetja Kontron, tako da se je naš delež povišal na 87,8822 %. Odplačilo kredita je razvidno v višini 8,3 milijone evrov. Na dan 30. 6. smo koristili 27 milijonov likvidnostnega kredita. V prvi polovici leta smo se tudi dolgoročno zadolžili za polovico od planiranega zneska v višini 20 milijonov evrov, tako da je bila MOL ob polletju zadolžena 126,3 milijone evrov. Do konca leta se nameravamo zadolžiti še za 20 milijonov, skladno s sprejetim proračunom, za investicije, planirane v proračunu. Zneskovno najvišjo realizacijo ob poletju je dosegel Oddelek za gospodarske dejavnosti in promet v višini 83 milijonov, Služba za razvojne projekte in investicije 57 milijonov in Oddelek za predšolsko vzgojo in izobraževanje v višini 50,6 milijonov. Najnižjo pa Inšpektorat v višini 11.757 evrov. Hvala. 

GOSPOD ZORAN JANKOVIĆ
Hvala lepa. Gospa Žekar, prosim za stališče odbora. 

GOSPA JELKA ŽEKAR
Hvala za besedo. Odbor za finance se je seznanil s poročilom o izvrševanju proračuna Mestne občine Ljubljana za prvo polletje leta 2026 in je sklep sprejel s petimi glasovi za in enim proti od šest prisotnih. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Razprava, prosim. Gospa Sever. 

GOSPA KSENIJA SEVER
Še enkrat hvala za besedo. Razpravljala bom o polletnem proračunu, kjer so zajeti, prikazani podatki na presečni datum, to je 30. 6. 2026, in ne predstavljajo realnega stanja tako na prihodkovni kot odhodkovni strani. Proračun je bil sprejet v višini 528 milijonov evrov in nato z rebalansom povečan na 538 milijonov evrov. To pomeni razliko od zaključnega računa 2025, ki je bil 443,5 milijona evrov, za 92 milijonov evrov v plus. Ker v letošnjem letu ne bo še enega rebalansa in bodo v zaključnem računu prihodki 538,7 milijona evrov, bo realizacija po mojem veliko nižja, kot je se kdaj prikazana v polletnem proračunu. V polletju je prikazano, da so prihodki realizirani v višini 42,44 %, odhodki pa 560,6 milijona evrov. Proračunski primanjkljaj pa se je povečal za 100 % iz planiranih 21,9 milijonov evrov na 43,7 milijonov evrov in bo po mojem ob zaključku še večji. Če bi gledala realizacijo proračuna v poletju na prihodkovni strani in procent realizacije in bi tako ostalo, bi rekla, pa smo v MOL dosegli realizacijo pol milijarde evrov. Je volilno leto in kot sem na začetku omenila, so zajete postavke računi na dan 30. 6. 2026 in ne dejanska realizacija. V vseh teh letih smo proračune zmanjševali z rebalansom in zaključni so bili za 15 do 20 % nižji. Če bo ta proračun na prihodkovni strani nižji samo za 7 do 8 %, ne bomo žal dosegli realizacije 500 milijonov evrov. V letu 2026 je planirano zadolževanje v višini 40 milijonov evrov, realizacija v poletju pa jesen 40 milijonov evrov ali kar 7 milijonov evrov več. V letu 2025 smo se zadolžili za 20 milijonov evrov. Na prihodkovni strani smo vedno kritizirali prihodke od glob in kazni, ki so bile planirane in realizirane okoli 5 milijonov evrov. Sedaj so se kazni povečale, število plačljivih parkirnih mest tudi, parkirnina se plačuje tudi ponoči, pobrane kazni pa nižje, kar za okoli milijon evrov. Težko verjamem, da smo se Ljubljančani poboljšali, ne vem, kaj to pomeni. Nedavčni prihodki so realizirani, tako kot vedno, od 111 milijonov evrov le 33,5 %, v skupini nekateri celo 13 %. Tu bo realizacija ob zaključku okoli 80 %. Zelo nizka so planirana sredstva iz EU, le 3,3 milijona evrov, realizacija 4,68 %. Iz državnega proračuna, kohezijskega sklada in tako dalje, zelo nizka realizacija. Na odhodkovni strani pa je v polletju precej visoka realizacija, vemo, da se plače dvigajo, realna rast v letu 2026 je 3,5 %. Verjetno še niso zajete plače za junij, saj je izplačilo v juliju, pa je realizacija že skoraj 53 %. Izredno velika so sredstva porabljena za delovno uspešnost, 94 %, sredstva za nadurno delo 65 %, pa je do konca leta še šest mesecev. Investicijski odhodki so, bravo, sedaj 51 %, vendar tukaj so zajeta tudi plačila iz leta 2025. Investicijski transferji so od 19 milijonov evrov, realizacija le 6 milijonov evrov. Transferji posameznikom in zasebnikom le 3,4 % od 827.000 evrov. Transferji privatnim podjetjem 2,10 % od 1,2 milijona evrov. Če bo tukaj realizacija ob koncu leta večja, bo primanjkljaj še višji. Še nekaj odhodkov, ki so knjiženi v nizkem procentu, pa bo njihova realizacija ob koncu leta. Četrtne skupnosti, poraba le 12,90 %. Tukaj bo realizacija ob koncu leta sigurno okrog 100 %. Izvedba in nadzor volitev, referendumov od 2,9 milijona evrov le 1,51 %. Politični sistem le 5,80 % od 3,3 milijona evrov in tako dalje. Pri športu: konto 1805 Ilirija, Park športa je realizacija porabljenih sredstev 2,6 milijona evrov, in sicer opisano je nakup opreme, novogradnje, rekonstrukcije, adaptacije, študije, projektna dokumentacija, nadzor, investicijski inženiring. Objekt je bil predan v uporabo. Sprašujem, kakšne študije, nadzor, projektna dokumentacija, ali bo to knjiženo na NRP ali kot nova investicija? Obrazložitev je pavšalna za poplačilo opreme in tako dalje, kot vedno. Pri tabelah sedaj pri prerazporeditvi proračunskih sredstev smo večkrat prosili za končni seštevek. Pregledala sem, ni kakšnih posebnih prerazporeditev, pa vendar ni seštevka. Naj zaključim, da te razprave o polletnem proračunu in realizaciji ne bodo pomembne za sestavo novega mestnega sveta, ki bo potrjeval zaključni račun za leto 2026. Pripravljavcem proračuna želim še naprej uspešno delo, MOL-u pa, da bo kmalu le presegel realizacijo pol milijarde evrov, ki je bila v zadnjih letih načrtovana. Hvala. 

GOSPOD ZORAN JANKOVIĆ
Hvala lepa. Gospa Sojar. 


GOSPA MOJCA SOJAR
Hvala lepa za besedo. Hvala lepa tudi poročevalki, gospe Bistan, za številke, ki nam jih je predstavila glede poročila o izvajanju proračuna za prvo polovico leta. Tudi meni se postavlja nekaj vprašanj, verjetno bom kakšne stvari ponovila, kot so jih povedali že pred mano, pa mogoče ne bom toliko številk povedala, kot pa ta vprašanja, ki so se mi postavljala. Že kar nekaj let oziroma že ves čas, kar sem jaz v mestnem svetu, ugotavljam ali pa ugotavljamo, da Mestna občina Ljubljana očitno zna dobro porabljati denar. Tudi tukaj se je pokazalo v tem poročilu, da je bila poraba večja kot pa prihodki, in zato se postavlja vprašanje, ali res ne znamo, ne znate dovolj realno načrtovati prihodke, s katero se to porabo financira. Seveda govorimo o polletnem poročilu, bomo še videli, kaj bo do konca leta. Omenjeno je že bilo, koliko je bilo več odhodkov kot prihodkov, in tukaj se mi spet postavlja vprašanje. Seveda ne prejudiciram, da bo Mestna občina Ljubljana zaključila leto s primanjkljajem, pa vendar na katerih konkretnih prihodkih temelji to pričakovanje, da se bo 43,7 milijonski polletni primanjkljaj do konca leta zmanjšal? Kar se tiče komunalnih prispevkov, vidimo, da je tukaj mogoče celo največje tveganje, ker je Mestna občina Ljubljana načrtovala 53,5 milijonov komunalnih prispevkov, do konca junija pa jih je realizirala samo 7,5 milijonov. To je zelo nizka realizacija in ta načrt te realizacije tudi z rebalansom ni bil zmanjšan, zato se seveda tukaj postavlja vprašanje, kateri so tisti konkretni projekti, ki bodo do konca leta ustvarili še 46 milijonov evrov komunalnih prispevkov? Naslednja stvar je, kot v vsakem proračunu, rebalansu, poročilu, prodaja občinskega premoženja. Govorim seveda tudi o kapitalskih prihodkih in je, ker je Mestna občina Ljubljana z rebalansom ta načrt povečala na 32 milijonov evrov, do 30. junija pa je bila realizacija le 7,33 milijonov evrov. To pomeni, da mora Mestna občina Ljubljana do konca leta pridobiti še približno 25 milijonov evrov in je seveda vprašanje zdaj moje tukaj, katere konkretne nepremičnine je morda že v tem času od oddaje proračuna pa do zdaj ali pa do konca leta namerava Mestna občina Ljubljana prodati, kakšna je njihova ocenjena vrednost in v kateri fazi so vsi ti prodajni postopki, da se bo to realiziralo? Naslednja stvar je pri investicijah, je tudi mogoče pri katerem projektu treba priznati pozitivne rezultate in to je atletski center. Tukaj je bila realizacija kar 81 %. Seveda je visoka vrednost tega projekta, ampak vprašanje bi pa bilo, kakšna je danes ocenjena vrednost, končna vrednost tega projekta? Ali že vemo, kakšna je vrednost sklenjenih pogodb, koliko bo še aneksov, tega se verjetno ne da čisto načrtovati, ali pač? In ker je to do leta 2028 projekt in kakšne finančne obveznosti Mestna občina Ljubljana pričakuje še v letih 2027 in 2028? To zdaj ne govorim, da bi nasprotovala tej investiciji, ampak vseeno to je za Mestno občino Ljubljana zelo velika investicija. Potem ugotavljam eno neskladje med dokumenti na področju stanovanj. V javnem skladu, stanovanjskem skladu MOL se je povečalo namensko premoženje za 1,5 milijona. Pri obrazložitvi rebalansa je bila v tem znesku navedena stanovanjska soseska Litijska Pesarska s 97 stanovanji. V polletnem poročilu pa se omenja Mestni kare Povšetova. In zdaj sprašujem, za katere, za kaj je bil pravzaprav namenjena, so bila namenjena ta sredstva, 1,5 milijona za Litijsko Pesarsko ali za Mestni kare Povšetova? Posebej je to relevantno zato, ker je bilo na tem 21. razpisu skoraj 4.000 prosilcev. Naslednja stvar oziroma s tem bi nekako zaključila, da nikakor ne nasprotujem investicijam Ljubljane, ki jih ima Mestna občina Ljubljana. Bi bilo pa zelo dobro, ko bi počasi začeli te investicije podpirati z realnimi finančnimi načrti, zato da ne strižejo polletna poročila s tako nizkimi realizacijami, kot so v tem polletnem poročilu, ker mislim, da mora mestni svet vedeti, ali so pričakovani prihodki že podprti s konkretnimi pogodbami, začetnimi prodajnimi postopki in tako naprej, ali pa so to neka pričakovanja, kar sicer razpravljamo vsako leto ob sprejemu proračuna Mestne občine Ljubljana, ko je notri veliko več projektov, kot pa se po izkušnjah, ki jih imamo, dejansko realizirajo. 

GOSPOD ZORAN JANKOVIĆ
Hvala lepa. Gospod Primc. 

GOSPOD ALEŠ PRIMC
Hvala lepa za besedo. V tem poročilu polletnem je notri postavka 3 milijone evrov za Kanal C0 za izgradnjo zadnjega dela, 3 milijone evrov dodatnega stran vrženega denarja. Ob tem, da je jasno, zdaj jasno, da bo za Kanal C0 treba narediti presojo vpliva na okolje, ki je ne bo mogel noben strokovnjak podpisati, da bo treba narediti, da bo treba pridobiti okoljevarstveno soglasje, ki ga v tej državi pod nobeno vlado, več kot očitno, pod nobeno vlado ni bil pripravljen noben državni uslužbenec podpisati, ker bi bilo to v popolnem nasprotju z veljavno zakonodajo in tisti, ki bi to naredil, prevzel osebno odgovornost za uničenje največjega vodnega vira, iz katerega vsak dan vodo dobi 400.000 ljudi in še nekaj. In se je šlo metat dodatne 3 milijone evrov. Ob tem, da se je potem tukaj na tej trasi zgodilo še fizično nasilje, poskus uboja dveh lastnikov zemljišč in da je bila trasa, mimogrede, vas obveščam, položena 10--

-----------------------------------------------------KONEC POSNETKA ŠT. T005-20260928-164259

GOSPOD ALEŠ PRIMC
--metrov vzdolžno, napačno, v nasprotju celo z nezakonitim gradbenim dovoljenjem. In je bila trasa položena tako, da se je šlo neposredno v 15-metrski vodni pas brega Save. Se pravi, za postavitev nezakonitih cevi, ki so bile celo napačno glede na gradbeno dovoljenje postavljene se je dalo 3 milijone evrov. Jaz sem bil na tej lokaciji, ko so količili traso. Ne boste verjeli, trasa je bila na začetku zakoličena tako, kot je določilo gradbeno dovoljenje. Potem so se pa zgodile tiste grozne stvari, fizično nasilje. Naslednji dan pridem: delajo drugje. Delajo drugje, 10 metrov noter, proti bregu. Zakaj? Zakaj se niso držali trase, ki je bila določena z gradbenim dovoljenjem? Potem v gradbenem dovoljenju je bilo napisano, da je potrebno varovati habitat. Se pravi, treba je varovati rastlinje obrežja Save. In izvesti izkope ročno, to je bilo v gradbenem dovoljenju. Ročni izkopi, čakajte malo. 3 milijone evrov ste porabili, govorim za nezakonito gradnjo, ki ste jo, ne samo, da je sama gradnja nezakonita, tudi izvedli ste jo nezakonito. Z najtežjo gradbeno mehanizacijo podirali drevesa, ki jih ne bi smeli podreti, uničili koreninski sistem, ki ga ne bi smeli uničiti, in šli v 15-metrski priobalni pas, kjer se ne sme pod nobenim pogojem postavljati nobena komunalna infrastruktura. Iz zelo enostavnega razloga: ker reke menjajo struge in slej ko prej se lahko zgodi, prav na tem delu, mimogrede, Sava v zadnjem času zelo menja strugo. Kar vidijo okoliški prebivalci. Kar vidi, konec koncev, tudi Zoran Janković, ker mu skoraj vsako leto Sava odnese kopališče. Zakaj ga odnese? Zato, ker tam Sava dela svoje. Reka najde pot tam, kjer jo pač najde. In vi ste šli postaviti v 15-metrski pas. Zakaj to govorim? Govorim zato, da ljudje vidijo— ljudje, ki nas zdajle poslušajo— da vidijo, kako zapravljate njihov denar. Ne samo na način, da hočete zastrupiti vodo, ampak tudi po svoje. Da vas briga vse. Briga vas celo tisto gradbeno dovoljenje, ki je bilo izdano. Zakaj to delate? Zato, ker lahko. Ali pa ker ste lahko. Samo zato. Ker ste lahko. Ker ni tega nihče ni preprečil, pa bi moral, v skladu z zakonom. In sedaj, kot rečeno, Ministrstvo za okolje je izdalo sklep, da je potrebno narediti presojo vpliva na okolje in pridobiti okoljevarstveno soglasje. Jaz moram reči, da sem v tej gradnji vsakodnevno, na 5 inšpekcijskih služb  pisal zahteve za uvedbo inšpekcijskega nadzora. Vsakodnevno pisal zahteve za uvedbo inšpekcijskega nadzora. Z dokumentiranimi slikami, z videi in tako naprej. In zanimivo, v času gradnje ni nobenega inšpektorja nič zanimalo, kaj se tam dogaja. Celo smo dobili iz inšpekcije dopis, da občan ne more določati oziroma vplivati na to, kaj bo inšpektor delal, ker inšpektor se sam odloči, kaj bo delal. Ampak jaz še zmeraj upam, glejte, da te inšpekcijske zahteve so bile vložene in upam, da bodo inšpekcije ugotovile vse to, kar zdaj govorim, oziroma to, kar zdaj govorim, so dejstva, inšpekcija drugega prav ugotoviti tudi ne more. Ampak upam, da bomo končno dobili črno na belem, črno na belem, da je šlo tudi v tem zadnjem primeru ne samo za poskuse uboja, ampak tudi za v celoti nezakonito gradnjo. In potem smo seveda pri tistem, kar sem razpravljal, pa nisem mogel do konca povedati, pri poročilu. Vse to, kar se je delalo, in tiste kanalizacijske cevi po Ljubljani, 18 kilometrov od 88 kilometrov, ni bilo položenih. Gre za kršitev velikega evropskega kohezijskega projekta, vrednega 135 milijonov evrov. In opozarjali smo, sami veste, od prvega dneva, odkar sem prišel v mestni svet, ponujal roko dogovora: zmenimo se, spremenimo traso, izpolnijo se naj cilji velikega evropskega projekta, brez kanala C0. Ni se dalo pogovarjati. Ni se dalo pogovarjati. Šli ste z glavo skozi zid. Šli ste kot tank. Rušili ste vse pred sabo. In kam ste prišli? Prišli ste do tega, da največjega evropskega projekta niste izvedli, oziroma ste ga do konca zavozili. Ste ga do konca zavozili. Zdaj pa razmišljajte, zdaj pa razmišljajte, kakšna je vaša osebna odgovornost za to. Da niste dovolili ene same razprave v mestnem svetu o tem projektu, kjer bi se lahko pogovarjali o rešitvah, kjer bi lahko našli še pravi čas, še pravi čas rešitve za ta velik evropski projekt. In še to: tistih 88,4 kilometra kanalizacijskih cevi po Ljubljani. Ni nihče nasprotoval. Vsi se zavedamo, da te cevi morajo biti položene. Ker je kanalizacija po Ljubljani slaba. Ker pušča. Je bilo to nujno treba narediti. Ja, vam je to smešno? Ja, pa niste tega naredili. Od leta 2017. Od leta 2017 ste imeli čas. 10 let. Skoraj 10 let niste bili sposobni položiti 88 kilometrov kanalizacijskih cevi po ljubljanskih ulicah in pod ljubljanskimi cestami. In potem seveda, gospa Trobec, vam se to zdi smešno, meni se pa ne zdi smešno. Ker gre zadaj za 65 milijonov evropskega denarja. In bi bilo prav, da bi ga vi in vam podobni iz lastnega žepa plačali. Potem se pa ne bi smejali. Verjemite mi. Ne. Ker hočete potem vse to, kar niste naredili, naprtati na breme ljubljanskih davkoplačevalcev, ki niso popolnoma nič krivi. Vašo popolno nesposobnost. Vašo popolno nepripravljenost za kakršenkoli dialog. Za kakršnokoli skupno iskanje rešitev. 

GOSPOD ZORAN JANKOVIĆ
Gospod Primc, usedite se, končali ste debato. Gospod Striković, izvolite. 

GOSPOD DENIS STRIKOVIĆ
Spoštovane, spoštovani.

GOSPOD ZORAN JANKOVIĆ
Lepo prosim, dajmo poslušati. Imamo časa danes še dovolj. 

GOSPOD DENIS STRIKOVIĆ
Lahko se ponovno javite k razpravi, pa debatirate, imate določene minute. Evo, Svetniški klub  Liste Zorana Jankovića ima še 40 neizkoriščenih minut pri tej debati, tako da se lahko javite. Ko imajo pa drugi svetniki razpravo...

GOSPOD ZORAN JANKOVIĆ
Gospod Striković, dajte o temi prosim vas, ne podučujte svetnikov kaj lahko delajo, to sami vedo. Lepo prosim, dajte o temi, ki ste se javil. To ne dovolim, da podučujete kdo se lahko javi, se bodo že sami odločili, izvolite. 

GOSPOD DENIS STRIKOVIĆ
Seveda. In ravno, evo, zdaj smo videli, kako politika poteka. In politično, ko se odloča za neke projekte, kot je C0 v proračunu in tako naprej, in je ta večina to sprejela in se gre naprej s tem. In potem vidimo pri, zdaj pa pridemo do tega izvrševanja, vidimo, kako tečejo ti projekti in koliko denarja gre v to. In jaz mislim, da je tukaj bila že zgodba leta 2023 zelo jasna, ko je tu doktorica Jasminka Dedić in pokojni Miha Jazbinšek, ko sta vložila ovadbo, se je videlo, kam gre to v smer. In zdaj bomo videli, koliko trošimo denarja in kakšen minus bo ta projekt prinesel tej občini. In to so zelo pomembne teme tudi za naprej, kako se pogovarjamo, da bodo tudi tisti, ki poslušajo, jaz vem, da župana in večino v tem mestnem svetu to ne zanima. Ampak zanima pa občane, ki poslušajo, in bodo dobro razmislili, kaj bodo naredili 15. novembra. In en primer je tudi tak. O tem sem že omenil. Zdaj, pred volitvami, se vse lepo odpira na novo. In en od takih projektov je ta most, ki povezuje, nov most, ki povezuje Štepanjsko naselje in Nove Fužine. In to je eden od teh projektov, za katerega, evo, tukaj naj se javijo tisti, ki ste iz Nove Fužine ali pa Štepanjskega naselja. Pa povejte, če je kdaj kakšen občan pisal: »Ja, res potrebujemo novo povezavo med temi dvemi soseskami.« In nobenega ni. To se noben ni spomnil, to pride, ne vem kako, neki projekt bomo naredili. Sicer je tukaj so tudi vidimo v proračunu, da so sredstva iz Evropske unije in Republike Slovenije, da je en manjši delež budžet Ljubljane. Ampak vidimo, da smo šli, gremo v neko stvar vlagati, ki ne razreši aktualnih problemov, ki tam manjkajo. Tako kot je skupnostni center, o katerem sem že jaz omenil v mojem prvem mandatu. Vi ste pa vzeli to za svojo politično točko kampanje, ampak se ni realiziralo. To stoji. Teh projektov ni, ki so pomembni. Ni projektov glede urejanja lastninskih razmerij in parkiranja, čeprav se zdaj na hitrico neka parkirišča nudijo, ki še daleč ne zadostujejo potrebam tega mesta in teh sosesk. Tako da so tukaj je, ko gremo pri teh investicijah, vidimo, da so tudi ti projekti, o katerih smo mi razpravljali politično in se nismo strinjali z njimi, ampak vidimo tudi v izvedbi, koliko gre denarja in kako se to izvajajo kot neki, kot neki bonbončki pred volitvami. Potem ena zelo pomembna tema, ki jo lahko opažamo že dolgo in dolgo, in tudi administracija in Zoran Janković si to ni izmislil, ampak so nove tehnologije prišle ven glede te propagande v politične namene, ampak na stroške našega budžeta in denarja vseh občanov. Ena od teh je, zdaj se hvalite s to svojo vizijo in tem projektom Super mesto, ja, in tudi to stane denarja, ampak v tem poročilu pa ni napisano, koliko to dejansko stane denarja. Ker tukaj niso vložene ure, ure dela uradnikov v mestni upravi in posredno, koliko se je porabilo tukaj še denarja za to. To je Super vizija. Če imate vi kakšne, da hočete narediti svoj program za volitve, pač naredite ga iz svojega budžeta in ga reklamirajte. Ne pa zdaj, zdaj pa hodite s tem projektom, ste na stroške magistrata, ste naredili to razstavo tudi v tej stavbi, in zdaj se boste sprehajali po četrtni skupnosti, uporabljate mrežo svetovalcev četrtnih skupnosti in tako naprej. In to je samo ena od teh, da o javnih podjetjih, ki na polno reklamirajo in trošijo svoj PR, svoja PR sredstva za kampanjo Zorana Jankovića in njegove liste. Tako da so tukaj, so ta denarna sredstva, ki so že v prvem polletju, se zelo uporabljajo. In bi tudi bilo dobro tudi za nadzorni odbor, da se, ali pa kakšne druge preiskovalne službe, da se natančno posvetijo temu, kam gre ta denar. Kakor sem rekel že, sem, že velikokrat sem omenil, pa bom tudi ponovil: so te neke propagandne, ki jih ne potrebujemo, in tudi neka javna podjetja in tako naprej, in tisti, ki so v oddelku, lahko govorijo samo o načrtih oddelkov, oziroma se govori do konca mandata, ne pa o nekih novih planih. Ker novi plani se začnejo drugi dan po uspešnih volitvah. In jaz razumem ta razmerja. Je, župan je predstojnik javne uprave in politično daje ta ritem, kaj se bo dogajalo. Ampak kljub vsemu so župan, podžupani in tukaj mi v mestnem svetu smo politiki in bi morali gledati, kaj se dogaja z javnimi sredstvi. Drugače, tudi v tem polletju je veliko denarja, ki je posredno od teh nekih gradbenih projektov. Gre za ponovno, v politične namene, sofinanciranje nekaterih posameznikov ali društev, ki potem po volitvah ali pa že zdaj na polno podpirajo župana. To je tudi ta denar, ki bi ga mi morali videti v izvrševanju proračuna. Tukaj so ogromna sredstva, ki manjkajo, ki bi lahko financirala projekte. Zdaj se pa gremo, ker ste res vsi odlični menedžerji, pa vidimo, da se tudi z nekimi želi zelo s temi kratkoročnimi posojili pokrivati tiste dolgoročne obveznosti, no. Tako da v bistvu tudi to poročilo kaže sliko, da ni ravno vse v redu, kakor izgleda. Je pa to tak nek dokument, ki se ga, ki ga občani ne vzamejo v roke in ga redkokdo sploh pregleda, kaj se dogaja. Ampak ta slika, vsaj ta en delež uverture v tem kratkem, lahko dodam. Lahko dodam sam. Tako da marsikaj se, kar je manjkalo in se ni naredilo, in še posebej, kar bo tudi v nadaljevanju bomo imeli, imamo res take točke, o katerih lahko razpravljamo. Vidimo ta fokus na teh ogromnih projektih, ni pa fokus, ni pa fokus na tem, da res naredimo močno osnovno zdravstvo. Kakor bomo videli v nadaljevanju, je tudi neka točka glede koncesije, in vedno dobimo isti odgovor, da Zdravstveni dom Ljubljana je kadrovsko podkapacitiran in da prostorsko ne more pokriti te zadeve. Ampak to se, ta poročila so leta in leta so nam znana, in ti odgovori zdravstvenega doma so znani, ampak mestna občina ne vlaga dovolj denarja v osnovno zdravstvo, to, kar je najbolj pomembno vsem nam. In tudi glede, vidimo, kaj se tudi obljublja se, evo, tudi s temi gradnjami, kam gremo v smeri, koliko se je zdaj vložilo denarja za javna stanovanja. Vidimo, da je to vse malenkost in da občina, kljub temu da ima država tu velik vpliv, da gremo tudi, bomo videli v naslednjih točkah, da v bistvu delamo na roko tistim, ki želijo kakšno novo parkirišče iz svojih sredstev. Hvala. 

GOSPOD ZORAN JANKOVIĆ
Gospa Bregant. 

GOSPA DR. TINA BREGANT
Hvala lepa. Ja, polletno poročilo o izvrševanju proračuna Mestne občine Ljubljana je zanimivo. Odraža naslednje ključne vidike finančnega upravljanja občine v prvi polovici leta, to se pravi uskladitev z rebalansom. Seveda, to je potrebno zaradi prilagoditve proračunskih postavk dejanskim dinamikam projektov in zakonskim obveznostim. Tudi struktura poročila natančno pojasnjuje bilanco prihodkov in odhodkov po ekonomskem namenu, tudi načini financiranja. Zdaj, glede na to, da gre za vmesno poročilo, je tudi jasno, da realizacija v prvem polletju tradicionalno prikazuje nižje procente pri investicijah, in je tudi res, da se večina večjih izplačil za gradbene in infrastrukturne projekte zaradi narave javnih naročil in gradbenih del izvede v drugi polovici leta. Je pa res, da je ljubljanski proračun, da se je povzpel na 560,6 milijona evrov odhodkov ob 538,0 milijonih evrov prihodkov, kar v bistvu pomeni, da zdaj predviden proračunski primanjkljaj znaša skoraj 22 milijonov evrov. Ja, tukaj je infrastruktura, recimo za tisti trgovski kompleks Barjanska cesta, kjer bo financirala občina nekaj več kot 2 milijona evrov. Potem je tukaj sežigalnica, tukaj so tudi neke odprte postavke pravnih sporov. Zdaj, če sem jaz prav videla, skoraj 26 milijonov. Pač, ne vem, če se Ljubljančanke in Ljubljančani zares zavedamo, kaj to pomeni pravzaprav. Ker danes sicer govorimo o proračunu, ja, dokument je proceduralno dobro sestavljen, ampak za Ljubljančanke in Ljubljančane je pomembna tudi vsebina. In če govorimo o investicijah, kot je sežigalnica ali pa neki pravni postopki, no, tega pa vsebinsko pač ne morem podpreti. Vsekakor pa drži, da sem se z dokumentom seznanila in zato bom na glasovanju glasovala za, ker pač človek težko zanika seznanitev. Ne morem pa tega dokumenta vsebinsko potrditi, pravzaprav tako kot nihče od nas, ker je predlog sklepa seznanitev, ne pa potrjevanje vsebine. Hvala. 

GOSPOD ZORAN JANKOVIĆ
Replika gospe Bregant. Izvolite, gospod Striković. 

GOSPOD DENIS STRIKOVIĆ
S spoštovano svetnico, se ne strinjam s tem glede seznanitve s tem dokumentom, ker jaz mislim, da ta dokument ni pravi že v formi in ne odraža, kaj se je res dogajalo v tej občini v zadnjem, v tem prvem polletju. In zaradi tega jaz bom bil proti, ker se res ne morem seznaniti s takim dokumentom, ki ne odraža pravih številk pa pravega dogajanja. 

GOSPOD ZORAN JANKOVIĆ
Hvala lepa. Ugotavljam, da je razprava končana. Gospa Bistran želi besedo? Ne želi. Dajem na glasovanje sklep. Ugotavljam navzočnost. Rezultat navzočnosti: 38.

Glasovanje poteka O PREDLOGU SKLEPA: Mestni svet Mestne občine Ljubljana se je seznanil s Poročilom o izvrševanju proračuna Mestne občine Ljubljana za leto 2026 za obdobje od 1. 1. do 30. 6. 2026.

Prosim za vaš glas. 
Zaključujem. 
26 ZA,
6 PROTI.
Sprejeto, hvala lepa za prijaznost. Hvala Saša. 


Gremo na 7. točko dnevnega reda. 
[bookmark: _Hlk227568732]AD 7. A) PREDLOG SKLEPA O SPREMEMBAH IN DOPOLNITVAH SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2026
B) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2026
C) PREDLOG SKLEPA O SPREMEMBI SKLEPA O NAČRTU RAVNANJA Z NEPREMIČNIM PREMOŽENJEM MESTNE OBČINE LJUBLJANA V VREDNOSTI NAD 200.000 EUROV ZA LETO 2027
D) PREDLOG SKLEPA O SPREMEMBI SKLEPA O DOLOČITVI SKUPNE VREDNOSTI PRAVNIH POSLOV NEPREMIČNEGA PREMOŽENJA, KI JIH LAHKO SKLEPA MESTNA OBČINA LJUBLJANA V LETU 2027
E) PREDLOG SKLEPA O SOGLASJU K OSNUTKU BESEDILA PRAVNEGA POSLA – POGODBE O ODKUPU NAMESTO RAZLASTITVE ZA ZEMLJIŠČA S PARC. ŠT. 1063/3, 1063/5, 1063/6, 1063/7, 1063/8, 1063/10, 1063/11 IN 1063/15, VSA K. O. 1755 GLINCE
Predlagam, da točke obravnavamo skupaj, glasovanje pa bo potekalo o vsakem predlogu sklepa posebej. Gradivo ste prejeli. Po sklicu ste prejeli poročila Odbora za ravnanje z nepremičninami. Prosim go. Remih, da poda uvodno obrazložitev za vse točke.  

GOSPA SIMONA REMIH
Hvala za besedo. Spoštovane svetnice, spoštovani svetniki, spoštovani župan, lepo pozdravljeni. Pod točko 7a, mestnemu svetu sprejem predlagamo Sklep o spremembah in dopolnitvah Sklepa o načrtu ravnanja z nepremičnim premoženjem MOL v vrednosti nad 200.000 evrov za leto 2026. In sicer: načrtovani odhodki iz naslova pridobivanja nepremičnega premoženja v vrednosti nad 200.000 evrov se na podlagi predloga tega sklepa zvišujejo za 500.000 evrov in znašajo skupno 4.476.224 evrov. Načrtovani prihodki iz naslova razpolaganja z nepremičnim premoženjem MOL v vrednosti nad 200.000 evrov pa se na podlagi predlaganega sklepa znižujejo za 1.595.350 evrov in tako znašajo 56.214.123 evrov. Pod točko 7b, mestnemu svetu sprejem predlagamo Sklep o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2026. Skupna orientacijska vrednost stvarnega premoženja ob upoštevanju predlaganih sprememb načrta ravnanja z nepremičnim premoženjem Mestne občine Ljubljana za leto 2026 znaša 94.181.356 evrov. Na podlagi predlaganega sklepa se vrednost pravnih poslov določi v višini 20 % celotne vrednosti vseh teh pravnih poslov, določenih s tem načrtom, kar znaša 18.836.271 evrov. Pod točko 7c mestnemu svetu sprejem predlagamo Sklep o spremembah Sklepa o načrtu ravnanja z nepremičnim premoženjem MOL v vrednosti nad 200.000 evrov za leto 2027. In sicer: načrtovani prihodki iz naslova razpolaganja z nepremičnim premoženjem MOL v vrednosti nad 200.000 se na podlagi tega sklepa znižujejo za 2.273.000 evrov in znašajo skupno 49.476.615 evrov. Pod točko 7d mestnemu svetu sprejem predlagamo Sklep o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa MOL v letu 2027. Skupna orientacijska vrednost stvarnega premoženja ob upoštevanju predlagane spremembe načrta ravnanja z nepremičnim premoženjem MOL se za leto 2027 znaša 89.113.053 evrov. Na podlagi predlaganega sklepa se vrednost pravnih poslov določi v višini 20 % celotne vrednosti pravnih poslov, določenih s tem načrtom, kar znaša 17.822.610 evrov. In še točka 7e mestnemu svetu v sprejem predlagamo Sklep o soglasju k osnutku besedila pravnega posla, to je pogodbe o odkupu namesto razlastitve, za zemljišče s parcelnimi številkami 1063/3, /5, /6, /7, /8, /10, /11 in /15, vse v katastrski občini Glince. Mestna občina Ljubljana bo za ureditev nordijskega centra Podutik pridobila v last nepremičnine, ki so v zasebni lasti. Vrednost pravnega posla znaša 2.292.600 evrov. Hvala lepa. 

GOSPOD ZORAN JANKOVIĆ
Gospa Žekar, prosim za stališče odbora. 

GOSPA JELKA ŽEKAR
Odbor za ravnanje z nepremičninami je na redni seji obravnaval vsa gradiva, ki so danes pod sedmo točko današnje seje mestnega sveta. Zdaj, v zvezi s točkami A, B, C in D je odbor podprl sklepe, in sicer s petimi glasovi za, nobenim proti od šest prisotnih članic in članov. Medtem ko smo točko 7d, ki se nanaša na pravni posel, torej odkup zemljišč, sprejeli soglasno z vsemi šestimi člani. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Statutarno pravna komisija k celotni sedmi točki nima pripomb pravnega značaja. 

GOSPOD ZORAN JANKOVIĆ
Hvala lepa. Odpiram razpravo za vse točke skupaj. Izvolite. Gospod Huzjan. 

GOSPOD IŠTVAN IŠT HUZJAN
Lepo pozdravljeni vsi skupaj. V našem svetniškem klubu bi radi zelo pozitivno sprejeli to spremembo politike v tem smislu, da smo dva mandata opozarjali na to, da to letovišče v Špadičih ne sme imeti enako usodo, kot je imelo letovišče v Srednjem Vrhu nad gozdom Martuljkom. In menimo, da je to razmišljanje oziroma politika v pravo smer, torej ne prodati, ampak razmišljati o tem, kako ohraniti in kako prenoviti in kako razširiti ponudbo. Torej, v tem trenutku stvar ni končana. Mi bi si želeli že naslednjo stvar: načrt, kako bomo obnovili. Torej, upamo, da bo sledila zelo dobra raziskava, analiza situacije. Želimo si, da bi ta dom videl v prihodnje temeljito obnovo in kuhinjo, energetsko, in da bi bil rentabilen celo leto. In pa predvsem, da bi bil dostopen še večim občankam in občanom mestne občine, tudi cenovno. Se pravi, razmisliti o tem, kako voditi naprej. Najlepša hvala. 

GOSPOD ZORAN JANKOVIĆ
Hvala lepa. Gospa Sojar. 

GOSPA MOJCA SOJAR
Ja, hvala lepa za besedo. Tudi moja razprava gre v to smer, da tudi mene veseli, da je bilo iz načrta--

GOSPA MOJCA SOJAR
--prodaje izvzeto stavba v Špadičih, s katero sicer razpolaga Zavod za letovanje mladih, ki ima še več takih namestitev. Seveda tudi moja skrb je, kako se bo to obnovilo, zato da bo varno za letovanje otrok in mladih. To se pravi, to je razprava pri 7. točki A. 7. točka E: podpiram sicer, da je namesto razlastitve zdaj prodaja teh zemljišč v Podutiku. Seveda pa izražam dvom pri tem, ali Ljubljana res potrebuje tako velik nordijski center pri tem, da ni nobenega snega, pa bo tam notri očitno umetno narejen. In da so ta zemljišča, kot se vidi na priloženem gradivu, eno samo, en sam gozd. To pomeni, da bo tam velik izsek gozda, zato da se bo ta, če se bo, nordijski center gradil. Hvala. 

GOSPOD ZORAN JANKOVIĆ
Hvala lepa. Gospa Honzak. 

GOSPA UŠRKA HONZAK
Hvala za besedo. Jaz bom razpravljala o točki E, torej o nakupu zemljišč. In sicer izražam podoben pomislek kot predhodnica. Ali Ljubljana res potrebuje tako velik nordijski center, kakšno bo to in finančni zalogaj za občino in tudi energetsko, koliko bo to porabilo, kakšen bo vpliv na okolje in s posekom gozdnih površin in potem z ustvarjanjem verjetno umetnega snega ali pa tudi z izdelovanjem nekih prog ali pa česarkoli iz plastike in podobnih zadev? In pa druga zadeva. V obrazložitvi, kot smo slišali, je navedeno, da se to kupuje zaradi ureditve nordijskega centra. Nordijski center v Podutiku ni zaveden v načrt razvojnih programov za leto 2026 v proračunu in tudi ni zaveden v predlogu strategije športa, ki jo bomo nekaj točk naprej sprejemali oziroma obravnavali. In tam so navedene večje nove investicije v športno infrastrukturo v Ljubljani, nordijskega centra tam ni. Zdaj, kako smo se to, kako zdaj to delamo tukaj, kupujemo, tega ni v NRP-ju, tega ni v strategiji športa. Kdaj smo se zdaj to spomnili, da to bomo imeli? In pa slišali smo pa župan vas na prireditvi MTB vikend v Podutiku, da se bo kolesarski park, ki je zraven teh površin, širil na okoli 45 hektarjev. A zdaj kupujemo... 

GOSPOD ZORAN JANKOVIĆ
57. 

GOSPA URŠKA HONZAK
Te, aha. A zdaj kupujemo te? Ne, ja, širil se bo za okoli 45 hektarjev, zdaj je pa 12 hektarjev. Tako imam tudi jaz to napisano. Ampak a gre pol zdaj za širitev tega kolesarskega parka ali za nordijski center ali kaj točno tukaj delamo? Ni čisto jasno iz tega gradiva. In tudi je vprašanje, a res potrebuje Ljubljana še tako športno pridobitev ali je mogoče smiselno sredstva, ki bi bila za to porabljena, nameniti za kakšno drugo javno storitev ali pa infrastrukturo, ki bi jo mogoče bolj potrebovala? 

GOSPOD ZORAN JANKOVIĆ
Hvala lepa, gospa Striković. 

GOSPOD DENIS STRIKOVIĆ
Ponovno pozdravljam. Tukaj sta dve zadevi, kateri ste že omenjali moji predhodniki. Meni je zelo žal, da smo res izgubili odličen planinski dom v Srednjem Vrhu nad Martuljkom in da je tam zdaj nek, neko elitno prenočišče in tako naprej. In lahko pozdravljam to, da pa umikate pri Poreču, zaradi tega, ker je investicija v otroke in mladino zelo pomembna za nadaljnji razvoj in rast našega mesta. Tako, da mi je všeč, da se to ustavlja in vam čestitam glede tega. Se pa ne strinjam z naslednjim projektom. Naša država je s posebnim zakonom ustanovila in potem financirala, izgradila Nordijski center Planica in so to neki projekti, ki so nacionalnega pomena in bi morala to država graditi. In ni nobene potrebe, da tukaj delamo konkurenco državi. Da ob vseh, ob vseh situacijah, kaj se dogaja glede podnebnih sprememb, je kot da se občina, izgleda, res ne zaveda resnosti podnebnih sprememb in gremo, gremo še bolj skrčit gozdove in delat neko zadevo, ki ne pije vode v Ljubljani. To je pomembno. V nadaljevanju, ko bomo imeli glede športa, lahko govorimo o teh drugih projektih. In pri, pri nakupu samih zemljišč menim, da gre za napačne prioritete te administracije in pritisk na same lastnike zemljišč, da to prodajo. In občina kot taka ima v tem trenutku preveč odprtih investicij, ki se dotikajo športa. Vidimo pa, da v razmerju do teh investicij trpi osnovno zdravje, zdravstvo, urejanje javnega prometa ter stanovanjska politika. In, in zakaj bi zdaj, če smo, če so to neke osnovne, osnovne obveznosti občine in tam ne poskrbimo, da imamo res neko odlično stanje, gremo pa na neke, na neke zadeve, ki so te onkraj. In se, in se res zavedam, da so to neke dve strasti, ki jih ima župan: gradbeništvo in šport. In, in da, da je tega v 20 letih bilo res preveč in da je potrebno to juho premešati in iti v neko drugo smer. Hvala. 

GOSPOD ZORAN JANKOVIĆ
Hvala lepa. ugotavljam, da je razprava končana. Brez besede gospa Remih. Tokrat se pa jaz v eni točki strinjam z gospodom Strikovićem. Res bi morala to država graditi, tako kot bi morala Ilirijo pa Atletski center. Olimpijski komite Slovenije je soglasno se odločil, da sta oba objekta, ne samo nacionalnega pomena, pa tudi širše. Celo je bilo zagotovljeno, da bomo dobili sredstva, pa na žalost je ostalo samo zagotovljeno. Gremo na ugotavljam navzočnost po celotni točki. Rezultat navzočnosti 40.

Glasovanje poteka O PREDLOGU SKLEPA točki A): Mestni svet Mestne občine Ljubljana sprejme predlog Sklepa o spremembah in dopolnitvah Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2026. 

31 ZA,
2 PROTI.
Sprejeto. 

Glasovanje poteka pod točko B): Mestni svet Mestne občine Ljubljana sprejme predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2026.       

Rezultat glasovanja:
29 ZA,
2 PROTI.

Glasovanje poteka pod točko C): Mestni svet Mestne občine Ljubljana sprejme predlog Sklepa o spremembah Sklepa o Načrtu ravnanja z nepremičnim premoženjem Mestne občine Ljubljana v vrednosti nad 200.000 eurov za leto 2027.       

Rezultat:
30 ZA,
2 PROTI.

Glasovanje poteka pod točko D): Mestni svet Mestne občine Ljubljana sprejme predlog Sklepa o spremembi Sklepa o določitvi skupne vrednosti pravnih poslov nepremičnega premoženja, ki jih lahko sklepa Mestna občina Ljubljana v letu 2027. 

Zaključujem.
Rezultat glasovanja:
30 ZA,
2 PROTI.
Sprejeto. 

In glasovanje poteka o SKLEPU pod točko E): Mestni svet Mestne občine Ljubljana sprejme predlog Sklepa o soglasju k osnutku besedila pravnega posla – Pogodbe o odkupu namesto razlastitve za zemljišča s parc. št. 1063/3, 1063/5, 1063/6, 1063/7, 1063/8, 1063/10, 1063/11 in 1063/15, vsa k. o. 1755 Glince. 

Rezultat glasovanja:
29 ZA,
3 PROTI.
Sprejeto. Hvala lepa. 


AD 8. PREDLOG ODLOKA O PROGRAMU OPREMLJANJA STAVBNIH ZEMLJIŠČ ZA DEL OBMOČJA OBČINSKEGA PODROBNEGA PROSTORSKEGA NAČRTA 20 BARJANSKA CESTA ZAHOD DEL (ZA PROSTORSKE ENOTE C1, C2, C3 IN PE4)
Gradivo ste prejeli. Po sklicu ste prejeli poročilo Odbora za urejanje prostora. Prosim go. Katjo Osolin,  da poda uvodno obrazložitev. Katja, izvoli.

GOSPA KATJA OSOLIN
Hvala. Spoštovani mestni svetniki, mestne svetnice, spoštovani gospod župan. Na seji Mestnega sveta Mestne občine Ljubljana je bil 25. 9. 2023 sprejet Odlok o občinskem podrobnem prostorskem načrtu 20 Barjanska cesta zahod, s katerim je predvidena gradnja trgovske stavbe s pripadajočimi ureditvami in stavbe za centralne dejavnosti s pripadajočimi ureditvami. Za gradnjo teh objektov mora občina skladno z določili OPPN zgraditi novo komunalno opremo. Mestna občina je izdelala projekte za izgradnjo te nove komunalne opreme, ki je osnova za sprejem programa opremljanja, in navedene nove komunalne opreme. Vrednost tega, ki jo zagotavlja občina, znaša dobre 2.100.000. Navedeni strošek bo v celoti pokrit s plačilom komunalnega prispevka s strani investitorja. Predlagamo, da sprejmete predlagani predlog odloka. Hvala. 

GOSPOD ZORAN JANKOVIĆ
Hvala lepa. Gospod Igor Horvat, stališče odbora. 

GOSPOD IGOR HORVAT
Hvala za besedo. Vsem lep pozdrav. Odbor za urejanje prostora je na svoji 24. redni seji predlog odloka o programu opremljanja stavbnih zemljišč za del območja občinskega podrobnega prostorskega načrta 20 Barjanska cesta obravnaval in sprejel sklep s štirimi glasovi za in nobenim proti. Hvala. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Statutarno pravna komisija k tej točki nima pripomb pravnega značaja. Hvala. 

GOSPOD ZORAN JANKOVIĆ
Hvala lepa. Razprava. Ni razprave. Ugotavljam navzočnost. Rezultat navzočnosti: 37. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o programu opremljanja stavbnih zemljišč za del območja občinskega podrobnega prostorskega načrta 20 Barjanska cesta zahod – za dele enot urejanja prostora TR-467, TR-494, TR-453 in TR-416.

Glasovanje prosim.
Rezultat glasovanja:
30 ZA,
0 PROTI.
Hvala lepa. 


Gremo na točko 9. 
AD 9. PREDLOG ODLOKA O PROGRAMU OPREMLJANJA STAVBNIH ZEMLJIŠČ ZA  OBMOČJE OBČINSKEGA PODROBNEGA PROSTORSKEGA NAČRTA 305 VRTNO MESTO SIBIRIJA – ZA DEL ENOTE UREJANJA PROSTORA TR-307
Gradivo ste prejeli. Prejeli ste poročilo Odbora za urejanje prostora. Prosim go. Katjo Osolin za uvodno besedo. 

GOSPA KATJA OSOLIN
Ja, hvala ponovno. 22. 6. 2026 je bil na seji Mestnega sveta Mestne občine Ljubljana sprejet Odlok o občinskem podrobnem prostorskem načrtu 305, Vrtno mesto Sibirija, s katerim je predvidena gradnja 28 večstanovanjskih objektov in objekt društvenih dejavnosti, za potrebe katerih mora občina skladno z določili OPPN zgraditi novo komunalno opremo. Mestna občina Ljubljana je izdelala projekte za izgradnjo nove komunalne opreme, ki je osnova za sprejem programa opremljanja, in vrednost navedene nove komunalne opreme, ki jo zagotavlja občina, znaša dobre 9.600.000. Tudi tukaj navedeni strošek v celoti pokrije investitor s plačilom komunalnega prispevka. Predlagamo, da sprejmete tudi ta predlog odloka. Hvala. 

GOSPOD ZORAN JANKOVIĆ
Hvala lepa. Gospod Igor Horvat, stališče odbora prosim.  

GOSPOD IGOR HORVAT
Hvala za besedo. Odbor za urejanje prostora je obravnaval tudi to točko dnevnega reda in mestnemu svetu predlog Odloka o programu opremljanja stavbnih zemljišč za območje občinskega podrobnega načrta 305 Vrtno mesto Sibirija, podprl s štirimi glasovi za od štirih navzočih in predlagam mestnemu svetu, da sklep sprejme. Hvala. 

GOSPOD ZORAN JANKOVIĆ
Hvala lepa, gospod Sedmak. 

GOSPOD MARJAN SEDMAK
Hvala za besedo. Statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Hvala lepa. Razprava. Gospod Primc, izvolite. 

GOSPOD ALEŠ PRIMC
Hvala lepa za besedo. Jaz ponovno opozarjam, da gre za izjemno sporen projekt, za katerega niso bile narejene nobene študije vplivov na podzemne vode, nobene študije poplavne varnosti. In pa predvsem, glejte, jaz kamorkoli grem, jaz nikjer ne vidim ob avtocesti, tik ob avtocesti stanovanjskega naselja. Gospod Žnidaršič, a je to normalno? Ob avtocesti, eni najbolj prometnih cest v Sloveniji, hoče Mestna občina Ljubljana spodbujati investitorja, da bo gradil stanovanjsko naselje. Vidimo ob avtocestah obrtne cone, vidimo trgovske centre in tako naprej, ampak glejte, ne vidimo pa stanovanj. In jaz se sprašujem, kakšno mesto smo, da bomo dobesedno, ali pa vi kot arhitekt, da boste porinili družine, otroke, da bodo živeli neposredno ob hrupu avtoceste, neposredno ob vsem. 

GOSPOD ZORAN JANKOVIĆ
Samo moment, gospod Primc. Gospod Primc, čakajte, ustavite se malo, ker to smo mi že sprejeli. Gre samo za program opremljanja in ni več razprava o OPPN-ju, ki je sprejet. Torej, ali držite se programa opremljanja ali pa jemljem besedo? Ne držite se programa opremljanja. 

GOSPOD ALEŠ PRIMC
Nujno je potreben ponoven razmislek, nujno potreben ponoven razmislek. 

GOSPOD ZORAN JANKOVIĆ
Gospod Primc, ugotavljam, da se ne držite besede, imate drugi opomin, bom dal na glasovanje, če ne nehate. Okej, ugotavljam navzočnost, ker je dovolj tega. Ugotavljam navzočnost. Rezultat navzočnosti 35. 

Glasujemo o tem, da pri tej točki gospodu Primcu vzamemo besedo. 

Prosim za glasovanje. 
24 ZA,
8 PROTI.
Beseda je vzeta. 

GOSPOD ZORAN JANKOVIĆ
Ugotavljam, da je razprava končana. Ugotavljam navzočnost. Še enkrat moram, ker je bilo pri tej točki samo o tem pri deveti točki. Ugotavljam navzočnost pri točki 9. Rezultat navzočnosti 34. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o programu opremljanja stavbnih zemljišč za  območje občinskega podrobnega prostorskega načrta 305 Vrtno mesto Sibirija – za del enote urejanja prostora TR-307.

Prosim za vaš glas. 
Zaključujem. 
Rezultat glasovanja: 
26 ZA,
1 PROTI.
Sprejeto. 


Gremo na 10. točko dnevnega reda.
AD 10. PREDLOG SKLEPA O LOKACIJSKI PREVERITVI ZA DEL ENOTE UREJANJA PROSTORA RN – 509
Gradivo ste prejeli, po sklicu ste prejeli poročilo Odbora  za urejanje prostora. Prosim gospo Matejo Doležal za uvodno obrazložitev.

GOSPA MATEJA DOLEŽAL
Spoštovani, lepo pozdravljeni. Lokacijsko preveritev za del enote urejanja prostora RN 509 smo pripravljali na pobudo investitorjev, lastnikov objekta na naslovu Ob Dolenjski železnici 74. Gradivo je pripravljal URBI d.o.o. Namen te lokacijske preveritve je bilo izvesti oziroma dopustiti manjše individualno odstopanje od prostorskih izvedbenih pogojev za del objekta, za stopnišče v severnem delu, z namenom, da se bo stanovanjski objekt lahko legaliziral. Postopek je potekal brez posebnosti, na javni razgrnitvi pripomb ni bilo podanih. Lokacija je prikazana. Gre za lokacijo Ob Dolenjski železnici, med ulico Gubčeve brigade in Pregljevo ulico. Še prikaz na ortofoto posnetku in na karti namenske rabe prostora. Situacija, zaradi katere dopuščamo individualno odstopanje, je ta, da je na severnem vogalu objekta, kjer se nahaja stopnišče, etažnost objekta v tem delu P+2 namesto P+1+izkoriščeno podstrešje, kar je dopustno z OPN-jem. Pri tem pa največje dopustne višine objektov v tej enoti ta poseg ne predvideva. Ker gre za majhno odstopanje, to dopušča 300. člen ZUreP-3, ob upoštevanju 134. člena, ki pomeni individualno odstopanje od prostorskih izvedbenih pogojev. Sklep, ki vam ga predlagamo v sprejem, je, da se na območju lokacijske preveritve dopusti individualno odstopanje od prostorskih izvedbenih pogojev iz 21. člena odloka OPN MOL-ID, ki za tip objekta dopuščajo etažnost P+1+Po, tako da se za severni vogal objekta, na katerem se nahaja stopnišče, dopusti etažnost do P+2. Predstavljam še projekt oziroma prikaz, izsek iz zazidalne situacije in 3D prikaz tega objekta oziroma tega stopnišča, ki presega etažnost v resnici samo zaradi nagiba strehe. Hvala lepa. 

GOSPOD ZORAN JANKOVIĆ
Hvala lepa. Gospod Igor Horvat, stališče odbora.

GOSPOD IGOR HORVAT
Odbor za urejanje prostora je obravnaval to točko na 24. redni seji in sprejel naslednji predlog sklepa. Odbor podpira predlog Sklepa o lokacijski preveritvi za del enote urejanja prostora RN - 509. Sklep je bil sprejet s štirimi glasovi za od štirih navzočih. Hvala. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Hvala lepa. Razprava? Gospod Striković, izvolite. 

GOSPOD DENIS STRIKOVIĆ
Spoštovani, ker te javne razgrnitve hitro gredo mimo občanov, kljub temu da imamo res veliko denarja za informiranje, ampak ga ne porabimo v tej smeri. Mene pa zanima pri tem ključnem primeru, kakšno je mnenje soseda oziroma če so bili sosedje vključeni v to zgodbo, da ne bomo potem slišali, da smo mi nekaj naredili, kar je v nasprotju in nagaja sosedom, ker vidimo, da je ta stena na gradbeni meji. 

GOSPOD ZORAN JANKOVIĆ
Hvala lepa. Ugotavljam, da je razprava končana. Izvolite, postopkovno. 

GOSPOD ALEŠ PRIMC
Predlagam, da pristojna služba da odgovor mestnemu svetniku Strikoviću, ker gre za pomembno vprašanje. 

GOSPOD ZORAN JANKOVIĆ
Hvala lepa, gospod Primc. 

GOSPOD ALEŠ PRIMC
Prosim za glasovanje o postopkovnem predlogu. Prosim za glasovanje o postopkovnem predlogu. 

GOSPOD ZORAN JANKOVIĆ
Odgovor je ne. 

GOSPOD ALEŠ PRIMC
Kako? V skladu s poslovnikom zahtevam glasovanje o postopkovnem predlogu. 

GOSPOD ZORAN JANKOVIĆ
To je vse že narejeno. Če tega ne bi bilo s sosedi urejeno, ne bi bilo danes na seji. Ugotavljam po točki navzočnost. Rezultat navzočnosti 39. To pa izvolite. Gospod Feratović? A ste se vi javili? Se opravičujem. Gospod Striković, izvolite. 

GOSPOD DENIS STRIKOVIĆ
Okej, zaradi tega, ker ste dali ta odgovor, da je vse to urejeno, bom glasoval za. Hvala. 

GOSPOD ZORAN JANKOVIĆ
Hvala lepa, gospod Striković.

Glasovanje poteka O PREDLOG SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del enote urejanja prostora RN–509.

Prosim za vaš glas.
Rezultat glasovanja: 
31 ZA,
0 PROTI.
Sprejeto. 


Prehajamo na 11. točko dnevnega reda.
[bookmark: _Hlk227575158][bookmark: _Hlk227575517]AD 11. PREDLOG SKLEPA O LOKACIJSKI PREVERITVI ZA DEL OBMOČJA OPPN 225 ŠMARTINKA – KOLINSKA – DEL IN 230 ŠMARTINSKA – DEL (ZA PROSTORSKE ENOTE PE1 – DEL, PE2, PE3 - DEL IN C6)
Gradivo ste prejeli, po sklicu ste poročilo Odbora za urejanje prostora. Prosim go. Barbaro Jovan za uvodno obrazložitev. 

GOSPA BARBARA JOVAN
Hvala lepa. Spoštovane, spoštovani. Lokacijska preveritev za OPPN 255, mi temu na kratko rečemo območje Kolinska, sta podala investitorja Reitenburg in Atlantik Droga Kolinska. Izdelovalec lokacijske preveritve pa je LUZ, Ljubljanski urbanistični zavod. Gre za območje v osrednjem delu Ljubljane, med Šmartinsko cesto, Kolinsko ulico. V bistvu gre za območje nekdanje tovarne Kolinska, ki je del OPPN-ja, ki je bil sprejet pred 11 leti, v času sprememb in dopolnitev OPN so se tu zgodile spremembe, in sicer je park, ki je že obstoječi, ob tem izvozu iz podvoza Šmartinka se razširil proti vzhodu in Kolinska ulica ne bo več povezovalna med Šmartinko in Kavčičevo oziroma ulico ob Zeleni jami. Namesto nje bo narejena nova povezovalna cesta bolj severno, ki je v bistvu na meji s tem območjem za lokacijsko preveritev. Dobili smo, investitorja sta prišla s predlogom, da bi ohranila enega od obstoječih objektov in ga rekonstruirala. In glede na cesto in glede na to ohranitev se je načrtovana pozidava tu delno spremenila. Pripravljene so bile tri variantne rešitve, od Studia Kalamar, Elementarna d.o.o. in pilot projekt Studio za arhitekturo. Izbrana je bila rešitev Studia Kalamar. Tukaj je vidno grafični del lokacijske preveritve, ki bo tudi del sklepa, ki bo na koncu sprejet. To sivo so obstoječi objekti Kolinske, ki se ohranjajo. S plavo pa stavbi B1, ki je novo načrtovana, in R20, R23, to je obstoječa, ki se ohrani, ter stavba B2 ob Kolinski ulici. Odstopanja od veljavnega OPPN zaradi te ulice se je sedaj spremenilo. Prej načrtovani trg na tem mestu se preseli v notranjost med objekta tega, ki bo rekonstruiran, in novega ob Šmartinski cesti, ter skupaj s prehodoma pod objektoma bo zdaj tukaj novi trg. Potem je sprememba pozicij zelenih površin. Spremenjen je potek ulice C-E6, nove načrtovane. Gabariti se spremenijo in oblika objekta B1, ki je težko izvedljiva. Potem gabarit obstoječega objekta bo nadvišan z leseno dodano etažo. Gradbene linije, gradbene meje bodo na novo določene z grafičnim delom. Spremenjene bodo bruto tlorisne površine ter število dopustnih stanovanj v tem območju. Potem se spremenijo zaradi spremenjenih prometnih površin tudi javne površine. Doda se nova javna površina, ta nova cesta, ter površine namenjene javni uporabi. Namesto tega velikega trga bo ta manjši trg, to je z zeleno barvo--

-----------------------------------------------------------KONEC POSNETKA ŠT. T007-20260928-174259

GOSPA BARBARA JOVAN
--potem se spremeni etapnost. Za OPPN-jem je to območje bilo mišljeno samo za enega investitorja, zdaj sta tukaj dva, zato se spremeni etapnost za vsakega investitorja posebej. Potem se ukine obveza ureditve vrtca; to smo vprašali, ali je potrebno urediti vrtec, in smo dobili mnenje, da ni potrebno. Hkrati, ko smo spraševali za potrebe po družbenih dejavnostih v tem območju, smo dobili tudi mnenje, da je treba dodati površine za osnovno šolo, površine za starejše, površine za mlade in novo knjižnico. To je bilo za širše območje določeno, zato smo za to območje dodali podrobnejši prostorski izvedbeni pogoj, da je treba v teh novih objektih urediti knjižnico in prostore za mlade. Nadalje so pogoji, da je treba ukiniti obstoječa parkirišča na terenu na zemljiščih Atlantisa; to je potem v tej etapi, ko bo Atlantis gradil, in da je treba kot del projektne dokumentacije pripraviti tudi strokovno oceno obremenjenosti s hrupom, in da je za območje lokacijske preveritve treba izdelati program opremljanja. Tu je pa še prostorski prikaz predvidenih ureditev. Hvala. 

GOSPOD ZORAN JANKOVIĆ
Hvala lepa. Gospod Igor Horvat, prosim za stališče odbora. 

GOSPOD IGOR HORVAT
Odbor za urejanje prostora je na 24. redni seji obravnaval predlog Sklepa o lokacijski preveritvi za del območja OPPN 225 Šmartinska - Kolinska del in 230 Šmartinska del, ter sprejel naslednji predlog sklepa: odbor podpira predlog sklepa o lokacijski preveritvi za del Kolinske s 4 glasovi za od 4 navzočih. Hvala. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Statutarno pravna komisija k lokacijski preveritvi nima pripomb pravnega značaja. Hvala. 

GOSPOD ZORAN JANKOVIĆ
Hvala. Razprava, prosim. Gospod Primc. 

GOSPOD ALEŠ PRIMC
Hvala lepa za besedo. Jaz moram reči, da ko tole gledam, je pravzaprav samo še lokacija ostala, vse ostalo ste pa spremenili s to lokacijsko preveritvijo. Zelo blizu, a ne? Se pravi, spreminjate gabarite stavb, spreminjate višino objektov, spreminjate število stanovanj, spreminjate prometno ureditev, spreminjate javne površine, spreminjate etapnost, spreminjate gradbene parcele, spreminjate površine javnega dobra, spreminjate zasnove trgov, spreminjate pogoje glede vrtcev, in spreminjajo se objekti, ki naj bi se rušili pa se delajo. Se pravi, vi pravzaprav ste OPPN v celoti spremenili. In to ni namen lokacijske preveritve. Glejte, lokacijska preveritev piše, da je lokacijska preveritev namenjena manjšim individualnim odstopanjem. Zdaj mi pa, gospa, vi ste strokovnjak, povejte, ali so to manjša individualna odstopanja za vas? Jaz mislim, da to za nobenega normalnega človeka niso manjša individualna odstopanja, ampak gre za bistvene spremembe, pravzaprav gre za nov OPPN. In jaz se sprašujem, prvič, zakaj se to zdaj tako mudi, zakaj na zadnji seji mestnega sveta v tem sklicu moramo na vrat na nos te stvari obravnavati sploh, in zakaj silite mestni svet v popolno nezakonitost. To niso nobena manjša individualna odstopanja. In je pravzaprav zadeva porušena z vsemi načeli trajnosti, o katerih tako radi govorite. Vi ste pravzaprav v tem delu Zelene jame uničili čisto vse zelenje, kar ga je bilo. Vse parke. Pa pravite: »Mi smo za zeleno Ljubljano, zelene površine so za nas svete.« Potem pa tole delate. In še to: to delate v popolnem nasprotju s tamkaj živečimi ljudmi. Oni so se povezali v civilno iniciativo, ker jim hočete uničiti njihov življenjski prostor. In se z njimi nočete pogovarjati. Nočete jih poslušati. Nočete jih slišati. In jaz se res sprašujem, koliko procentov je tukaj padlo Zoranu Jankoviću, da se taka nezakonitost...

GOSPOD ZORAN JANKOVIĆ
Gospod Primc, spet imate, ne, se opravičujem. Vi govorite o tem. Ne, ne, jaz sem bil tiho, ko ste govorili ampak zdaj boste spet dobili opomin, pa vam bom vzel besedo. 

... /// ... iz dvorane – nerazumljivo ... ///

GOSPOD ZORAN JANKOVIĆ
Odlično. Drugi opomin. Ugotavljam navzočnost po predlogu. Glasovanje poteka o predlogu sklepa, da gospodu Primc vzamemo besedo. Prosim za vaš glas. Se opravičujem, navzočnost: 31. 

Glasovanje poteka O PREDLOGU SKLEPA, da gospodu Primcu vzamemo besedo.

20 ZA,
8 PROTI.
Beseda je vzeta. 
21 ZA,
8 PROTI. 
Beseda je vzeta, hvala lepa. 

GOSPOD ZORAN JANKOVIĆ
Izvolite gospod Striković, nadaljujte. 

GOSPOD DENIS STRIKOVIĆ
Spoštovani.


GOSPOD ZORAN JANKOVIĆ
Gospod Striković ima besedo.

GOSPOD DENIS STRIKOVIĆ
Da, jaz ne bom govoril o procentih, ampak očitno je, da je nekdo tukaj imel nek interes, da se to zgodi pred volitvami. In ravno v tem neprimernem času in toliko sprememb. Tukaj sta dve zelo podobni slovenski besedi: »preveritev« in »prevetritev«. Takole se mi zdi, da je to res neka prevetritev tega OPPN-ja v močno korist kapitala in teh investitorjev. Jaz sem imel priložnost se srečati s stanovalci Zelene jame in pozdravljam njihovo organiziranost. Še posebej bo ta njihova organiziranost pomembna, ker v prihodnjih desetletjih se bo v Zeleni jami zgodilo veliko sprememb, in če ne bodo pazljivi, se bo zgodilo veliko stvari, ki bodo v nasprotju z njihovimi interesi in kvaliteto okolja. To je ena od teh. Mislim, da o tem, ko sem govoril pri proračunu, koliko denarja gre za neko propagando, ki bi pa moralo biti usmerjeno v informiranje, in je ta javna razgrnitev šla mimo okoliškega prebivalstva, celo tisti, ki živijo v najbližjih hišah, ki so najbližje tej parceli, niso vedeli nič o tem, kaj se dogaja. Tako da ne vem, če je to ravno super mesto, da Ljubljančani ne vedo, kaj se dogaja v njihovem okolju. In to niso, kolikor smo lahko poslušali, to niso male spremembe. In tukaj je bil nek elaborat, neka vizija celotnega tega območja do BTC-ja, in vidimo s tem, da se zdaj ruši. Postavlja se nekaj, če gradiš neko sosesko. Ne vem, kje so, evo, veliki vizionarji podobe tega mesta, mi pa vidimo, da se na primer, kako so se v socializmu gradile soseske, da je to neka kompaktna celota, ne pa da gre neka cesta čez. In se tukaj zbriše nek park, kjer bi lahko potem ti novi prebivalci te soseske živeli v neki kompaktni celoti, v nekem otoku. Toliko o tem, kako posnemate te otoke iz Barcelone in tako naprej. Tako da, zelo, zelo dobro načrtovanje. In to je majhna sprememba: iz 80 stanovanj na 200 stanovanj. In v bistvu, ko samo parcialno pogledate ta OPPN, kaj naredite celotnemu temu območju, ki ima neko logiko, da gre v nekem delu z manj stanovanji, in potem se ta stanovanja povečajo. In ponovno, ponovno, kakor smo govorili na zadnjih sejah, na primer v primeru Šiške, se gre tukaj tudi: nekomu se gre nasproti, da bo gradil, ki je poznan v Ljubljani, kaj je storil v Ljubljani, predvsem za interes svojega lastnega žepa in za parkiranje denarja v stanovanjih. In zdaj se dovoli takim investitorjem, da gredo ponovno po isti poti in ponovno zgradijo stanovanja, ki ne bodo nič pomagala k temu, da se bodo znižale cene kvadratnih metrov v Ljubljani. Popolnoma nič. In vem, da to ni kriva samo Ljubljana in te vaše želje, kako ste govorili: »Ja, pa bomo, bomo prišli do 2.000, pa bomo do 2.400,« zdaj pa vidimo, da imamo stanovanja, ki se že po 12.000 evrov prodajajo. Tako da to je ta vaša politika, ki je privedla do tega, da ljudje ne morejo priti do svojega stanovanja, kljub temu da se gradi. In kljub temu, da tudi država nima tukaj odgovorov glede obdavčenja teh stanovanj. Ampak ta logika: »Mi bomo dali več stanovanj na trg,« ampak kaj? Več stanovanj za investitorje, da bodo lahko še bolj ohranili to svoje premoženje in da se bodo cene še zvišale. In to je eden od teh projektov. Jaz bi razumel, da bi se pogovarjali, evo, kako na hitrico je to bilo: »Ja, mi smo vprašali za vrtce,« in so rekli, da ne rabijo. Pa saj tukaj mesto ima neko vizijo, da se bodo ti bloki gradili naprej. Da ti v bistvu zgradiš ta vrtec pa vse te javne kapacitete in si pripravljen na dogodke, ki sledijo. In v bistvu mesto je tisto, ki mora dajati vizijo vsem tem območjem, ne pa da pridejo privatni investitorji, ta prijateljski krog, ki reče: »Ja, zdaj bi pa bilo super, da imamo tukaj 120 stanovanj več.« Tako da to ni samo ena od teh težav. Tam se gradijo projekti, tam bo ogromno, v Zeleni jami bo ogromno nekih stanovanj. Zelena jama ima neko tradicijo. Tam ljudje živijo več kot 100 let in so tu družine, ki že 5, 6 generacij tam živijo. In so pripravljeni na neke spremembe. Ni to samo to, da se oni bojijo nekih sprememb. Ampak kako tečejo te spremembe in ali so te spremembe v korist celotnemu prebivalstvu Zelene jame in tudi mesta. Tako da zdaj, kaj jim preostane? Sigurno se bodo organizirali. To je zelo podobna zgodba, kakor glede parkirišč in Štepanjskega naselja, kjer ljudje se aktivirajo takrat, ko se razjezijo. In kakor sem jaz opazil, so se tukaj ljudje razjezili, in mislim, da to ni dobra popotnica pred volitvami. Ne vem, mogoče ste želeli to zapreti, zgodbo za kapital pred volitvami, ampak mislim, da je to še en strel v koleno vaše administracije. In da se v Zeleni jami bodo odzvali na primeren način glede te zgodbe. Tako da, zaključujem. Mislim, da ta pot ni pravilna. In bi se tudi zdaj, ko se boste javili za repliko in za razpravo, lahko se tudi podžupan javi in pove njegovo vlogo pri celotnem temu projektu. In nam res, ker bo imel 10 minut, ima lahko tudi časa za razpravo in nam razloži, kako je sam sodeloval pri teh spremembah in pri temu projektu. Tako da definitivno sam bom glasoval proti, ker to ni Ljubljana, v kateri si sam želim živeti. In Ljubljana, v kateri si sam želim živeti, bi ta razgovor potekal širše. In bi tudi tam, če bi se povečalo tako število stanovanj, bi bila to neprofitna stanovanja oziroma javna stanovanja, kjer samo z velikim številom javnih stanovanj lahko v tej davčni situaciji pridemo do tega, da bodo tudi cene kvadratnega metra nižje. Tako smo prišli v situacijo, da so številni Ljubljančani, ki si ne morejo privoščiti niti neke garsonjere, potem pa ne morejo priti niti na seznam, na seznam upravičencev do nekega javnega stanovanja. In kaj se dogaja? Vidimo to socialno degradacijo, katera lahko vidimo druge efekte po celotni Ljubljani. Tako da s tem bom zaključil. Proti temu. In če boste to sprejeli zdaj, boste dobili zelo negativen odziv stanovalcev Zelene jame. 

GOSPOD ZORAN JANKOVIĆ
Replika, gospod Žnidaršič.

GOSPOD ROK ŽNIDARŠIČ
Dober dan, lepo pozdravljeni. Gospod Striković, veliko ste pripravljeni razpravljati o stvari, o kateri niste dovolj dobro informirani. In zavajate to občinstvo in vse, ki vas poslušajo. Danes je to območje degradirano, torej degradirano urbano območje zapuščene propadle industrije. In ni javno dostopno. Po tem projektu se bo zelena površina, ki bo javno dostopna, bistveno povečala. Poleg tega smo, če bi pogledali aktualni občinski prostorski načrt, območje obstoječega parka bistveno povečali. In tudi obstoječo cesto namenili parku. Skratka, gre za revitalizacijo zapuščene industrije, kar je eden od ključnih ciljev. In ta projekt bo primer, eden od redkih, kjer bosta dva zasebna investitorja preuredila obstoječo zapuščeno industrijo, mogoče zaenkrat prvič v Ljubljani, na način, ki bo strokovno zgleden in ki bo seveda ponudil tudi javne vsebine, kot smo slišali. Če bi dobro slišali, pa če bi dobro pogledali ta projekt, bi videli, da ima tudi pozitivne vidike. Seveda pa je znotraj faktorjev, ki jih predvideva občinski prostorski načrt. Tako da ne gre za nobeno pretiravanje, ker je vse znotraj. 

GOSPOD ZORAN JANKOVIĆ
Hvala lepa. Odgovor na repliko, minuta. 

GOSPOD DENIS STRIKOVIĆ
Saj sem vas izzval, da se na koncu te razprave prijavite za 10 minut, pa me informirate, ne samo mene. Jaz nisem toliko pomemben meščan tega mesta, ampak so pa Ljubljančani in ti iz soseske, ki pa niso informirani, niso vedeli, kaj se dogaja. In zdaj tudi, jaz govorim za naprej, ne kakšno je zdaj trenutno stanje. To revitalizacija, to so lepe besede, ki se vedno lahko uporabljajo, ko se reče, kako že Američani temu rečejo, vedno kao razvoj okolice. Ampak kam gre razvoj? In zdaj jaz govorim o razvoju. Tam ste zdaj postavili cesto, kjer bi moral biti trg in park. In so to te pozicije. Tako da res, evo, informirajte tudi glede vaše vloge, kako ste to, kako ste se pogovarjali s stanovalci, in da vidimo tukaj, da so imeli informacije, da je to res bilo nekaj skupaj grajenega. Hvala. 

GOSPOD ZORAN JANKOVIĆ
Jaz prosim še za potrpljenje, imamo še 20 točk ali pa nekaj malo manj. Pač v tej sobi imamo nekatere mestne svetnike, kar je njihova pravica, ker ni teme, ki ne bi obvladala nulo. In jim pustimo priliko, da govorijo. Gospod Primc, gospod Striković, bodite tiho. Gospa Blajhribar Kubo, izvolite.

... /// ... iz dvorane – postopkovno ... ///

GOSPOD ZORAN JANKOVIĆ
Izvolite, postopkovno. 

GOSPOD DENIS STRIKOVIĆ
Spoštovani župan, po statutu in poslovniku tega mesta, vi lahko razpravljate na enak način, kakor svetniki. Vi si ne morete dajati pravice in komentirati. Tako da javite se k besedi, če ste to želeli govoriti, pa te pripombe. In se lahko držite teme in se tako javljate. Če ne, pa kršite poslovnik in statut.  

GOSPOD ZORAN JANKOVIĆ
Hvala lepa. Se bom javil k besedi. Hvala. Se bom vnaprej. Gospa Blajhribar Kubo, izvolite. 

GOSPA PETRA BLAJHRIBAR KUBO
Najlepša hvala za besedo. V Levici smo vedno za gradnjo novih stanovanj. Ljubljana jih nujno potrebuje, ampak pri tem ni nepomembno, kakšna stanovanja gradimo. V tem projektu so predvidena tudi tako imenovana mikro stanovanja. Med njimi so stanovanja v velikosti okoli 25 kvadratnih metrov. In tukaj se vprašam, ali je 25 kvadratnih metrov stanovanje, ki ga želimo postavljati kot odgovor na stanovanjsko krizo. Število stanovanjskih enot samo po sebi še ne pomeni dobre stanovanjske politike. Potrebujemo stanovanja, v katerih je mogoče dostojno in dolgoročno živeti. Drug pomislek pa imam glede same lokacijske preveritve. V tem mandatu smo imeli že kar precej lokacijskih preveritev. Zakon lokacijsko preveritev opredeljuje kot instrument za manjše spremembe izvedbene regulacije in za individualno odstopanje od prostorskih izvedbenih pogojev. Pri tej točki pa gradivo že samo pravi, da gre za kompleksno ureditev, ki na več delih odstopa od veljavnega OPPN. In res ne govorimo o enem odstopanju. Spreminjajo se umestitev, velikost teh stavb, višine, število stanovanj, prometna ureditev, javne površine, parcelacija, etapnost in meni najljubši pogoji glede vrtca. Zato se mi postavlja zelo preprosto vprašanje: kdaj nehamo govoriti o individualnem odstopanju in začnemo dejansko spreminjati OPPN? Ne trdim, da lokacijska preveritev ne sme omogočiti prilagoditev, temu je tudi namenjena. Ampak če lahko z enim takim postopkom spremenimo toliko temeljnih elementov že sprejetega prostorskega načrta, potem se moramo vprašati tudi, kakšen smisel sploh še ima postopek spremembe OPPN. Hvala. 

GOSPOD ZORAN JANKOVIĆ
Hvala lepa. Gospa Shala. 

GOSPA GANIMET SHALA
Ja, pozdravljeni še z moje strani. Socialni demokrati vedno pozdravimo in podpremo vse prostorske akte, ki pomenijo možnost dodatne stanovanjske gradnje, tudi zgoščevanje mesta. Na kar opozorimo, je le to, da mora zgoščevanju poselitve slediti tudi spremljevalna in druga javna infrastruktura. Ljubljana potrebuje več stanovanj in zgoščevanje mesta je eden od odgovorov. Toda v tem konkretnem primeru se ne povečuje obseg stanovanjskih površin. Veljavni OPPN je v tej prostorski enoti predvideval 80 stanovanjskih enot, zdaj pa jih je predvidenih 201, medtem ko se skupna površina poveča zanemarljivo. Torej, ne gre za to, da bomo imeli večji obseg stanovanjskih površin, ampak ob isti površini porazdeljeno večjo koncentracijo malih enot, navaja se mikro stanovanja. Pri tem se pa pojavlja vprašanje: ali s prostorsko spremembo rešujemo stanovanjsko krizo ali predvsem omogočamo investitorju, da si iz približno enakega obsega stanovanjskih površin ustvari bistveno več tržnih enot in seveda s tem boljši donos? Pri stanovanjski politiki je pomembno predvsem tudi, kakšna stanovanja nastajajo in komu omogočajo dostojno, dolgoročno življenje. Če iz 80 stanovanj naredimo 201 enoto in pri tem govorimo celo o mikro stanovanjih, potem je to težko razumeti kot odgovor na pomanjkanje stanovanj. Takšna struktura nekako daje vtis o gradnji študentskih kapacitet, samskih domov oziroma naslavlja kakšne druge kratkoročne oblike bivanja. Stanovanjska kriza se kaže predvsem pri družinah, kjer je pritisk največji. Če želimo, da mladi in mlade družine ostajajo v Ljubljani, ne potrebujemo samo več stanovanjskih enot, ampak dovolj velika stanovanja, v katerih je mogoče normalno in dostojno živeti tudi družinam, predvsem pa mladim družinam. Ta sprememba je zato nenavadna. Morda, če dobimo pojasnilo, za kakšna stanovanja v resnici gre, kaj so to mikro stanovanja, kaj je mišljeno pod tem in kaj bo v teh objektih nastalo, bi bilo to lažje za presojo. Delitev stanovanj na mikro stanovanja, žal, bom težko podprla. Hvala. 

GOSPOD ZORAN JANKOVIĆ
Hvala lepa. Ugotavljam, da je razprava končana. Ugotavljam navzočnost. Navzočih je 40.

[bookmark: _Hlk227575654]Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o lokacijski preveritvi za del območja OPPN 225 Šmartinka – Kolinska – del in 230 Šmartinska – del (za prostorske enote PE1 – del, PE2, PE3 - del in C6).

Prosim za vaš glas.
Rezultat glasovanja, zaključujem: 
26 ZA,
10 PROTI.
Sprejeto. 


Prehajamo na točko 12. točko dnevnega reda. 
AD 12. DOPOLNJENI OSNUTEK ODLOKA O OBČINSKEM PODROBNEM PROSTORSKEM NAČRTU 400 ŠENTVID MIHELIČEVA
Gradivo ste prejeli. Prejeli ste poročilo pristojnega odbora. Prosim gospo Jovan za uvodno obrazložitev. 

GOSPA BARBARA JOVAN
Hvala lepa. OPPN 400 Šentvid Miheličeva pripravljamo na podlagi pobude investitorjev MM nepremičnine in BI nepremičnine. Izdelovalec OPPN je LUZ. Gre za območje izven obvoznice v bližini avtoceste proti Kranju, med Avšičevo cesto in Ulico bratov Komel. OPPN predvideva za območje gradnjo enostanovanjskih stavb, zahodno od območja je območje za potrebe obrambe, vzhodno pa sta ob cesti dve vrsti že izgrajenih enodružinskih hiš, severno in še bolj vzhodno od tega pa so kmetijska zemljišča. To je sedanje stanje. Za pripravo OPPN so bile za strokovno podlago izdelane variantne rešitve birojev A2O2 arhitekti, BAM arhitekti in LUZ. Izbrana je bila rešitev LUZ, ki predvideva osrednjo dovozno cesto za vse hiše ter večjo zeleno površino z igriščem, skupno zeleno površino z igriščem za otroke na vzhodnem delu. Hiše so predvidene v etažnosti pritličje plus nadstropje plus podstreha. Potem je tukaj, parkirišča so predvidena pred vsako hišo, sta pa predvideni tudi dve skupni parkirišči za obiske, eden ob tej Avšičevi ulici in eden v osrednjem delu objekta. Hkrati s pripravo OPPN rešujemo tudi problem, ki ga ima obstoječi objekt med Avšičevo ulico in Ulico bratov Komel, ker ima uvoz skoraj direktno iz križišča. Ta uvoz bomo, za ta objekt je predviden uvoz preko tega uvoza za hiše in mimo teh parkirišč ob Avšičevi cesti do objekta, kar bo bolj varno. Problem nasploh tega, pa ne samo tega območja, je, da sta obe cesti precej ozki. Avšičevo bomo lahko razširili, ker je dovolj prostora, Ulico bratov Komel pa ne moremo. Zato je bilo pri pripravi, so se pripravili ukrepi za umirjanje prometa. Hitrost se bo tu določila največ 30 km/h. Uvedeni bodo ti dvigi nivoja cestišča, kjer so prehodi za pešce. Tukaj je pa še prikaz prostorske ureditve tega OPPN. Hvala lepa. 

GOSPOD ZORAN JANKOVIĆ
Barbara, do urejanja tega, ta sosed ima uvoz tukaj obstoječi. Hvala lepa. Samo to, da vem. Gospod Horvat. 

GOSPOD IGOR HORVAT
Hvala za besedo. Odbor za urejanje prostora je na 24.--

-----------------------------------------------------------KONEC POSNETKA ŠT. T008-20260928-181259

GOSPOD IGOR HORVAT
-- redni seji obravnaval dopolnjen je osnutek Odloka o občinskem podrobnem prostorskem načrtu 400  Šentvid Miheličeva in sprejel sklep s 4 glasovi za in 0 proti, da se sklep podpre. Hvala. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Statutarno pravna komisija nima pripomb pravnega značaja k tej točki. Hvala. 

GOSPOD ZORAN JANKOVIĆ
Hvala. Razprava? Gospa Sojar, izvolite. 

GOSPA MOJCA SOJAR
Hvala lepa. Jaz sicer nisem prebivalka Šentvida, sem se pa tam dolga leta vozila mimo v šolo, to se pravi v osnovno šolo sem vozila otroke, v gimnazijo, tako da mi je zelo jasno, o čem govorimo. Tam je bila do sedaj ena njiva, velika njiva, ki sem jo jaz vsa leta opazovala, in sem imela občutek, da na tej njivi raste še največ kamenja kot pa česa drugega. Tako da mislim, da to zemljišče, čeprav je bila njiva, zelena površina, bi lahko rekli kmetijsko zemljišče, da ne bo velike škode, če se to pozida. Nisem pa, se opravičujem, ujela pri tem poročilu gospe, kje bo uvoz iz Avšičeve do tega naselja ali iz Ulice bratov Komel. Res je, da sta obe cesti res ozki; če bo tam na ulici Bratov Komel umiranje prometa, bo tam nastala ob nekih določenih konicah dneva kar gneča, si skoraj upam trditi. Tako da tudi to vem, kar ste povedala, da ta vogalna hiša ima vhod neposredno iz Avšičeve ceste, ali je pa tista cesta ta neka druga. V glavnem, zelo nerodna vogalna hiša, in bi si želela, da bo tam uvoz v to majhno naselje, ki bo zrastlo, en tak varen uvoz, da tukaj ne bo se preobremenilo obeh teh cest, od katerih ste povedala, da se bo ena razširila, ena pa ne. Ampak Ulica bratov Komel je kar dolga, in tam ob njej naprej, proti železnici, je več, na obeh straneh rastejo nova naselja, tako da ta bratov Komel je kar prometna, in majčkeno me skrbi ta promet ob novem nastajajočem naselju. 

GOSPOD ZORAN JANKOVIĆ
Hvala lepa. Gospa Sever. 

GOSPA KSENIJA SEVER
Hvala za besedo. To zemljišče se nahaja zraven vojašnice, oziroma nasproti pa je šola Alojza Šuštarja v Šentvidu. Gre za gradnjo več kot 42 novih stanovanjskih hiš, kar pomeni 160 do 200 prebivalcev. Zanima me, ali ste planirali, kaj bo z vrtcem, šolo, zdravstveni dom? V Šentvidu je to preobremenjeno. Predvsem pa, kaj bo s priključitvijo na kanalizacijo? Miheličeva cesta, ljudje imajo tam še greznice. In kot sem videla na posnetku, meja je zelo blizu začrtana obstoječih 6 hiš, ki so na cesti bratov Komel. Ali ste s prebivalci usklajeni? Hvala lepa. 

GOSPOD ZORAN JANKOVIĆ
Hvala lepa. Gospod Primc? 

GOSPOD ALEŠ PRIMC
Hvala lepa za besedo. Najprej moje vprašanje, zakaj graditi na vodovarstvenem območju? Dokument na 10 in več straneh, zelo velik del tega dokumenta so pravzaprav zaščitni ukrepi, ker gre za vodovarstveno območje. Kar je prav. Prav je, da so zaščitni ukrepi na vodovarstvenem območju. In zanimivo, ti zaščitni ukrepi so tisočkrat bolj strogi, kot so zaščitni ukrepi za kanal C0. Na kanalu C0 ni nobenih zaščitnih ukrepov. Nobenih. So cevi, ki lahko puščajo v skladu s standardom EN 1610, lahko puščajo 3 dci na kvadratni meter zalite cevi na uro, in tako naprej. Tukaj ste šli v to, da ste vendarle priznali, da gre za vodovarstveno območje, kjer je potrebno izvesti dvojno kanalizacijo, posebne lovilce olj, izvajati sprotni hidrogeološki nadzor, izvajati monitoring podzemne vode, posebne ukrepe predpisati ob razlitjih in druge omejitve pri gradnji in uporabi zemljišča. Se pravi, načeloma bi človek rekel, da ste se tukaj res zavedali, da gradite na območju, kjer, če do česa pride, bodo problemi. Ampak moje prvo vprašanje je, zakaj potem na takem območju graditi? Zakaj izpostavljati čisto pitno vodo tveganjem, za katere se sami zavedate, da obstajajo? Tako da, po eni strani bi rekel, je ta projekt najboljši dokaz, kaj vse ste zavozili pri kanalu C0. Kaj vse, če že, pa nikoli ne sme tam biti, bi bilo treba narediti, če se zavedaš tveganj. Tukaj vam lahko priznam vsaj to, da se tveganj zavedate, ste dali pač omejitvene ukrepe. Žal pa moram reči, da mojega odgovora, zakaj graditi na tako ozkem območju pri vodovarstvenem območju, se mi zdi, ne vem, zakaj prevzemate odgovornost za neke stvari, da vam bodo na vesti ležale, če bo do česa prišlo. Tako da jaz načeloma sem za to, da se spoštuje vodovarstvena območja, ker jih nimamo kar tako, da jih nimamo zastonj. Vodovarstvena območja so zato, da se jih spoštuje, zato da se brani največji javni interes. Povejte mi, kaj je večji javni interes, kot pa čista pitna voda in čisti zrak? In moram reči, da se spet sprašujem, zakaj zdajle, tik pred volitvami, je treba to sprejemati, zakaj ravno zdaj. In spet se sprašujem, koliko je Zoran Janković pokasiral za to, da se to zdaj dela. Ali se lahko vprašam? 

GOSPOD ZORAN JANKOVIĆ
Se opravičujem. 

GOSPOD ALEŠ PRIMC
Se lahko vprašam? 


GOSPOD ZORAN JANKOVIĆ
Zdaj, ko bo, se opravičujem, spoštovane svetnice, svetniki. Ko bo to naslednjič omenil, ne bom mu jemal besede, ampak ga bom iz seje izključil. Tako da boste vedeli. Zdaj pa kar naj, opozorjeno vnaprej. Zaključujem razpravo. Ugotavljam navzočnost. 34 navzočih.

Glasovanje po teku O PREDLOGU SKLEPA: Mestni svet Mestne občine Ljubljana sprejme dopolnjeni osnutek Odloka o občinskem podrobnem prostorskem načrtu 400 Šentvid Miheličeva skupaj s pripombami.

Rezultat glasovanja: 
26 ZA,
1 PROTI.
Sprejeto. 


Gremo na naslednjo točko dnevnega reda. 
AD 13. DOPOLNJENI OSNUTEK ODLOKA O SPREMEMBAH IN DOPOLNITVAH ODLOKA O OBČINSKEM PODROBNEM PROSTORSKEM NAČRTU 26 BRNČIČEVA JUG
[bookmark: _Hlk227576302]Gradivo ste prejeli, po sklicu ste prejeli poročilo odbora. Prosim go. Jovan, da poda uvodno obrazložitev.

GOSPA BARBARA JOVAN
Hvala lepa. Še en dopolnjen osnutek. Spremembe in dopolnitve OPPN 26 Brnčičeva jug se pripravlja na pobudo MOL, izdelovalec pa je Biro delavnica. Območje OPPN se nahaja izven obvoznice, v severnem delu MOL, v Četrtni skupnosti Črnuče, med Štajersko cesto in Brnčičevo ulico. Območje je nepozidano, enako kot območje zahodno od Štajerske ceste; severno, čez Brnčičevo, pa je industrijsko obrtna cona. Po OPPN je namenjeno nakupovalnim središčem, sejmiščem, zabaviščnim parkom in drugim podobnim rabam, enako kot nepozidane površine zahodno od Štajerske ceste. Severno je določena gospodarska cona z industrijskimi stavbami in skladišči ter spremljajočimi stavbami za storitvene dejavnosti; južno so kmetijska zemljišča. Z OPPN je načrtovana nova gradnja trgovsko-poslovnega kompleksa, in sicer poslovnega objekta, to je stavba A, na zahodni strani, ter trgovskega objekta, stavba B, na vzhodni strani območja. Stavba A je lahko etažnosti pritličje plus 7 nadstropij in ima predvidenih 21.700 kvadratnih metrov bruto tlorisnih površin. Stavba B pa je pritlična z 2.300 kvadratnimi metri bruto tlorisnih površin. Od leta 2022, ko je bil OPPN sprejet, se gradnja ni pričela. S spremembami in dopolnitvami se ne spreminja načrtovane pozidave, grafični del se ne spreminja, predvsem se spreminjajo določila glede etapnosti. Ukinja se možnost etapne gradnje stavb A in B; gradnja obeh stavb bo dopustna le istočasno. S tem bo doseženo, da se bo s komunalnim prispevkom, ki ga bo prejela MOL za načrtovano gradnjo, pokrilo približno 94 % celotne ocenjene investicije v novo komunalno opremo, ki jo bo morala MOL izvesti zaradi načrtovanih ureditev. V primeru etapne gradnje, ki jo dopušča sedaj veljavni OPPN, bi bilo s komunalnim prispevkom za gradnjo prve etape pokrito manj kot 10 % investicije. Poleg te glavne spremembe OPPN usklajujemo tudi s sedaj veljavnim OPN, in sicer glede pogojev za oblikovanje objektov, glede maksimalne višine reklamnega stebra se zmanjša iz 10 metrov na 5. Spremeni se, oziroma na novo se definira višino stavbe ter definicijo bruto tlorisnih površin, ter spremenjena so dopustna odstopanja, kjer je dodano določilo glede načina ogrevanja, da se ne glede na druge določbe odloka uporablja predpis, ki ureja prioritetno rabo virov energije in energentov na območju Mestne občine Ljubljana. Hvala. 

GOSPOD ZORAN JANKOVIĆ
Hvala lepa. Gospod Horvat, stališče odbora, prosim. 

GOSPOD IGOR HORVAT
Hvala za besedo. Odbor za urejanje prostora je na 24. seji obravnaval gradivo ter sprejel naslednji sklep: Odbor za urejanje prostora podpira dopolnjeni osnutek Odloka o spremembah in dopolnitvah Odloka o občinskem podrobnem prostorskem načrtu 26 Brnčičeva jug. Sklep je bil sprejet s 4 glasovi za in nobenim proti. Hvala. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Statutarno pravna komisija k 13. točki nima pripomb pravnega značaja. Hvala. 

GOSPOD ZORAN JANKOVIĆ
Hvala lepa. Razprava, prosim. Ni razprave. Denis Striković, izvolite. 

GOSPOD DENIS STRIKOVIĆ
Pozdravljam vse ponovno. Mislim, da ta del med Brnčičevo in Savo, da bi ta del moral ostati bolj zelen. Mislim, da so tukaj na infrastrukturi tej od Trzina do središča Ljubljane, da so neki drugi posegi, ki so potrebni. Še posebej neke varne kolesarske poti in tako naprej. Zdaj pa trgovine, trgovine pa niso tista potreba, ki bi bila za ta del Ljubljane nujna in bi se lahko vključilo v nekatere druge tele prostorske, v nekatera druga prostorska območja. Tako da zdaj tudi, kar se tiče prometa, je tudi ta del že zelo obremenjen in v bistvu se samo na treh lokacijah prečka Sava, ko se gre v ta severni del Ljubljane. Tako da še neke dodatne obremenitve, mislim, da ne bodo koristile mestu na tem območju. Hvala. 

GOSPOD ZORAN JANKOVIĆ
Hvala lepa. Zaključujem razpravo, pa bom dal odgovor tudi na to točko, ker se mi zdi, da se včasih vprašam, vsak ima pravico se oglasit, ampak mi smo to že potrdili dve ali tri leta nazaj. Tam sta predvidena dva objekta in po starem planu je bilo to, da lahko gradiš prvo pa drugo fazo. Problem je v tem, da bi se gradila prva faza, sama ureditev vseh cest, ki so potrebne, bi stala pa trikrat več, kot bi takrat plačal komunalnega prispevka. To je samo sprememba, da kdor se odloči graditi, je treba to plačati komunalni prispevek za oba objekta. Nič drugega. Ugotavljam navzočnost. Rezultat navzočnosti 37. 

Glasovanje poteka O PREDLOGU SKLEPA: Mestni svet Mestne občine Ljubljana sprejme dopolnjeni osnutek Odloka o spremembah in dopolnitvah Odloka o občinskem podrobnem prostorskem načrtu 26 Brnčičeva jug skupaj s pripombo. Glasovanje poteka. 

GOSPOD ZORAN JANKOVIĆ
Izvolite gospod Striković, obrazložite svoj cenjeni glas. 

GOSPOD DENIS STRIKOVIĆ
Mi tukaj nismo svet strokovnjakov, ampak smo politiki, ki predstavljamo mnenje občanov. Tako da se ta, da bo to jasno. In tudi vse spremembe, kar se je sprejelo, se lahko tudi spremeni. In jaz imam drugačno vizijo, kakor imate vi, tega dela Ljubljane, in upam, da se bo to spremenilo in da se bo tudi onemogočila gradnja v prihodnosti. Tako da bom glasoval proti. 

GOSPOD ZORAN JANKOVIĆ
Hvala lepa. ste obrazložili. 

Rezultat glasovanja: 
28 ZA, 
1 PROTI. 
To je proti proračunu mestne občine, ampak ima pravico, ker so politiki. 


Gremo na točko 14. 
AD 14. PREDLOG ODLOKA O OBČINSKEM PODROBNEM PROSTORSKEM NAČRTU 132 MED TOLSTOJEVO IN MAŠERA-SPASIĆEVO – ZAHOD
Gradivo ste prejeli, po sklicu ste prejeli poročilo pristojnega Odbora za urejanje prostora. Prosim gospo Jovan za uvodno obrazložitev.

GOSPA BARBARA JOVAN
Hvala lepa. Investitorji izdelave tega OPPN so podjetja SIQ, to je Slovenski inštitut za kakovost in meroslovje, potem VLB proizvodnja in trgovina na debelo in drobno, Vieste razvojna družba, AMS LTD, Strle svetila, Labod konfekcija d.d. in Špar, ki je prevzel investitorstvo od podjetja Nama, ko je po javni razgrnitvi tega OPPN leta 2024 od Name odkupil nepremičnine v tem območju. Izdelovalec je Biro Šabec Kalan Šabec arhitekti. Območje je znotraj obvoznice v Četrtni skupnosti Bežigrad, med Mašera-Spasićevo ulico, Slovenčevo ulico in vrsto stanovanjskih hiš ob Tolstojevi ulici. OPPN za območje vzhodno od tega območja ste sprejeli pred dvemi leti. Po OPN območje zajema eno enoto urejanja prostora, namenjeno osrednjim območjem centralnih dejavnosti in stanovanj, z dopustnim deležem stanovanj največ 70 % bruto tlorisnih površin. V območju je načrtovana gradnja treh stavb, A, B in C, od katerih sta A in C večstanovanjski s spremljajočim programom v pritličju. Stavba B bo poslovna in je načrtovana kot dozidava obstoječi stavbi SIQ, ki se ohrani. Na severnem robu bo peš in kolesarska povezava od Slovenčeve do Dunajske ceste, kar je v povezavi z OPPN, ki ste ga sprejeli pred dvemi leti. Okoli stavb so odprte tlakovane in zelene površine ter parkirišča na nivoju terena. Razlike od dopolnjenega osnutka: pri prodaji nepremičnin podjetju Špar se je spremenila investicijska namera za načrtovani objekt A. S predlogom se je velikost načrtovane trgovine v pritličju povečala z 200 kvadratnih metrov na 2.500. Trgovina bo v pritlični etaži, ki se je razširila proti jugu. Nad pritličjem bosta dve stanovanjski lameli. Volumen stavbe je manjši kot v dopolnjenem osnutku in preoblikovan tako, da se stavbam ob Tolstojevi ulici v etažah nad pritličjem ne približa več po celotni dolžini, temveč le z ožjima fasadama stanovanjskih lamel. Zaradi trgovine je pred objektom načrtovano parkirišče na nivoju terena, ki pa je od ceste in Poti spominov in tovarištva, ki tukaj poteka po Slovenčevi ulici, ločeno z večjo zeleno površino z nasadom dreves. Sprememba je tudi, da se ohrani uvoz Slovenčeve za parkirišče in za dostavna vozila za trgovino. Ohranil pa se je dovoz v podzemno garažo za stanovanja z Mašera-Spasićeve ulice. Objekt se je zmanjšal iz skupaj 16.000 kvadratnih metrov na 9.000, s številom stanovanj iz 150 na 80. Povečalo pa se je število parkirnih mest za kolesa. Delno se je spremenila tudi zasnova objekta B in zunanja ureditev ob njemu. Del parkirišč na nivoju terena pred obstoječim objektom SIQ se je umaknil tako, da se je podaljšala sklenjena parkovno urejena zelena površina proti vzhodu na strani ob Mašera-Spasićevi ulici. Zasnova objekta C se ni spremenila. Tukaj so še prostorski prikazi objekta A, objekta B in obstoječega objekta O ter objekta C, ter skupni prikaz z območjem vse do Dunajske ceste. Hvala lepa. 

GOSPOD ZORAN JANKOVIĆ
Hvala lepa. Gospod Horvat, stališče odbora, prosim. 

GOSPOD IGOR HORVAT
Hvala za besedo še enkrat. Odbor za urejanje prostora je na 24. seji sprejel naslednji predlog sklepa. Odbor podpira predlog Odloka o občinskem podrobnem prostorskem načrtu 132 med Tolstojevo in Mašera-Spasićevo - zahod. Sklep je bil sprejet s štirimi glasovi za od štirih navzočih članov. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Statutarno pravna komisija k 14. točki nima pripomb pravnega značaja. Hvala. 

GOSPOD ZORAN JANKOVIĆ
Ker k predlog odloka ni bil vložen noben amandma, ni razprave, zato prehajamo na glasovanje. Ugotavljam navzočnost. 35.

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o občinskem podrobnem prostorskem načrtu 132 Med Tolstojevo in Mašera-Spasićevo – zahod.

Prosim za vaš glas.
28 ZA,
0 PROTI.
Sprejeto. 


Gremo na točko 15 dnevnega reda. 
AD 15. PREDLOG ODLOKA O OBČINSKEM PODROBNEM PROSTORSKEM NAČRTU 16 BARAGOVO SEMENIŠČE IN GOSPODARSKO RAZSTAVIŠČE
Gradivo ste prejeli, po sklicu ste prejeli še poročilo pristojnega Odbora za urejanje prostora. Prosim gospo Barbaro Jovan, da poda uvodno obrazložitev. Barbara, danes se boš pa še nahodila. 

GOSPA BARBARA JOVAN
Za OPPN 16 Baragovo Semenišče in Gospodarsko razstavišče smo dobili pobudo podjetja Gospodarsko razstavišče, Triglav upravljanje nepremičnin, Zavarovalnica Triglav, Dekon, SIL Merkur in Linhartov kvart, to je Korvin, ki želijo v obravnavanem območju realizirati svoje investicijske namere. Izdelovalec je LUZ. Območje je znotraj obvoznice v Četrtni skupnosti Bežigrad, med Vilharjevo, Dunajsko in Linhartovo cesto ter Valjhunovo ulico. Gre za območje med vpadnico in glavno železniško in avtobusno postajo, ki je že delno pozidano ter polno začasno urejenih parkirišč, namenjeno je preureditvi in revitalizaciji v urbano območje mešanih centralnih dejavnosti in stanovanj. OPPN v območju določa več enot urejanja prostora z različnimi namenskimi rabami. Ob vpadnici sta dve namenjeni mešanim dejavnostim brez stanovanj. Tista ob Linhartovi je namenjena zelenim površinam, parkom. Vogal med Dunajsko in Linhartovo ter površine pod parkom so namenjene mešanim dejavnostim in stanovanjem. Območje z Baragovim semeniščem pa kulturnim dejavnostim in študentskem domu. Dopolnjen osnutek ste obravnavali letos marca. Da na hitro spomnim, za kaj gre. Sive stavbe so obstoječi objekti, ki se ohranjajo. Rumene so načrtovani. V vogalu med Dunajsko in Linhartovo je predvidena stavba A, višinski poudarek z dvojčkom stolpom, namenjena ureditvi hotela, poslovnim prostorom in stanovanjem. Pod načrtovanim parkom ob Linhartovi sta stavbi B1 in B2, dva kareja višine od 16,5 m pri Baragovem semenišču do 25 m na severni strani, namenjena stanovanjem v največ pol površin, ostalo pa mešane centralne dejavnosti. V podzemnih etažah je skupna klet, v kateri bodo parkirišča za potrebe teh stavb in javna garaža z najmanj 200 parkirnimi mesti. Stavba C je načrtovana dozidava Baragovega semenišča, namenjena kulturnim dejavnostim in študentskemu domu. Stavba D je načrtovana nova sejemska dvorana Gospodarskega razstavišča. Stavba E ob Vilharjevi je načrtovana dolgoročno tudi za potrebe Gospodarskega razstavišča z višinskim poudarkom na zahodni strani. Stavba F je načrtovana dozidava Neubergerjeve vile, namenjena poslovni dejavnosti. Med stavbami so načrtovane tlakovane in zelene površine. Območje bo vzdolžno in prečno prehodno za pešce in kolesarje. Parkirišča bodo v glavnem umaknjena v kletne etaže. Na terenu bo urejeno le nekaj parkirišč, 12 parkirišč ob slepem kraku Linhartove 20 ob stavbi Triglava, 10 na Gospodarskem razstavišču ter parkirišča na gradbeni parceli Neubergerjeve vile. Spremembe od dopolnjenega osnutka: na podlagi pripombe lastnikov obstoječih objektov ob Linhartovi cesti so iz območja OPPN izločena njihova zemljišča. Ob slepi krak Linhartove ceste so v grafičnem delu vrisana tri vzdolžna parkirišča, ki so mišljena za drop-off in ki so bila kot taka definirana že v dopolnjenem osnutku. Sama ureditev ceste se ni spremenila. V tekstualni del je dodan opis omejevanja motornega prometa na Valjhunovi, ki je že bil prikazan v grafiki. V tekstualni del je dodan opis, aja, pardon. Gradbena parcela GP A1 se razdeli na GP A1 in GP A2. Doda se gradbena parcela parkirišč ob slepem kraku Linhartove ceste, to je PC 6A. Potem so dopolnitve glede prevzemnih mest za komunalna vozila, smetarnice, uskladitve glede komunalnih priključkov v skladu z zahtevami nosilcev urejena prostora ter uskladitve določb glede varstva tal, ravnanja z izkopi in invazivnimi rastlinami ter uskladitev navedbe višine podtalne vode. Tukaj je še prikaz, kako bo območje izgledalo. Baragovo semenišče, stavba C, stavba D na Gospodarskem razstavišču, stavba E tudi za Gospodarsko razstavišče in dozidava Neubergerjeve vile. Hvala lepa. 

GOSPOD ZORAN JANKOVIĆ
Hvala lepa, gospod Igor Horvat, stališče odbora. 

GOSPOD IGOR HORVAT
Hvala še enkrat za besedo. Odbor za urejanje prostora je obravnaval tudi to gradivo in sprejel sledeč sklep: Odbor za urejanje prostora podpira predlog Odloka o občinskem podrobnem prostorskem načrtu 16 Baragovo semenišče in Gospodarsko razstavišče. Sklep je bil sprejet s štirimi glasovi za od štirih navzočih članov. Hvala. 

GOSPOD ZORAN JANKOVIĆ
Hvala lepa, gospod Sedmak. 

-----------------------------------------------------------KONEC POSNETKA ŠT. T009-20260928-184259

GOSPOD MARJAN SEDMAK
Hvala za besedo. Statutarno pravna komisija k 15. točki nima pripomb pravnega značaja. Hvala. 

GOSPOD ZORAN JANKOVIĆ
Ker k predloga odloka ni bil vložen noben amandma, ni razprave, zato prehajamo na glasovanje. Gospa Babnik, izvolite. Obrazložitev? 

GOSPA MARUŠA BABNIK
Dobili smo predlog prostorske ureditve, na katero so prebivalci, lastniki, starši in Gimnazija Bežigrad vložili uradno pritožbo. Gre za predlog, da se na območju slepega kraka Linhartove ceste ukine obstoječi pločnik, zoži javna cestna površina in na delu zemljišča, ki je danes javna občinska infrastruktura, omogoči gradnjo objekta B1 ter ureditev zasebnih parkirnih mest. Pritožba opozarja, oziroma vlagatelj opozarja na izrazito razliko pri obravnavi sosednjih zemljišč: na eni strani se investitorjem omogoča visoka faktorja zazidanosti in objekti višine 25 in 65 metrov, na drugi strani pa naj bi bila zemljišča lastnikov hiš na Linhartovi 8 in 10 spremenjena v namensko rabo parkov in zelenih površin. In pritožba navaja tudi analizo osončenja, da nekatera mansardna okna na vzhodni fazi Linhartove nimajo izračunane niti ene minute osenčenosti. Zato predlagam, da se. 

GOSPOD ZORAN JANKOVIĆ
Hvala lepa. Gospa Sojar, izvolite. Saj se strinjam. Obrazlagate. Izvolite. 

GOSPA MOJCA SOJAR
Ja, tudi moja obrazložitev glasu gre v podobno smer kot od kolegice Babnikove, ker smo danes dobili po elektronski pošti. 

GOSPOD ZORAN JANKOVIĆ
Tudi jaz. 

GOSPA MOJCA SOJAR
Vsi smo dobili, ja, pobudo za začasno zadržanje sprejema tega odloka tistih dveh prebivalcev na Linhartovi 8 in 10. To sta dve lepi vili, ki bosta zdaj res obkroženi s samimi visokimi stavbami, pravzaprav, in se res bojijo, kako bo njihovo osončenje, kar bi bilo treba razumeti. Jaz upam, da je občina naredila študijo osončenja. Če je to res narejeno, potem je njihova pritožba brezpredmetna. Ampak oni so se pritožili in verjamem, da upravičeno, da so se pritožili. Zato jaz tudi ne morem podpreti tega odloka. 

GOSPOD ZORAN JANKOVIĆ
Hvala lepa. Gospod Striković? 

GOSPOD DENIS STRIKOVIĆ
Jaz tudi ne bom podprl tega odloka, ker mislim, da je v tem predlogu, da so to izgubljene priložnosti za mesto, da bi mesto lahko dodalo neke druge vsebine k temu OPPN. Plus, druga, da s tem sprejemom, kljub temu da so se izvzela ta območja teh dveh hiš, bodo investitorji imeli velike težave, in tukaj bo tudi v prihodnje veliko nekih upravnih sporov, ker vidimo, da v tem času od sprejema osnutka do sedaj, da tukaj pogovori niso stekli. Tukaj bi samo dodal. Da so omenjali tudi slab vpliv na direktorja razstavišča v vsem tem procesu, tako da bi ta dialog moral biti bolj odprt. Bom proti in mislim, da to. 

GOSPOD ZORAN JANKOVIĆ
Hvala lepa. Gospod Čerin, obrazložitev glasu? 

GOSPOD ALEŠ ČERIN
No, da se bo molčeča večina kaj oglasila, da bo gospod Striković zadovoljen s tem, da tudi mi diskutiramo. Ker je vse narobe, čisto vse narobe. Kar poslušam, vse narobe. Iz te strani pa iz te strani. Sploh ne vem, kako lahko to mesto živi. Ampak tudi tole, kar smo tudi mi čitali to, kar so poslali stanovalci. Ampak pazite: en mesec je bila javna razprava o tem, javna razgrnitev v aprilu in marcu. Takrat se ni nihče oglasil. Zdaj pa je vse narobe. A ni hecno? 

GOSPOD ZORAN JANKOVIĆ
Gospod Žnidaršič, obrazložitev glasu? 

GOSPOD ROK ŽNIDARŠIČ
To, da ste proti temu OPPN-ju, pomeni, da ste tudi proti razširitvi prostorov za Pionirski dom in za Mladinsko gledališče Ljubljana. 

GOSPOD ZORAN JANKOVIĆ
Hvala lepa. ugotavljam navzočnost. Rezultat navzočnosti: 39. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o občinskem podrobnem prostorskem načrtu 16 Baragovo semenišče in Gospodarsko razstavišče.

Rezultat glasovanja.
Zaključujem:
27 ZA,
7 PROTI.
Sprejeto. 


Gremo na 16. točko dnevnega reda.  
AD 16. PREDLOG ODLOKA O OBČINSKEM PODROBNEM PROSTORSKEM NAČRTU 543 ROŠKA
Gradivo ste prejeli, prejeli ste poročilo Odbora za urejanje prostora. Prosim gospo Barbaro Jovan, da zadnjič danes, če se ne motim, da uvodno obrazložitev. 

GOSPA BARBARA JOVAN
Hvala lepa. Investitor tega OPPN-ja je Ministrstvo za izobraževanje, znanost in mladino. Izdelovalec je Sava Projekt. Območje se nahaja v osrednjem delu Ljubljane, v Četrtni skupnosti Center, med Roško cesto in stanovanjskim naseljem Mesarska, med stavbo arhiva in restavratorskega centra ter Strupijevim nabrežjem. V območju so večinoma nepozidana zemljišča ter ob stoječi stavbi srednje ekonomske šole in pokrita klančina v podzemno garažo naselja Mesarska. Po OPPN-ju so v območju tri enote urejanja prostora, od katerih je obarvana rdeče namenjena centralnim dejavnostim za izobraževanje, zelena javnim parkom, bela pa prometnim površinam. Celotno območje je zasnovano kot enotni urbani park, v katerega so postavljene stavbe A, B in C. Stavba A je namenjena za visokošolsko in univerzitetno izobraževanje, konkretno za Akademijo za likovno umetnost in oblikovanje. Stavba B je namenjena srednji šoli, konkretno za oblikovanje in fotografijo. Med njo in srednjo ekonomsko šolo bo skupno športno igrišče, pod njim v kletni etaži pa telovadnica. Stavba C je načrtovan študentski dom. V severozahodnem delu bo javni park, ki se bo preko podaljška Kapusove ulice nadaljeval v park nad študentskim domom in v njegove zunanje športne površine. Med Roško cesto in stavbo A bo vstopni trg, v zaledju stavbe A pa dvorišče. Kapusova bo ohranila obstoječi profil in namembnost do uvoza v podzemno garažo naselja Mesarska. Tu bo izvedena ena od vrst kontrole dostopa, podaljšek ceste do Strupijevega nabrežja pa bo urejen kot površina mešanega prometa, kjer imajo prednost pešci in kolesarji. Pod načrtovanimi stavbami bodo podzemne garaže namenjene parkiranju, dovoz bo preko skupne klančine s podaljška Kapusove ulice. Poglavitne spremembe od dopolnjenega osnutka so tako glede načrtovane javne poti severno od stavbe C in javna pot ob stanovanjskem naselju Mesarska se opredelita kot požarni poti. Zato se je spremenila širina javne poti severno od stavbe C na minimalno 5 metrov. Površina severno nad uvozom v podzemno garažo naselja Mesarska se je opredelila kot javna pot in se povezala s ploščadjo naselja Mesarska tako, da bo prehodna za pešce in kolesarje. Dopolnjeni so višinski gabariti, in sicer je v predlogu dopustna podkletitev vseh stavb s podzemnimi etažami do globine 13 metrov, kar je bilo v dopolnjenem osnutku določeno samo za klet podzemne telovadnice. Izdelan je bil geološko-geomehanski in hidrogeološki elaborat, ki dokazuje, da je to možno. To je pa še prostorski prikaz iz natečaja za ureditev območja, ki ga je dobil biro Bevk Perović Arhitekti. Hvala lepa. 

GOSPOD ZORAN JANKOVIĆ
Hvala lepa, Barbara. Gospod Horvat, stališče odbora. 

GOSPOD IGOR HORVAT
Hvala še enkrat za besedo. Odbor za urejanje prostora je obravnaval tudi ta predlog odloka ter sprejel naslednji sklep: Odbor za urejanje prostora podpira predlog Odloka o občinskem podrobnem prostorskem načrtu 543 Roška. Sklep je bil sprejet s 4 glasovi za od 4 navzočih. Hvala vsem. 

GOSPOD ZORAN JANKOVIĆ
Hvala lepa, gospod Sedmak. 

GOSPOD MARJAN SEDMAK
Hvala za besedo. Statutarno pravna komisija tudi k 16. točki nima pripomb pravnega značaja. Hvala. 

GOSPOD ZORAN JANKOVIĆ
Ker predlog odloka ni bil vložen noben amandma ni razprave, prehajamo na glasovanje. Izvolite, gospod Striković, obrazložite svoj glas. 

GOSPOD DENIS STRIKOVIĆ
Ta odlok bom podprl, ampak s tem, da tudi podpiram, da oblikovna ostane v delu tudi v Križankah, da ni to zdaj samo plan za izselitev Križank. So pa te nove kapacitete, ki jih bo potem država gradila, so zelo potrebne in občina je naredila ta svoj del posla. Hvala. 

GOSPOD ZORAN JANKOVIĆ
Ugotavljam navzočnost. Rezultat navzočnosti: 36.

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o občinskem podrobnem prostorskem načrtu 543 Roška. 

Rezultat glasovanja: 
33 ZA, 
0 PROTI. 
Hvala lepa. Končana ta točka. 


AD 17. PREDLOG STRATEGIJE ŠPORTA MESTNE OBČINE LJUBLJANA - LJUBLJANA JE ŠPORT 2035
Gradivo ste prejeli. Po sklicu seje ste prejeli poročilo Odbora za šport. Prosim g. Kolenca, da poda uvodno obrazložitev.

GOSPOD MARKO KOLENC
Spoštovane mestne svetnice, mestni svetniki, spoštovani župan. Predlog Strategije razvoja športa v Mestni občini Ljubljana do leta 2035 je strateški dokument MOL, ki določa odločnost Mestne občine Ljubljana, da načrtno in premišljeno usmerja razvoj športa. Strategija razvoja športa v MOL, aktualna strategija športa v MOL do leta 2028 je nastala v času, ko se je v MOL že čutil preporod na področju izgradnje sodobne športne infrastrukture in svojstvenega načina financiranja udeležencev v športu. Mestni zastoj je zaznamovala pandemija Covid. Ta je svet pahnila v posebno stanje, kar je vplivalo na uresničevanje zadnje strategije tako na področju vlaganj v infrastrukturo kot tudi na področju razvoja športne dejavnosti in gibalne sposobnosti prebivalcev MOL. Zaradi vseh teh sprememb smo se odločili izdelati strategijo, novo novelirano strategijo na področju športa v MOL, in sicer do leta 2035, ki ima visoke ambicije. Zagotoviti želi, da bo s strateškimi cilji še dodatno krepila razvoj športa za vse oziroma rekreacije za vse generacije in vse pojavne oblike športa ter vlagala v uresničevanje še višjega športnega standarda za vse vsebine na področju tekmovalnega športa. Vlaganja Mestne občine v šport do danes, so bila usmerjena tako na področje infrastrukture, športne infrastrukture, kot na področje programov. Če pogledamo, kaj se je v tem času, v tem obdobju na področju športa zgodilo: zgrajen je bil športni center Stožice s športno dvorano in stadionom, ki je postal ne samo nacionalni športni objekt, ampak tudi objekt, kjer se dogajajo mednarodna športna tekmovanja. Zgrajenih je bilo 5 bazenov, v 3 bazenskih kompleksih, 6 športnih dvoran, 83 zunanjih športnih površin, 3 otokov športa in trim stez, 14 koloparkov v naseljih in gorsko-kolesarskih parkov v naravi na območju Podutika, Golovca in Rašice ter 4 nogometna igrišča. Mestna občina Ljubljana za izvedbo letnega programa športa zagotavlja tudi brezplačno uporabo športnih objektov. Na letni ravni zagotovi več kot 345.000 brezplačnih ur športnih objektov za izvedbo letnega programa športa na skoraj 200 športnih objektih. Na področju programov športa je z več novimi programi, ki smo jih uvedli v zadnjih letih, tukaj naj omenim predvsem Ljubljanski festival športa, ki je presegel vsa pričakovanja, saj je na letošnjem festivalu bilo udeleženih več kot 25.000 udeležencev v 4 dneh. Poleg tega pa imamo seveda trojček kultnih rekreativnih prireditev, to je Ljubljanski maraton, Maraton Franja, Pohod na žici. Letošnjega Ljubljanskega maratona se bo udeležilo rekordnih 32.000 tekačic in tekačev. Maratona Franja je bilo udeležencev nekaj več kot 7.000 in Pohoda ob žici, vključno s tekom trojk, 52.000 udeležencev. V vseh teh štirih množičnih rekreativnih prireditvah je bilo v letošnjem letu oziroma bo v letošnjem letu udeleženih več kot 110.000 udeležencev. Poleg Ljubljanskega festivala športa smo v letošnjem letu začeli tudi s programom za mlade, to je Šport je lajv, ki smo ga začeli izvajati na ulicah, na posebej za to prirejenem večnamenskem športnem igrišču, mobilnem. Izvajamo programe Gremo na šport za odrasle in starejše, tudi ta program je nov. V tem času, samo v letošnjem letu, je bilo v tem programu udeleženih več kot 10.000 odraslih in starejših. No, tukaj imamo potem še program Naučimo se plavati, v katerem so udeleženi vsi otroci 1., 3., 6. razreda vseh osnovnih ljubljanskih šol in v bistvu v 6. razredu praktično zna plavati vsak ljubljanski otrok. Na področju športa za vse, za otroke in pa mlade seveda, pa obstajata dva programa: Šolski športni krožki, ki je tudi nov program, in pa Šolsko športno tekmovanje, kjer so udeleženi praktično vsi otroci po pouku na vseh ljubljanskih šolah. Izvajajo se programi športa otrok in mladine usmerjenih v kakovostni in vrhunski šport. Teh je približno oziroma nekaj več kot 7.000 registriranih športnikov v 47 športnih panogah. Na področju tekmovalnega športa že nekaj časa izvajamo program mestnih panožnih športnih šol. V letošnjem letu jih je 76 in v teh šolah deluje 154 profesionalnih trenerjev. V vseh programih, ki jih sofinanciramo, v programih tekmovalnega športa je udeleženih, sodeluje več kot 500 trenerjev. No, za vrhunske športnike smo pa vzpostavili tudi mestne panožne športne centre, teh je 8. Se pravi, tako za programe športa in pa investicije je Mestna občina Ljubljana v vseh letih od leta 2007 do letošnjega leta oziroma do konca letošnjega leta namenila nekaj več kot 500 milijonov evrov, kar predstavlja v povprečju 7,7 % proračuna. No, če pogledamo vnaprej, kaj v bistvu predstavlja predlog strategije športa, ki je danes pred vami: strateška identiteta in ambicija Ljubljane je to, da Ljubljana je šport. In ta slogan v bistvu najbolje odraža in povzema vizijo in poslanstvo Mestne občine Ljubljana na področju športa. Vizija Ljubljane je postati najbolj športno aktivna evropska prestolnica. Če pogledamo, kje smo in kam želimo: v letošnjem letu je bila izvedena raziskava, javnomnenjska raziskava. Ugotovljeno je bilo, da je 68 prebivalcev Mestne občine Ljubljana zmerno telesno dejavnih vsaj dvakrat tedensko. To za nas pomeni, da so nekako redno športno aktivni. In cilj je v tej strategiji oziroma ambicija, da je v letu 2035, da presežemo 75 % redno športno aktivnih, se pravi vsaj dvakrat tedensko. Kako bomo to uresničili? Zadali smo si 12 strateških izzivov. Prvi izziv je seveda ta, da ohranimo to, kar smo do zdaj storili. Ohraniti obstoječ visok standard na področju športne infrastrukture, programov športa, ki smo ga v bistvu v zadnjem času, v zadnjih letih, v tem času vzpostavili. Potem je seveda druga pomembna točka: poleg samih programov in infrastrukture so strokovni delavci, se pravi kadri, ki delajo na področju športa. Tukaj opažamo trend odhajanja trenerjev v druge branže in seveda nam je tukaj velika ambicija, da te trenerje, strokovne delavce zadržimo. Tretja ambicija oziroma tretji izziv je povečanje telesne zmogljivosti otrok. O tem se zadnje čase zelo veliko govori. Namreč, korona je tukaj pustila močne posledice in gibalna zmogljivost otrok se je močno zmanjšala v primerjavi z obdobjem pred korono. Tukaj nas čaka vrsta izzivov in v predlogu strategije smo tudi nakazali aktivnosti, ključne aktivnosti, ki bodo seveda šle v smer, da se gibalne aktivnosti otrok povečajo. Četrti izziv je zadrževanje mladih v športu, predvsem v tekmovalnem športu. Tukaj opažamo, da se po 15. letu drastično zmanjša število registriranih mladih športnikov in tukaj bomo morali skupaj, seveda, tako z izvajalci letnega programa športa, to je s športnimi društvi in pa nacionalnimi zvezami ter Olimpijskim komitejem najti rešitev, da bodo mladi ostajali v športu, še posebej v tekmovalnem športu. Peti izziv je seveda dvig, če gledamo malo starejšo populacijo, dvig telesne in gibalne aktivnosti odraslih. Tukaj je predvsem mišljena mobilizacija največjega in najvplivnejšega segmenta športno aktivne populacije. Zaenkrat smo to začeli s programom Gremo na šport. Ta program bomo še razširili. To so brezplačni aktivacijski programi, ki se izvajajo po vsem mestu. No, in seveda ta program se navezuje tudi na šesti izziv, to je na področje športa starejših, s ciljem predvsem ohranjati gibalne sposobnosti starejših in pa še večjo socialno vključenost. Promocija športa je seveda ključni dejavnik za doseganje množičnosti. Tukaj so mišljeni tako vsi ti veliki športno-rekreativni dogodki in pa seveda tudi mednarodni športni dogodki, ki se izvajajo v Ljubljani. Izziv 8 je seveda usmerjen v vrhunski šport. Tukaj si želimo ustvarjati še boljše pogoje za doseganje vrhunskih športnih dosežkov. To na eni strani tako z infrastrukturo, ki je bila zgrajena, in pa tudi infrastrukturo, ki je trenutno v teku izgradnje. Predvsem je tukaj mišljen atletski center, center plezalnih športov, ki bosta omogočala v bistvu vzpostavitev še boljših pogojev za doseganje vrhunskih rezultatov. In pa na drugi strani, ki je povezan seveda s ciljem ohranjati strokovne delavce v športu. Se pravi, ta dva stebra sta ključna za to, da bodo pogoji za doseganje vrhunskih športnih dosežkov še boljši. No, če pogledamo deveti izziv: prenos dobrih praks upravljanja v delo športnih društev in njihovih zvez za doseganje še večje finančne samozadostnosti, seveda s ciljem popularizacije športa. Potem je tukaj izgradnja športne infrastrukture, ki presega lokalni pomen. Predvsem so tukaj mišljeni projekti: atletski center, teniški center, center plezalnih športov, kolesarski center in pa nova ledena dvorana ali pa center ledenih športov v Tivoliju. Izziv 11 je usmerjen v upravljanje teh športnih objektov in športni objekti so seveda v lasti MOL in pa upravljanje Javnega zavoda športa Ljubljana, prvi obraz športa. Tukaj imamo predvsem v mislih razvoj kakovosti poslovanja in upravljanja športnih objektov, da vzdignemo storitve tukaj še na višji nivo. In zadnja ključna novost je krepitev sodelovanja z drugimi udeleženci, ki vplivajo na razvoj športa, predvsem v drugih panogah, ki so kakorkoli povezane s športom. To je predvsem mišljeno na izobraževanje, zdravstvo, turizem, znanost, gospodarstvo, regijsko in pa seveda mednarodno sodelovanje. Hvala lepa za vaš čas. Predlagam, da predlog strategije športa za leto 2035, ki je pred vami, podprete. Hvala. 

GOSPOD ZORAN JANKOVIĆ
Gospa Bon, prosim stališče odbora. 

GOSPA DR. MARTA BON
Odbor za šport je soglasno s petimi glasovi od petih prisotnih podprl predlog strategije. 

GOSPOD ZORAN JANKOVIĆ
Gospod Sedmak. 

GOSPOD MARJAN SEDMAK
Hvala za besedo. Pravna osnova je 5. člen Zakona o športih, zato Statutarna pravna komisija k tej točki nima pripomb pravnega značaja. Hvala. 

GOSPOD ZORAN JANKOVIĆ
Razprava, prosim. Gospod Šarić, izvolite. Se opravičujem, ni. Gospa Sever. 

GOSPA KSENIJA SEVER
Hvala za besedo. Pri tej točki bom bolj kratka. Strategija je sicer dobro zapisana, glede na to pa, da je v Ljubljani delež prebivalstva starejših od 65 let več kot 20 %, bi poleg športnih objektov rabili tudi domove za starejše in dnevne centre. Osredotočila se bom bolj na finančno plat. Ta strategija je umeščena v širši razvojni vidik vizije Ljubljane do leta 2035. Piše, da je temeljna ambicija, da Ljubljana postane evropska prestolnica, mesto športa oziroma športno najbolj aktivna evropska prestolnica. Glede na investicije v šport sem večkrat omenila, da Ljubljana postaja olimpijsko mesto. Šport je pomemben. Ponosni smo na športne rezultate naših olimpijcev in tako dalje. Tudi strategija zajema vse plasti prebivalstva. Izhodišča so strokovno utemeljena, vse to pa zahteva nove investicije, finančna sredstva, denar. Zapisano je, da bodo finančna sredstva usklajena s proračunskimi možnostmi in letnimi proračuni. Strategija športa MOL ne posega v odločanje o sprejetju proračunov za posamezno leto izvajanja. S tem se jaz ne strinjam. Če je investicija odprt NRP, je finančna obremenitev proračuna, torej posega v obračun. Investicijo je treba plačati. V zadnjih letih se gradi veliko športnih objektov. Seštejmo, pa imamo en cel proračun ali celo več. Samo atletski center je 135 milijonov evrov. Koliko bo stal ob zaključku, po aneksih, še ne vemo. V proračunu so investicije planirane okoli 200 milijonov evrov. Na račun gradnje športnih objektov pa lahko rečemo, da morda ni investicij v ceste, v infrastrukturo in tako dalje. Denar se porabi za to ali ono. Strinjam se in podpiram zapisano, da bi moralo ministrstvo za šport več financirati v športne objekte v Ljubljani, saj tu trenirajo ali še bodo vsi športniki iz Slovenije. To pravim glede porabe denarja za investicije. Pri finančni projekciji pa je sicer lepo zapisano, še bolj bom poudarila, da je treba dejansko intenzivno pristopiti k pridobitvi sredstev od države, k razpisom od evropskih kohezijskih skladov. Tako bo Ljubljana dejansko lahko gradila te športne objekte, ki jih načrtuje. Hvala lepa. 

GOSPOD ZORAN JANKOVIĆ
Hvala lepa, gospa Sojar. 

GOSPA MOJCA SOJAR
Hvala za besedo. Oglašam se tudi zato, da bo še zame podžupan Čerin rekel, da se na vse spoznam. Ampak znam pa brati dokumente in ko sem brala tole strategijo, se zahvaljujem gospodu Kolencu, ker je bila njegova predstavitev veliko lepša, kot je pa zapisana tale strategija, ki se tako malo pusto bere. Pa še, če sem jo dovolj natančno prebrala, se mi je zdelo, da je polovico strategije športa za naprej je notri stvari, ki so bile že narejene. Kako se je delovalo, kateri športni objekti so bili narejeni. Skratka, se mi zdi, skoraj polovica dokumenta je, kaj--

GOSPA MOJCA SOJAR
--je že na področju športa v Ljubljani doseženo, kar je v redu, samo to ni strategija športa. Poleg tega majčkeno pogrešam kakšne številke. Ta strategija športa je narejena samo kot vizija, kaj bo še nadgrajeno, ampak jaz vem, in vsi mi vemo, da je tukaj treba imeti denar za te stvari. In če pogledamo v poročilo o izvajanju proračuna za prve pol leta, je tam notri predlog strategije športa do 2035, pa so neke številke, koliko se je že dalo, sofinanciranje 203.000 EUR in tako naprej, izvajalcem letnega programa športa in to. Se pravi, tam pa so neke številke. In jaz bi pričakovala, da je v tej viziji športa tudi nekaj številk, ali pa vsaj nekaj odstotkov proračuna, ki se bo namenjalo za naprej, ali pa kaj podobnega. Skratka, bi se mi zdelo prav, da je vizija podkrepljena s številkami. 

GOSPOD ZORAN JANKOVIĆ
Gospod Primc, izvolite. 

GOSPOD ALEŠ PRIMC
Najprej hvala za besedo. Jaz moram reči, da sem vesel, da sem vsaj na zadnji seji videl en dober razvojni dokument občine. Jaz mislim, da so tako v resnici cilji pravi, cilji pravi, se pravi dvigniti splošno raven športne aktivnosti za vse generacije. In se mi zdi celo tako, neke vrste demografsko razmišljanje je, ne? Se pravi, kako šport povezuje, ne samo v smislu gibanja, ne samo v smislu aktivnosti, ampak tudi v smislu druženja, v smislu družbene kohezivnosti, da so družine skupaj, večgeneracijsko sodelovanje in tako naprej. Se mi zdi, da je ena taka celostna vizija in celosten pristop, ki ga probate skozi šport vpeljati, nekaj inovativnega, no, inovativnega, ki presega zgolj samo neko športno strategijo. Tako da se vam zahvaljujem za ta pristop, ker se mi zdi, da je res dober za mesto. Se pravi, vi iz te strategije se vidi, da vi šport razumete oziroma da ga bomo v Ljubljani razumeli kot tisti faktor, ki povezuje ljudi, ki povezuje mesto, ne. In to se mi zdi, da je zelo, zelo pomemben premik v glavi, ki ga naredimo, a veš, da ne rečemo: šport je samo ali vrhunski ali za moje telo, ampak da ima družben pomen, ne. In ta socializacija športa se mi zdi zelo, zelo pomembna in mislim, da je zelo, zelo močno razvita, tako v smislu povezovanja družin, medgeneracijskega sodelovanja in pa decentralizacije Ljubljane. Se pravi, vi v tej strategiji, ki jo jaz tako razumem, da se potrudite približati športno infrastrukturo vsem delom mesta. In to je, to je, mislim, da zelo dober, zelo dober cilj, zelo dober cilj, da se to zasleduje. Tako da jaz si želim, da bi se res ta zadeva tako dosledno izvajala v tem smislu, prav v tem družbene kohezivnosti, ker mislim, da bo lahko tudi, bodo še neki drugi rezultati tega športa, da nas bo, da nas bo še bolj povezal. Kar se tiče 16-letnikov, jaz isto opažam, kot ste vi opazili 15, 16-letnikov, da takrat nekako volja za šport usahne. Tudi pri nas je bilo tako. Enostavno se mi zdi, da je drugi letnik v srednji šoli najtežji, no. In da takrat, če hočejo otroci nekako zvoziti, morajo malo več se s šolo ukvarjati, in je mogoče to eden od razlogov, no. Tako da bi bilo mogoče treba malo vnaprej predvideti, da je ta drugi letnik malo težji, pa potem malo pripraviti, pa ne vem, razmišljati, ne, v to smer, da otrok vendarle ni samo športnik, je zraven, se pripravlja še na življenje, pa ima še neke druge funkcije. Tako da, to je to. Tako da jaz bi rekel, v tej strategiji športa imam res, res samo lepe besede za povedati o tem celostnem pristopu. Žal pa boli to, ne, da vedno znova, ko pa pridemo na športne investicije, so pa aneksi, so povečevanje stroškov, so napihnjene konstrukcije in tako naprej. To je pa tisto, kar pa boli, ne. Tako da jaz upam, da bo v novem mandatu ta strategija zaživela brez teh preplačanih, preplačanih velikih investicij. 

GOSPOD ZORAN JANKOVIĆ
Hvala lepa. Gospod Striković. 

GOSPOD DENIS STRIKOVIĆ
Spoštovani, tudi jaz mislim, da je tole bila zelo dobra predstavitev in da je šport v Ljubljani v dobrih rokah, da se vodja oddelka Kolenc s svojo ekipo, da se, da so res strokovnjaki na tem področju in da se razumejo ne samo na lokalno zgodbo, ampak tudi na nacionalno zgodbo. Mene kar, kar mene tukaj moti, sem že poudaril prej in ste se strinjali z mano, da so ti nekateri projekti, ki bi morali biti nacionalni in bi jih država morala financirati, ne pa občina. Zdaj pa ne vem, zakaj se, zakaj se mudi. Še posebej atletski center, to je nacionalna zgodba, to bi definitivno država morala financirati. Podobno, kakor sem rekel, Nordijski center v Planici je čisto svoja zgodba in so z zakonom to ustanovili in so tako naredili. Zdaj pa kaj, kaj, kaj pogrešamo, kaj bi pa tukaj mogoče Ljubljana, vem, da ste se borili glede tega, ampak je nek fokus, kam razvijati vrhunski šport. Spet, kolikor imamo denarja, nimamo pa toliko denarja, da se lahko fokusiramo na vse športe. To tudi država ima to neko zmedo glede tega, nima fokusa. In da bi tudi tukajle, bi pa, bi pa občina tudi lahko dala nek, neke svoje prioritete, kar se tiče tega športa. Jaz pa mislim, da tukaj mi tudi zaradi tega, ker če mi zdaj pokrivamo državo o teh stvareh, kot sem omenil, gre pa en del proračuna, ki bi lahko šel pa za neke stvari, ki so pa neka osnovna stvar, kot sem omenil, zdravje ali stanovanjska politika. In mislim, da tukaj ne bi smelo mesto zaradi tega trpeti. Jaz sem otrok tega mesta in lahko povem, da v zadnjih 30 letih se je neverjeten razvoj zgodil glede teh programov športnih. In ne samo, da jih je nekatere je MOL sam spodbudil, nekateri so na državni ravni in sem, in sem prav, da rečem, nekako fovš tem mlajšim, kakšno ponudbo imajo zdaj, tudi zaradi države in zaradi mesta. Ampak v teh programih mi lahko naredimo še korak naprej. Evo, sam sem delal tudi na teh nekih programih, kot je »Naučimo se plavati«, to je zelo star program. Mislim, da imamo ti, mi imamo tukaj še veliko rezerv, da ne počrpamo vseh možnih sredstev. Tukaj se je v tem organizacijskem smislu, se bo potrebno bolj organizirati. Upam, da se to že dogaja. Odličen program je tudi »Šolar na smuči«. Tukaj se tudi, mislim, da ni toliko osnovnih šol, ki se vključujejo v to, ampak je pa odvisen od občine, kaj lahko občina tukaj še naredi. Jaz vem, da je pač Ljubljana velika občina, ampak nekatere občine so bile zmožne sofinancirati nekatere dele, ki so onkraj samo teh vstopnic, ampak tudi glede prevozov in najema opreme. Zakaj se mi zdijo ti programi super? Zaradi tega, ker tudi res tem, ki so socialno šibkejši, jim lahko omogočajo, da se seznanijo s športom in je neka uvertura v tudi te zimske športe. Plavanje, plavanje imamo tudi težave. Jaz mislim, da to ni, da mi imamo na žalost še vedno imamo tiste, ki so v šestem razredu, pa ne znajo dobro plavati. Ampak ta finančna sredstva obstajajo, ampak zdaj je samo tukaj stvar organizacije. Tako da vseh teh programov, jaz se, evo, jaz sem bil na 30 let nazaj na prvem Ljubljanskem maratonu in po neki sreči je naša osnovna šola sodelovala. Zdaj je pa to taka dana praksa, da maltene vse osnovne šole imajo odprta vrata, da sodelujejo na takih projektih. Kar se tiče investicij, bi jaz bolj podprl to, da spet je tukajle nek manko s strani države. Mi vidimo, da je ta projekt Bežigrajskega stadiona propadel in da ta Bežigrajski stadion lahko vrnemo prebivalcem v tem rekreativnem smislu nazaj in v družbenem smislu kot nek skupnostni prostor. Tako da bi ta, mislim, da bi tukaj bolj bil ta fokus in bi lahko to neko območje vrnili in bi zaščitili, ne vem, imeli smo razprave in celo poskus referenduma glede Tivolija, ampak bi nek tak prostor bi omogočil tudi to kulturno rekreativno plat. Tako da se, da bi se lahko to pokrili, da res s tem rešimo situacijo. Tako da na splošno samo tako naprej v tem smislu in da ima, da dobijo ti programi res svojo težo in da probamo vključiti čim več mladih. Hvala. 

GOSPOD ZORAN JANKOVIĆ
Hvala lepa. Gospod Feratović. 

GOSPOD JASMIN FERATOVIĆ
Investicijski tempo v športno infrastrukturo se mi zdi absolutno pretiran. Preštel sem v proračunih za zadnjih 20 let, Mestna občina Ljubljana je za javni potniški promet dala manj kot 200 milijonov evrov, ne. Tu pa govorimo o skupnih investicijah za šport in za športno infrastrukturo več kot pol milijarde evrov. Popravite me, samo mislim, da se v teh 500 milijonov verjetno ne šteje še 180 milijonov za Stožice, ne, ki so pač prenesene bile na bančno luknjo. V glavnem, investicijske prioritete v našem mestu so žal precej pomešane. Prav je seveda, da se vlaga v šport, ampak ne toliko in ni potrebe, da so vse te dvorane tako razkošne in da se res gradi tako megalomansko, sploh ko gledamo, da nam neka druga osnovna infrastruktura pač razpada. Tako da žal tega dokumenta ne morem podpreti. Hvala. 

GOSPOD ZORAN JANKOVIĆ
Hvala lepa. Razprava je zaključena. Gospod Kolenc, bi rekel besedo še, bova skupaj odgovorila. 

GOSPOD MARKO KOLENC
Ja, zdaj kar se tiče financiranja, med viri, v poglavju pri virih financiranja je opredeljeno, da bo uresničevanje strategije slonelo ne samo na proračunskih virih MOL, ampak tudi na drugih virih: država, evropska sredstva in pa predvsem tudi javno-zasebna partnerstva, ki smo jih v preteklosti uspešno izvedli in so nova tudi seveda na vidiku. Kar se tiče tega zadnjega, zadnje izjave glede sredstev, ki so bila v preteklosti vložena v šport, se pravi od 2007 do danes, tukaj noter so seveda vse investicije in vsi programi vključeni, tudi Stožice so tukaj noter. Zdaj kar se tiče pa vprašanja, ki je bilo pri, mislim, da peti točki nordijskega centra na Glincah, bi pa samo pojasnil, da gre v bistvu tukaj, je v dokumentu »Vizija Ljubljane 2045« v bistvu zapisana, zapisana dvorana za zimske športe. Seveda, ker gre to za dolgotrajen proces umeščanja v prostor, pa bo do takrat, se pravi do začetka izgradnje v tem delu na teh zemljiščih, se razvil tudi gorsko-kolesarski center, ki ne posega tako močno v prostor, ampak bo v bistvu v funkciji tudi seveda vseh kolesarjev in kolesark Ljubljane. Hvala. 

GOSPOD ZORAN JANKOVIĆ
Pa zdaj jaz še odgovor. Gospod Feratović, vi se, se ukvarjate s takim poklicem, če sem prav informiran, da znate brati bilanco, da ločite debet pa kredit in potem to izkoristite pa preberete, ne. Ko omenjate Stožice, iz proračuna tega mesta je plačano za Stožice 114 milijonov evrov brez davka, dobili smo pa znotraj, ne, prihodke 111 milijonov. Torej Stožice, govorim dvorana, stadion, infrastruktura, garažna mesta stanejo neto 3 milijone evrov. Če uspete vi kaj narediti kjer na svetu, samo pridite povedat. Hvala lepa. Ugotavljam navzočnost. Rezultat navzočnosti: 36. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Strategije športa Mestne občine Ljubljana - Ljubljana je šport 2035.

Rezultat glasovanja: 
36 ZA,
2 PROTI.
Sprejeto. Hvala lepa Marko za dobro predstavitev. 




Gremo na točko 18. 
[bookmark: _Hlk231979370]AD 18. PREDLOG ODLOKA O PODELITVI KONCESIJE ZA OPRAVLJANJE JAVNE SLUŽBE V OSNOVNI ZDRAVSTVENI DEJAVNOSTI NA PODROČJU GINEKOLOGIJE IN PORODNIŠTVA V MESTNI OBČINI LJUBLJANA S PREDLOGOM ZA HITRI POSTOPEK
Gradivo ste prejeli, prejeli ste poročilo pristojnega odbora. Prosim Tanjo Hodnik za kratko obrazložitev.

GOSPA TANJA HODNIK
Spoštovane svetnice, spoštovani svetniki, spoštovani župan. V Mestni občini Ljubljana se bo na področju ginekologije in porodništva s koncem februarja 2027 zaradi odpovedi koncesijske pogodbe s strani koncesionarja sprostilo 0,80 programa ginekologije in porodništva. Iz pojasnila zdravstvenega doma izhaja, da zavod navedenega programa ne more prevzeti v izvajanje, zato bo MOL izvajanje programa zagotovila s podelitvijo nadomestne koncesije. S tem bomo našim občankam zagotovili nemoteno ginekološko in porodniško oskrbo. Kadar javni zdravstveni zavod ne more prevzeti programa, moramo v skladu z zakonom najprej sprejeti koncesijski akt v obliki odloka, nato pa objaviti razpis za podelitev koncesije. Prav tako smo skladno z zakonom na koncesijski akt pridobili tudi soglasje Ministrstva za zdravje in soglasje Zavoda za zdravstveno zavarovanje Slovenije. Mestnemu svetu Mestne občine Ljubljana tako predlagamo v sprejem koncesijskega akta o podelitvi koncesij za upravljanje javne službe v osnovni zdravstveni dejavnosti v MOL. Zaradi predpisanih dolgotrajnih postopkov podeljevanja zdravstvenih koncesij in izvedbo vseh formalnosti predlagamo sprejem po hitrem postopku. Hvala lepa. 

GOSPOD ZORAN JANKOVIĆ
Hvala lepa. Prosim Dunjo Labović Begović, da pove stališče odbora. 

GOSPA DR. DUNJA LABOVIĆ BEGOVIĆ
Lepo pozdravljeni. Odbor za zdravje in socialno varstvo podpira sprejem predloga Odloka o podelitvi koncesije za upravljanje javne službe v osnovni zdravstveni dejavnosti na področju ginekologije in porodništva v Mestni občini Ljubljana po hitrem postopku. Hkrati Odbor za zdravje in socialno varstvo podpira sprejem predloga Odloka o podelitvi koncesije za upravljanje javne službe v osnovni zdravstveni dejavnosti na področju ginekologije in porodništva v Mestni občini Ljubljana. Hvala. 

GOSPOD ZORAN JANKOVIĆ
Hvala lepa. Gospod Sedmak, prosim. 

GOSPOD MARJAN SEDMAK
Hvala za besedo. Statutarno pravna komisija meni, da so izpolnjeni pogoji za hitri postopek, kot jih navaja prva alineja tretjega odstavka 122. člena poslovnika Mestnega sveta Mestne občine Ljubljana, k samemu aktu statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Mestni svet najprej odloča o obravnavi akta po hitrem postopku, zato odpiram razpravo o predlogu za sprejem predloga Odloka o podelitvi koncesije za upravljanje javne službe v osnovni zdravstveni dejavnosti na področju ginekologije in porodništva v Mestni občini Ljubljana po hitrem postopku. Samo po hitrem postopku. Razprava? Hitri postopek ni. Ugotavljam navzočnost po celotni točki. Rezultat navzočnosti: 36. 

Glasovanje poteka O PREDLOG SKLEPA: Mestni svet Mestne občine Ljubljana sprejme predlog, da se predlog Odloka o podelitvi koncesije za opravljanje javne službe v osnovni zdravstveni dejavnosti na področju ginekologije in porodništva v Mestni občini Ljubljana sprejme po hitrem postopku.

Prosim za vaš glas.
Rezultat glasovanja je:
34 ZA,
0 PROTI.
Hvala lepa. 

GOSPOD ZORAN JANKOVIĆ
In odpiram razpravo o sami koncesiji. Gospod Striković, izvolite. 

GOSPOD DENIS STRIKOVIĆ
Spoštovani, jaz razumem, da je v nekih obdobjih, da je bila potreba, da Zdravstveni dom Ljubljana oziroma Mestna občina Ljubljana ni imela kapacitet v osnovnem zdravstvu, da pokrije nekatera področja. In verjetno je tudi bilo v tem primeru tako in je bilo potrebno za razrešitev te problematike, da se pokrijejo potrebe osnovnega zdravstva, da se nekatere stvari, da grejo pod koncesijo. Ampak v teh letih razvoja, ko je, ko je mesto res proračun tako dvignil, vidimo, koliko se vlaga v šport in druge stvari, je moje mnenje, da bi morali veliko več denarja vlagati v osnovno zdravstvo in še bolj okrepiti Zdravstveni dom Ljubljana, ne samo v smislu kadrovskih rešitev, ampak tudi prostorsko. Da o programih sploh ne govorim. Različni, tako smo bogati, da bi lahko imeli take programe, da bi še več življenj lahko rešili pri odkrivanju, na primer zgodnjega raka in tako naprej. Tako da mene zelo žalosti vedno, ko pride odgovor, saj verjetno imajo oni to že pripravljeno, je samo copy-paste, izreži, prilepi in v enem delu pač lepo potem odgovorijo. Iz Zdravstvenega doma sporočamo vam, da Zdravstveni dom Ljubljana glede na trenutno kadrovsko in prostorsko stanje navedenega programa ne more prevzeti. Res imamo še vedno prostor, da različne zdravstvene domove razširimo in ne samo to na Metelkovi. Rekel sem, tudi eden od teh projektov, ki je zastal v socializmu, je tudi v Novih Fužinah tisto, saj veste, kaka je stavba, tista je zelo grda stavba in bi se lahko, da rečem, desno krilo oziroma vzhodno krilo Zdravstvenega doma v Novih Fužinah bi se lahko zgradilo in bi lahko številne te programe, ki jih zdaj Zdravstveni dom Ljubljana ne more pokrivati, bi jih lahko pokrival oziroma še razširil te programe. Tako da zaradi tega načelnega stališča, da moramo sami poskrbeti za osnovno zdravstvo, bom glasoval proti. 

GOSPOD ZORAN JANKOVIĆ
Hvala lepa. Razprava je končana. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o podelitvi koncesije za opravljanje javne službe v osnovni zdravstveni dejavnosti na področju ginekologije in porodništva v Mestni občini Ljubljana. 

Rezultat glasovanja:
33 ZA,
1 PROTI. 
Hvala lepa. 


In zdaj smo šli čez polovico dnevnega reda. 
AD 19. A) POROČILO O URESNIČEVANJU AKCIJSKEGA NAČRTA ENAKOST SPOLOV V MESTNI OBČINI LJUBLJANA ZA OBDOBJE OD 2019 DO 2022/2025
B) PREDLOG AKCIJSKEGA NAČRTA ENAKOST SPOLOV V MESTNI OBČINI LJUBLJANA ZA OBDOBJE OD 2026 DO 2030
Predlagam, da točki obravnavamo skupaj. Glasovanje pa bo potekalo o vsakem predlogu posebej. Gradivo ste prejeli,  prejeli ste poročilo pristojnega odbora. Prosim go. Tanjo Hodnik za uvodno besedo. 

GOSPA TANJA HODNIK
Spoštovani župan, spoštovane svetnice, spoštovani svetniki. Pred vami je poročilo o izvajanju Akcijskega načrta Enakost spolov v Mestni občini Ljubljana za obdobje 2019-2025, ki kaže, da je Mestna občina Ljubljana v tem obdobju izvedla številne aktivnosti in naredila pomembne korake pri uresničevanju enakosti spolov. Vendar dejstvo ostaja: dejanska enakost še ni dosežena. Čeprav imamo enake pravice zapisane v zakonih in čeprav je enakost ena od vrednot naše družbe, se ženske in moški še vedno srečujejo z ovirami na različnih področjih življenja. Še vedno so prisotni stereotipi, seksizem in diskriminacija. Še vedno tradicionalne predstave o tem, kaj naj bi ženska in kaj moška vloga bila, vplivajo na izbire, karierne poti, skrb za družino in položaj v družbi. Predlog novega akcijskega načrta za obdobje od 2026 do 2030 zato ni samo nadaljevanje prejšnjega. Je zaveza, da bomo še naprej prepoznavali ovire, odpravljali diskriminatorne prakse in predvsem ozaveščali, kajti enakost se ne zgodi sama od sebe, zanjo je treba nekaj narediti. Ljubljana želi biti mesto enakih možnosti za vse. In enake možnosti pomenijo, da naš spol ne sme določati, kaj lahko postanemo, kaj lahko dosežemo in kakšno mesto imamo v družbi. Enakost spolov ni privilegij žensk in ni vprašanje žensk. Je vprašanje družbe, ki jo želimo ustvarjati skupaj. Mestnemu svetu tako predlagamo, da se seznani s poročilom in sprejme predlagan akcijski načrt spolov v Mestni občini Ljubljana za obdobje od 2026 do 2030. Hvala lepa. 

GOSPOD ZORAN JANKOVIĆ
Hvala lepa. Prosim gospo Labović Begović za stališče odbora. 

GOSPA DR. DUNJA LABOVIĆ BEGOVIĆ
Hvala lepa. Odbor za zdravje in socialno varstvo podpira sprejem Poročila o uresničevanju akcijskega načrta Enakosti spolov v Mestni občini Ljubljana za obdobje od 2019 do 2022/2025 ter Odbor za zdravje in socialno varstvo podpira sprejem predloga Akcijskega načrta Enakost spolov v Mestni občini Ljubljana za obdobje od 2026 do 2030. Hvala lepa. 

GOSPOD ZORAN JANKOVIĆ
Hvala lepa. Gospod Sedmak. 

GOSPOD MARJAN SEDMAK
Hvala za besedo. Statutarno pravna komisija k celotni točki nima pripomb pravnega značaja. Hvala. 

GOSPOD ZORAN JANKOVIĆ
Hvala lepa. Razprava, gospa Sever. 

GOSPA KSENIJA SEVER
Ja, hvala za besedo. Ta akcijski načrt od 2019 do 2024 je poročilo od 17. junija 2019 do 2022 in 2025. V tem poročilu so zapisane izvedene aktivnosti v tem obdobju, nekatere pa tudi znotraj same MOL. V tem času je bil covid. Pohvalno je, da so se vzpostavile s strani MOL različne aktivnosti v pomoč ženskam, kajti bilo je tudi veliko nasilja nad ženskami. Prav tako so v akcijskem načrtu 2026 do 2030 v točkah 1 do 7 zapisane strategije, aktivnosti za ranljive skupine. S tem se strinjamo. Moram pa omeniti točko 9, strpnost do skupin LGBT. Naj povem, da spoštujem vsako drugačnost, barvo kože, spolno usmerjenost. Sem proti diskriminaciji. Podpiram, da smo sprejeli zakon o istospolnih skupnostih, porokah, dedovanju. Podpiram, da se kaznuje vsakdo, ki izvaja mobing ali izkazuje nestrpnost do ljudi, ki so drugače spolno usmerjeni. Ne podpiram pa, da manjšina, ki se reklamira s parado ponosa po ulicah in jo MOL financira, kjer so ljudje neprimerno oblečeni, zamaskirani, vsiljujejo svojo identiteto po vrtcih, šolah in tako dalje. Otroci, še posebno najmlajši v vrtcih, so pivnik. In ko mi vnukinja, ki pride iz vrtca, reče: »Ali bi ti bila fantek?«, smo mavrični. Sprejemam to, kot da manjšina želi prevladati večino. V Sloveniji je še vedno večina, ki se definira za mamo, očeta. Tudi otroci imajo po naši ustavi človekove pravice. Mislim, da razni certifikati in vsiljevanje spolov ne pomeni kulture in vzgoje, tako v vrtcih, šolah in vseh ustanovah. Imamo zakone in kaznovalno politiko, ki naj ščiti drugače spolno usmerjene ljudi. Mi bomo glasovali proti zaradi vsiljevanja ideologije v vrtce, šole, neprimernega ponašanja po cestah in ker se moramo končno tudi prešteti, smo večina. Moramo spoštovati drugače misleče in opredeljene ljudi. Hvala lepa. 

GOSPOD ZORAN JANKOVIĆ
Hvala lepa. Gospa Sojar. 

GOSPA MOJCA SOJAR
Hvala lepa za besedo. Če sem na začetku seje rekla, da je bilo zelo veliko gradiva za prebrati, moram priznati, da se s tem gradivom pa nisem veliko ukvarjala, zato ker me zmoti že naslov tega gradiva, to se pravi enakost spolov. V celotnem gradivu, kjer so kjerkoli noter kakšne slikice, je zelo natančno narisan gospodič v hlačah in gospa v krilu. To se pravi, spola nista enaka, sta moški in ženski in moramo govoriti o enakovrednosti spolov in tako naprej, ne pa o enakosti spolov. Za moje pojme je ta termin popolnoma zgrešen. In dokler govorimo tudi o tem, kar noter piše, Mestna občina Ljubljana družini prijazna, koliko je zaposlenih žensk v Mestni občini Ljubljana, vedeti je treba, da se vsaj v naši stranki izredno trudimo za enakomerno udejstvovanje žensk in moških v političnem delovanju. Mislim, da se to trudijo vse politične stranke. To pomeni, na tem področju vsi zelo veliko delamo in tudi Mestna občina Ljubljana zelo veliko dela na tem. Tako da, če se bo počasi spremenilo to izrazoslovje o dveh spolih, no, slovenščina ima v svoji veliki raznolikosti še tretji srednji spol, več spolov pa na tem svetu ni. 

GOSPOD ZORAN JANKOVIĆ
Hvala lepa. Gospod Primc. 

GOSPOD ALEŠ PRIMC
Hvala lepa za besedo. Jaz mislim, če se hočemo pogovarjati o enakopravnosti spolov v Mestni občini Ljubljana, lahko začnemo kar pri podžupanih. En, dva, tri, štiri, pet. Sami moški. Sami moški. Se pravi, pa še župan moški. Se pravi, se ta strategija, se ta akcijski načrt enakosti bi moral pisati enakopravnosti spolov na najvišjem vodstvu Mestne občine Ljubljana, ne izvaja. Ampak poglejte, se ne izvaja pa v drugo smer na Zdravstvenem domu Ljubljana. Direktorica ženska, potem pa strokovna direktorica ženska, namestnica direktorice ženska, pomočnica direktorice za vodenje kadrovskega področja ženska, pomočnica direktorice, pomočnica direktorice za področje kakovosti in pa pomočnica direktorice za kadrovske zadeve. Se pravi, tam imamo pa šest žensk. 

------------------------------------------------------KONEC POSNETKA ŠT. T011-20260928-194259

GOSPOD ALEŠ PRIMC
--se pravi, dajte se mogoče začeti to svojo politiko enakopravnosti izvajati na Mestni občini Ljubljana, v vodstvu pa v podjetjih oziroma zavodih mestne občine, drugače je to en sam lari fari. 

... /// ... iz dvorane – nerazumljivo ... ///

GOSPOD ALEŠ PRIMC
Glejte, javite se k besedi, pa boste imeli razpravo, ni treba takole vpadati. Potem pa naslednja zadeva, ne? Se pravi, vse skupaj, glejte, papir vse prenese, ampak vidimo, da realnost je pa čisto druga. Zdaj pa bom prebral en stavek iz poročila, pa prosim za interpretacijo, če se da. »Naše delo pa zagotovo še ni končano. Do popolne enakopravnosti in enakovrednosti spolov nas čaka še dolga pot, ne samo v dimenziji med moškimi in ženskami, ampak pri sprejemanju različnosti vseh spolov in spolnih identitet.« Potem pa povejte, koliko je še spolov, pa kateri spoli so, ki niso moški pa ženska. Ajde, da vas slišim. Prosim za odgovor na to, katero enakopravnost spolov boste še spodbujali, razen moške pa ženske? 

GOSPOD ZORAN JANKOVIĆ
Ste zaključil? 

GOSPOD ALEŠ PRIMC
Ne, ne, nisem zaključil. Prosim za odgovor. 

GOSPOD ZORAN JANKOVIĆ
Ko bo čas? 

GOSPOD ALEŠ PRIMC
Prosim, da mi poveste število teh spolov. 

GOSPOD ZORAN JANKOVIĆ
Gospod Primc. Gospod Primc, dajmo eno. Jaz vodim sejo. Ko boste zaključil, bo kolegica odgovorila. 

GOSPOD ALEŠ PRIMC
Dobro. In potem akcijski načrt. Se pravi, očitno ne znate odgovoriti, koliko jih je, pa kateri so. Akcijski načrt. Jaz sem pričakoval v akcijskem načrtu, da bomo enakovrednost moških in žensk, enakopravnost moških in žensk, šli v smer spodbujanja boljših možnosti usklajevanja poklicnega in družinskega življenja. To bi rekel. Recimo, da si bomo lahko v družini razdelili moški in ženske mame in očetje obveznosti, da bo vsak lahko oddelal tudi svojo očetovsko ali pa materinsko vlogo, in da bo družba pri tem pomagala v smislu služb in v smislu vsega ostalega, kar paše zraven. A je res? Nič od tega ni notri. Nič od tega ni notri. So pa notri, recimo, zadeve. Namesto tega velik del dokumentov namenja vprašanjem LGBT politik. In poslušajte, vi potem pravite: »Kaj boste delali?« Certifikat LGBT prijazno, sodelovanje v mreži mavričnih mest, ozaveščevanje o aktivnosti na področju LGBT ter lezbijk, gejev, biseksualcev, transseksualcev, plus, povejte mi, kaj tisti plus pomeni. Kaj plus pomeni? In ter poudarjanju, se pravi, namenjali boste pozornost poudarjanju različnih spolnih identitet izrazov. Čakajte malo, kaj ima to veze z enakopravnostjo moških in žensk? To nima nobene veze z enakopravnostjo moških in žensk. To ima veze z ideologijo, ki jo hočete uveljavljati. To ima veze s pranjem možganov. To ima veze, če hočete, s psihiatrijo. To nima nobene veze z realnostjo. Spola sta moški in ženska. Vse ostalo, ne vem. Glejte, in to je nek strateški dokument. V strateškem dokumentu občine napovedujete, da boste enakost spolov, ne samo moškega pa ženskega, vseh spolov, ki so. In veste, kam to pripelje potem? Pripelje do trajnega pohabljanja otrok, do trajne sterilizacije otrok, do samomorov mladostnikov, ker se jim s temi neumnostmi zmeša glavo in se jih trajno pohabi. Se jih trajno pohabi. Tako je. To je pohaba. Glejte, ni menjave spola. Dajmo razčistiti to. Ni menjave spola. Moški ima veliko večino celic v svojem telesu, moških. In ženska ima v svojem telesu veliko večino ženskih celic. Če se karkoli odreže, kot nekateri namigujejo, zaradi tega ne bo moški nič bolj ženska postal. In ženska si lahko poreže vse, kar jo definira kot žensko. Ne bo zaradi tega postala nič bolj moški. Glejte, bo pa trajno pohabljena oziroma pohabljen. To pa ja. In lepo vas prosim, ne delati tega. Tukaj gre za trajno delanje škode otrokom, mladostnikom. Dobesedno je to siljenje v nesrečo. In da to dela, da to dela občinska strategija, je sramota. Da gre občinski denar za te nevarne prakse, je pa kriminal. In lepo prosim, glejte, zavrnimo to zadevo soglasno. Soglasno recimo: obstajata samo moški in ženski spol. A lahko gospo umirite? Povejmo: obstajata samo moški in ženski spol. Kdor pa misli, da obstaja več spolov, ne samo moški in ženski, potem naj bo pa tak junak, pa naj stopi gor, pa naj pove, kateri so. Da jih vidimo. Tako da, glejte, jaz bom glasoval proti tej norosti in prosim, da glasujete tudi vi, predvsem v zaščito naših otrok in mladih. 

GOSPOD ZORAN JANKOVIĆ
Hvala lepa. Se opravičujem. Gospa Honzak, replika. 

GOSPA URŠKA HONZAK
Hvala za besedo. Tudi jaz se strinjam, da ne bom prišla do nikogar in ničesar s tem, kar bom povedala, ampak take stvari ne smejo ostati neodgovorjene, sploh glede na to, da nam ta opcija, ki je zdajle razpravljala tako zelo grdo proti eni manjšini in eni diskriminirani družbeni skupini, nam trenutno vlada v tej državi. To je nevarno, kar vi govorite, ne to, da lahko se ljudje svobodno izražajo tudi v svoji spolni identiteti in svoji spolni usmerjenosti. Ne vem, kdo od vas je kdaj bil nazadnje v šoli ali pa pogledal kakršenkoli učni načrt in kje ste našli to ideologijo, o kateri govorite, to ideologijo sovraštva širite vi. In to je nevarno. In to je nevarno za vsakega otroka, za vsakega mladostnika, ki se počuti, da je drugačen in ki se—ki se—ki ja, lahko tudi naredi samomor zaradi tega. To je nevarno. Ne to, da dopuščamo, da so ljudje drugačni, ker pač so se taki rodili. 

GOSPOD ZORAN JANKOVIĆ
Izvolite, gospod Primc, odgovor na repliko. Minuta. 

GOSPOD ALEŠ PRIMC
Glejte, jaz sem vas zelo jasno vprašal: kateri spoli poleg moškega in ženskega še obstajajo? In mi do zdaj noben v tej dvorani ni znal odgovoriti na to vprašanje. Jasno, da ne znate odgovoriti, zato ker jih ni. Vse, kar pa vi prodajate potem mladim, tako imenovano spreminjanje spola, je pa, še enkrat povem, pohabljanje mladih, trajno, dosmrtno pohabljanje, ki mnoge—ki mnoge pripelje tudi do skrajnih tragičnih zadev. In poglejte, ne tega delati. To je delanje škode, to je delanje nesreče. To je delanje nesreče, to je uničevanje naših otrok in mladih. In nimate nobene pravice—nimate nobene pravice naše otroke pohabljati. In da se to dela z občinskim dokumentom, je pa še večji kriminal. 

GOSPOD ZORAN JANKOVIĆ
Se opravičujem. Gospod Striković.

GOSPOD DENIS STRIKOVIĆ
Spoštovani, zdaj je malo težje razpravljati, ker sem hotel iti čisto v neko drugo smer. Midva se res s svetnikom Primcem sva ideološko sva dosti na čisto nekih drugih straneh in mislim, da ta dokument obravnava strpnost in da so identiteta pa spol, kot ga razumemo, so drugačne stvari. Identiteta je zelo fluidna stvar, ampak to ne bomo tukaj debatirali. Je pa, kar je tudi v temu načrtu, je pomembna strpnost in mislim, da je lahko zelo neka vrednost našega mesta, da je vsak dobrodošel. Ker smo tudi v tej sejni dvorani, smo, sedimo ljudje različnih identitet, glede na vse karakteristike, ki jih ima človek. Tako da bi res tukaj morali biti odprti. In še posebej mi kot politiki bi morali paziti, kaj govorimo, ker so res lahko posledice so lahko drastične. Zdaj bom pa šel na debato, na katero sem želel, sem želel to omeniti. Na raziskovanje se dosti razumem. Meni tukaj manjka en kazalnik, kjer pade lahko tudi ta celotna raziskava. To je že bilo danes omenjeno. In kljub temu, da so nekaj čez tekst, grejo pohvale, pohvale, da je tedanja podžupanja naredila to in ono, da je bila vključena, je pa zelo neka črna pika tudi, da rečem, župana in te administracije, da v temu mestu nimamo podžupanje. In to je že na 7. seji, ko se je zgodila ta informacija, da je podžupanja Ficko odstopila s svojega mesta, je glede tega bila tudi glasna dr. Jasminka Dedić. In mislim, da je to zelo pomemben kazalnik. Ne samo to, kdo je na kateri visoki funkciji, so tudi lahko visoke funkcije imajo različno težo in različen vpliv. Tako da ni enako, kdo kje sedi, ampak je pa nek kazalnik. In mislim, da je ta borba za res neko enakopravnost žensk v našem mestu, da je to borba, ki bo konstantna. In to je ta feminizem, je v bistvu, da se res boriš za enakopravnost spolov, ker ne vem, če smo, če imamo glih varne točke pred predatorstvom in drugimi stvarmi v naši občini, ali v ožji tej mestni upravi ali tej široki družini, katero župan omenja, in tako naprej. Tako da je ta kazalnik zelo pomemben iz političnega smisla. In mislim, da je takrat imela Jasminka v svojemu predlogu zelo neko pomembno stvar, kjer bi lahko mesto vsaj v naslednjem mandatu pokazalo svojo širino, kjer bi bile te kvote opisane tudi v poslovniku in da bi bila ta pariteta tudi glede določanja podžupanov, ampak tudi glede mest v različnih svetih in tudi v delovnih telesih našega mestnega sveta, kjer bi to bila neka pozitivna stvar, da če je, če je predsednik moški, je potem podpredsednica ženska in obratno. Tako da mi to lahko damo v pravila in bi s tem pokazali še nek višji status našega mesta. Tu zdaj vidimo, zdaj vidimo tudi politično je to odvisno od vseh nas, od strank, koga se nominira. Evo, trenutno nimamo nobene ženske kandidatke. Mi smo, naša skupina je prejšnje volitve imela žensko kot kandidatko, dr. Jasminko Dedić. In tudi to, te volitve bomo imeli žensko. Čez nekaj dni bomo to odkrili ime. Tudi pomembno je, kdo je prvi na listi. Mi smo imeli Jasminko, žal nismo dobili drugega svetnika. Jaz sem bil na drugem mestu, ampak sva se na pol mandata sva se zamenjala. Tako da je tudi tukaj zelo to pomembno, kako se, kako se potem odvijejo zadeve. Tako da so to so kazalniki, ki so pomembni. In zdaj si še posebej pred volitvami si mi predstavljamo, se vedno vrti okoli moških kandidatov, ampak tudi ženske kandidatke imajo zelo veliko moč. In evo, čisto tisti, ki se razumemo v politične procese, vemo, da je, da na primer SD ne bi imel dveh svetnikov, če ne bi bila na drugem mestu njihova močna kandidatka, Ganimet Shala, ki jim je prinesla drugo mesto. In s tem je prinesla tudi eno plus ena za ženske v temu mestnemu svetu. Tako da jaz ne verjamem. Tudi vi ste imeli tako situacijo, da imate enega, kako bi rekel to, za polno zaposlenega podžupana, štirje so za kako se to reče so ob delu to opravljajo oziroma so že upokojeni in so podžupani. Ampak mislim, da imate tudi vi v svoji strukturi Liste Zorana Jankovića in Gibanja Svoboda in SD-ja, da ste imeli, da imate kvalitetne ženske oziroma kvalitetne mestne svetnice, ki bi lahko opravljale to funkcijo. Tako da upam, da je to, ta moj govor nima samo smisla v tem, da bi vas kritiziral na tej točki, da tega kazalnika nimate ali pa glede te politike, ampak da je to za naprej in da se vsi dobro zamislimo pri kreiranju teh list in kakšno sliko dajemo naprej. Tako da upam, da bo ta akcijski načrt, da bo prinesel spremembe in bi res bila dobra ta analiza, da tudi to uvrščate visoko politično funkcijo pod župan in podžupanov, kako gre to, in da tudi predlagate spremembo statuta in poslovnika v tem smislu. Hvala. 

GOSPOD ZORAN JANKOVIĆ
Zaključujem razpravo. Pa preden grem na glasovanje, imam še nekaj minut. Zelo zanimivo je, da jaz nisem nikogar, ne od Liste Zorana Jankovića, ne od Gibanja Svoboda slišal poučevanja drugih strank, koga morajo imeti v mestnem svetu. Gospod Striković je zdaj izkoristil priliko, da nas je podučil, kakšni moški, pa koliko smo redno zaposleni, kdo je, ima svoj poklic, pa potem dela kot podžupan. Ampak gospod Striković, zelo preprosto dejstvo je, ko je gospa Dedić odstopila svojevoljno, brez prisile, ste imeli priliko, da ne sprejmete mesta nadomestnega svetnika in bi prišla spet ženska. Torej vi poučujete druge, pri sebi to niste upoštevali. Meni je žal, da gospoda Primca ni notri zdaj. To, kar je on povedal, bom rekel samo dva stavka. Ni daleč nazaj zgodovina, ko je nekdo poskušal delati čisto raso. Pa vemo, kaj se je zgodilo. In to, kar je on danes počel tu, ima pravico do svojega mnenja, ima pravico do svojega občutka. Jaz to ne negiram, ampak enostavno, ne. Dajmo se vprašati, ali nam taki mestni svetniki dopovedujejo, kako se moramo obnašati. Še malo manjka, pa bo rekel, kako se moramo podpisovati. Tako da pravim, jaz spominjam na to zgodovino, žalostno, da enostavno zame to ni sprejemljivo. Ugotavljam navzočnost po celotni točki. Izvolite, gospod Striković, obrazložite svoj cenjeni glas. 

GOSPOD DENIS STRIKOVIĆ
Pač, jaz bom glasoval, jaz bom glasoval za s temi vsemi mojimi pripombami. Tako da mi se gremo lahko to, to je zelo lahek pingpong. Saj ste tudi vi, lahko že zdavnaj odstopili, pa ste, pred vami sta bili dve županji. To se gremo vedno, se lahko gremo te zgodbe in bi vi dali prostor. Ste pa vi tisti, ki poudarjate to in koliko prostora dajete ženskam. In ste tukaj, ste pa padli na izpitu, da je, da ste v bistvu pokazali glede teh najpomembnejših funkcij v občini, da jih, da jih ni zraven. Pač, nisem jaz župan, da bi to pokazal. In bi v bistvu lahko pokazali svojo širokogrudnost in bi podprli te spremembe statuta in poslovnika in bi naredili tako, da je tudi za naprej, da je to definirano za Ljubljano v Ljubljani. Tako da imam to širšo vizijo, to sprejeti to kritiko, ne samo politično, ampak pozitivno. 

GOSPOD ZORAN JANKOVIĆ
Rezultat navzočnosti 35.

Glasovanje poteka O PREDLOG SKLEPA k točki A: Mestni svet Mestne občine Ljubljana se seznani s »Poročilom o uresničevanju Akcijskega načrta Enakost spolov v Mestni občini Ljubljana za obdobje od 2019 do 2022/2025«.

Rezultat glasovanja: 
31 ZA,
3 PROTI.
Sprejeto. In potem gremo še na glasovanje po drugem sklepu. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Akcijskega načrta Enakost spolov v Mestni občini Ljubljana za obdobje od 2026 do 2030.

Rezultat glasovanja je: 
29 ZA,
2 PROTI.
Hvala lepa. Sprejeto. 


Gremo na 20. točko.
AD 20. PREDLOG SKLEPA O SOGLASJU K STATUTU JAVNEGA ZAVODA MALA ULICA – CENTRA ZA OTROKE IN DRUŽINE V LJUBLJANI
Gradivo ste prejeli. Prejeli ste poročilo Odbora za predšolsko vzgojo in izobraževanje in Statutarno pravne komisijo z amandmajem. Prosim, gospod Fabčič, za uvodno obrazložitev. 

GOSPA MARIJA FABČIČ
Spoštovani župan, svetnice in svetniki. Današnja točka je posledica sprememb in dopolnitev Akta o ustanovitvi Javnega zavoda Mala ulica iz aprila letošnjega leta. V šestih mesecih je bilo potrebno tudi sprejeti statut. Bi samo dve zadevi poudarila, ki sta v tem statutu. In sicer: Mala ulica širi svojo dejavnost, ne samo lokacijsko na Gorazdovi 19, ampak tudi vsebinsko. In opredeljena je tudi v statutu, tako kot v ustanovitvenem aktu, selitev sedeža iz Prečne ulice na Resljevo ulico 18 v Ljubljani. Hvala lepa. 

GOSPOD ZORAN JANKOVIĆ
Prosim, gospo Pišlar, za stališče odbora. 

GOSPA KSENIJA PIŠLJAR
Hvala za besedo. Odbor za predšolsko vzgojo in izobraževanje je soglasno sprejel predlog Sklepa o soglasju k statutu Javnega zavoda Mala ulica. Hvala. 

GOSPOD ZORAN JANKOVIĆ
Hvala lepa, gospod Sedmak. 

GOSPOD MARJAN SEDMAK
Hvala za besedo. Statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Hvala lepa. Odpiram razpravo o aktu kot celoti. Gospa Sojar, izvolite. 

GOSPA MOJCA SOJAR
Hvala lepa. Pohvalim gradivo pri tej točki, ker je notri statut, je potem sklep seje sveta zavoda, vse tako, kot mora biti. Edino spremembe v statutu pa niso potem označene z rdečo, čeprav so vnešene, ampak niso označene z rdečo. Ker to, kar je potem označeno, mi svetniki lažje preberemo, kje je tista sprememba. Sem pa, nisem vedela, da tukaj veže polletni rok. Mogoče sem preslabo prebrala gradivo, ker sem hotela reči, da je to pa ena izmed točk, ki bi morda lahko počakale na nov sklic mestnega sveta, ker teh točk imamo tja do točke 29 kar nekaj, kjer so samo neke spremembe, nič posebnega, spremembe določene pri javnih zavodih in bi se mi zdelo, da bi te lahko počakale. Bom pa to seveda podprla. 

GOSPOD ZORAN JANKOVIĆ
Hvala lepa. Zaključujem to razpravo in odpiram razpravo o amandmaju, ki ga je dala Statutarna pravna komisija, ki pravi: »V aktu z naslovom predlog Sklepa o soglasju k statutu Javnega zavoda Mala ulica - Centra za otroke in družino v Ljubljani se na naslovu predloga sklepa in v prvi besedi sklepa besedilo statuta nadomesti z besedilom sprememb in dopolnitev statuta.« Razprava? Ni. Zaključujem. Ugotavljam navzočnost. Rezultat navzočnosti: 35. 

Najprej glasovanje poteka o predlogu AMANDMAJA: V aktu z naslovom Predlog Sklepa o soglasju k Statutu Javnega zavoda Mala ulica – Centra za otroke in družine v Ljubljani se v naslovu, predlogu sklepa in v prvi vrstici besedila sklepa  besedilo »Statutu« nadomesti z besedilom »Spremembam in dopolnitvam Statuta«.

Prosim za vaš glas.
Rezultat glasovanja je: 
33 ZA,
0 PROTI.
Sprejeto. 

[bookmark: _Hlk227577287]In potem gremo tudi na glasovanje O PREDLOGU SKLEPA: Mestni svet Mestne občine Ljubljana sprejme predlog Sklepa o soglasju k Statutu Javnega zavoda Mala ulica – Centra za otroke in družine v Ljubljani skupaj s sprejetim amandmajem.

Prosim za vaš glas. 
Zaključujem. 
Rezultat glasovanja: 
35 ZA, 
0 PROTI. 
Hvala lepa. 


Gremo na točko 21. 
AD 21. PREDLOG SKLEPA O SOGLASJU K SPREMEMBAM IN DOPOLNITVAM STATUTA JAVNEGA ZAVODA TURIZEM LJUBLJANA
Gradivo ste prejeli. Prejeli ste tudi poročilo Odbora za gospodarske dejavnosti, turizem in kmetijstvo. Prosim, gospa Stušek, direktorica, za uvodno besedo. 

GOSPA MAG. PETRA STUŠEK
Hvala lepa, gospod župan. Spoštovani podžupani, spoštovane svetnice, svetniki. Tudi pri nas bodo določene manjše zadeve, ampak so posledica spremembe ustanovitvenega akta, ki jih je mestni svet v tem sklicu že sprejel. Pa če na kratko povzamem: potrebe so nastale zaradi uskladitve s standardno klasifikacijo dejavnosti, ki skladno z novo nomenklaturo opredeljuje dejavnosti na področju trženja, raziskav, komuniciranja, organizacije dogodkov, izobraževanja, rezervacijskih storitev. Skratka, spremenili smo skladno s pretvornikom SKD nekatere imena in številke, na primer trgovina na drobno razdeljena podrobneje dodali smo trajnost. Med drugim bomo imeli v prihodnje, bomo začeli v prihodnje prodajati izdelke iz recikliranega materiala na podlagi tega. Skratka, statut posodabljamo tako, da ustreza današnjemu načinu delovanja destinacijske organizacije in dejavnostim, ki jih v Turizmu Ljubljana dejansko opravljamo. Ob tej uskladitvi smo pa opravili še celovit pregled statuta in odpravili nekatere pravne, organizacijske in redakcijske nedoslednosti, kot so dopolnitev virov financiranja. Dodali smo Slovensko turistično organizacijo, ministrstvo pristojno za turizem, vire iz Evropske unije, to, kar do zdaj nismo imeli. Potem smo uskladili pogoje za zaposlitev direktorja in namestnika direktorja skladno s pravom Evropske unije, pa uredili pooblastila pri sklepanju, pri upravljanju z nepremičninskim premoženjem, pa nekaj organizacijskih in terminoloških popravkov. Skratka, spremembe ne posegajo v temeljno poslanstvo Turizma Ljubljana in za proračun Mestne občine Ljubljana ne pomenijo dodatnih finančnih obveznosti. Hvala lepa. 

GOSPOD ZORAN JANKOVIĆ
Hvala lepa. Gospod Avdagič, stališče odbora, prosim. 

GOSPOD DANIEL AVDAGIČ
Odbor za gospodarsko dejavnost, turizem in kmetijstvo je na svoji 13. redni seji obravnaval gradivo in sprejel naslednji sklep: Odbor za gospodarsko dejavnost, turizem in kmetijstvo podpira sprejem predloga Sklepa o soglasju k spremembam in dopolnitvam Statuta Javnega zavoda Turizem Ljubljana  s štirimi glasovi za, enim proti, od petih navzočih. 

GOSPOD ZORAN JANKOVIĆ
Hvala lepa, gospod Sedmak. 

GOSPOD MARJAN SEDMAK
Hvala za besedo. Statutarno upravna komisija k tej točki nima pripomb pravnega značaja. Hvala. 

GOSPOD ZORAN JANKOVIĆ
Razprava. Gospa Sojar, izvolite. 

GOSPA MOJCA SOJAR
Razpravljala bom samo zato, ker sem že večkrat na to opozorila. Gradiva javnih zavodov, pripravljena za sejo, pač niso poenotena. In vse to, kar je gospa Stušek povedala, seveda sprejemamo normalno in podpiramo, ampak piše, da je bil sklep, da je bil svet zavoda zasedal 22. 5. 2026 in tega ni v gradivu tega sklepa zavoda oziroma zapisnika te seje, niti ni v gradivu statuta, v katerem bi bile te spremembe prikazane. To velja tudi za vse točke naprej. Jaz mislim, da bi bili vsi svetniki veseli, če bi dobili te prikazane spremembe, ker potem greš skozi ta statut in vidiš: aha, tole se spreminja. Če pa tega ni, pa iščemo. Hvala. 


GOSPOD ZORAN JANKOVIĆ
Kar javite se pri naslednjih točkah, ja. Ugotavljam navzočnost. Zaključujem razpravo. Javite se pri naslednjih točkah. Pa še enkrat vse povejte, mogoče se bodo, ne boste, javite se, no. Ste že, ne, pa dajte še enkrat. Rezultat navzočnosti: 25. 

Glasovanje poteka O PREDLOG SKLEPA: Mestni svet Mestne občine Ljubljana sprejme predlog Sklepa o soglasju k Spremembam in dopolnitvam Statuta javnega zavoda Turizem Ljubljana.

Prosim za vaš glas.
31 ZA,
0 PROTI.
Sprejeto. Hvala lepa. 


Gremo na naslednjo točko.  
AD 22. PREDLOG SKLEPA O NAKUPU POSLOVNEGA DELEŽA DRUŽBE LEK D.D. V DRUŽBI TEHNOLOŠKI PARK LJUBLJANA D.O.O.
Gradivo ste prejeli. Prejeli ste tudi poročilo pristojnega odbora. Prosim gospoda Verbiča, da poda uvodno obrazložitev. Da ne bom že jaz začel spole mešat. 

GOSPOD MIHA VERBIČ
Spoštovani župan, cenjeni podžupani, mestne svetnice in svetniki, lepo pozdravljeni. Med strateškimi usmeritvami Mestne občine Ljubljana je spodbujanje podjetništva, krepitev znanstveno-razvojnih podjetniških okolij in sistemska podpora razvoju inovativnih podjetniških pobud mladih. Ljubljana spodbuja razvoj inovativnih dejavnosti tudi preko Tehnološkega parka. MOL je kot največja družbenica družbe Tehnološki park Ljubljana s strani družbe Lek kot enega od družbenikov prejela konec meseca avgusta, natančneje 24. 8. 2026, obvestilo o nameravani odsvojitvi poslovnega deleža. Družba Lek je pripravljena svoj 1,15-odstotni lastniški delež v družbi Tehnološki park Ljubljana prodati za kupnino v znesku 21.500 EUR. Cena je glede na pridobljeno vrednost zelo ugodna, zato predlagamo nakup. Z odkupom 1,15-odstotnega poslovnega deleža družbe Lek bi se lastniški delež Mestne občine Ljubljana v družbi Tehnološki park povečal iz 87,88 % na dobrih 89 %. Na podlagi sprejetega sklepa mestnega sveta bo Mestna občina Ljubljana zagotovila sredstva za odkup poslovnega deleža družbe Lek v proračunu Mestne občine Ljubljana v višini 21.500 EUR iz sredstev splošne proračunske rezervacije. S tem bo Mestna občina Ljubljana povečala, kot rečeno, svoj lastniški delež v družbi Tehnološki park na 89,03 % deleža. Hvala lepa. 

GOSPOD ZORAN JANKOVIĆ
Hvala lepa. Gospa Žekar, stališče odbora? 

GOSPA JELKA ŽEKAR
Hvala za besedo. Odbor za finance je soglasno z vsemi šestimi navzočimi člani podprl predlog sklepa o nakupu poslovnega deleža--

------------------------------------------------------------KONEC POSNETKA ŠT. T012-20260928-201259

GOSPA JELKA ŽEKAR
--družbe Lek d.d. v družbi Tehnološki park Ljubljana, d.o.o. Hvala lepa. 

GOSPOD ZORAN JANKOVIĆ
Hvala lepa. Gospod Sedmak.

GOSPOD MARJAN SEDMAK
Hvala za besedo. Statutarno pravna komisija pa nima pripomb pravnega značaja. Hvala. 

GOSPOD ZORAN JANKOVIĆ
Hvala. Razprava. Ni razprave. Ugotavljam navzočnost. Se opravičujem. Gospa Damij, za prijavo je zelo jasno. Ampak dajte, izvolite. 

GOSPA MAG. KATJA DAMIJ
Super, hvala za besedo. Lep pozdrav. Jaz bi imela čisto kratko vprašanje. Zakaj ste se odločili za ta nakup? Ker zdaj ali imaš 88 ali 89 % firme je verjetno čisto vseeno razen, ne vem, če jo enkrat prodaš, ampak dokler jo upravljaš oziroma izvajaš poslovanje, ne vpliva na nič. Hvala. 

GOSPOD ZORAN JANKOVIĆ
Hvala. Zaključujem razpravo. Odgovor je to, da želimo odkupe deležev od vseh malih družbenikov, takih, ki imajo po 1 procent. Lažje je potem upravljanje tehnološkega parka. Rezultat navzočnosti po tej točki je 32. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o nakupu poslovnega deleža družbe Lek d.d. v družbi Tehnološki park Ljubljana d.o.o..

Zaključujem glasovanje: 
32 ZA,
0 PROTI.
Sprejeto. Hvala lepa. 


AD 23. PREDLOG SKLEPA O POZITIVNEM PREDHODNEM MNENJU K STRATEŠKEMU NAČRTU MESTNE KNJIŽNICE LJUBLJANA ZA OBDOBJE 2027-2031
Gradivo ste prejeli, prejeli ste poročilo pristojnega odbora. Prosim gospo Tejo Zorko, direktorico, da poda uvodno obrazložitev. Istočasno čestitam za nagrado.

GOSPA DR. TEJA ZORKO
Najlepša hvala. Spoštovani gospod župan in podžupani, cenjene svetnice in svetniki Mestnega sveta Mestne občine Ljubljana. Pred nami je že peto strateško obdobje Mestne knjižnice Ljubljana in, kakor še vsako predhodno, tudi to pred kolektiv preko 200 zaposlenih delavcev največje splošne knjižnice v Sloveniji postavlja že poznane, pa tudi še nekatere nove izzive. Vsi vemo, da so danes razmere na področju kulture, kakor tudi na marsikaterem drugem področju, težko predvidljive. Časi za knjižnice na splošno res niso dobri. Ne le pri nas, še bolj v tujini se bibliotekarji soočamo z globalnim fenomenom, s katastrofalno erozijo bralnih sposobnosti, predvsem pri mladih, pa tudi pri starejših generacijah. Poraba knjige neutrudno pada, dogajanje pa je večplastno in zajema več segmentov kulture, izobraževanja in uporabe maternega jezika, in povsem presega zgolj suhoparno izposojo knjig v knjižnicah. Se pa na njej vsekakor intenzivno odraža. Vendar smo knjižničarji daleč od obupa. Prav knjižnice, z veliko podporno vlogo kulturi in izobraževanju, in kot velik socialni korektiv pri dostopnosti do branja, kulturnih dogodkov in osnovne računalniške infrastrukture za vse, ki to potrebujejo, smo gotovo pomemben dejavnik pri socialnem položaju prebivalcev. Imamo vpliv na izboljšanje kulture v družbi in takšen pomemben dejavnik tudi kanimo ostati. Kot osrednja območna knjižnica MKL v svoji širši osrednjeslovenski knjižnični regiji pokriva 28 % prebivalstva Slovenije. Naša izposoja gradiva predstavlja skoraj petino vse izposoje v vseh slovenskih splošnih knjižnicah. Zato so naše razvojne vizije in strateški dokumenti še toliko bolj pomembni. Niso rutinski, odražajo naš resnični premislek in trud, kako bi obrnili negativne trende in se prilagodili vsemu novemu, kar ljudem lahko pomaga in kar potrebujejo, pa čeprav morda za vse še čisto niti ne vedo, da potrebujejo. Če zgoščeno predstavim jedro našega strateškega načrta po glavnih strateških sklopih: dokument vsebuje, kakor prejšnji, 6 sklopov, v njih je tokrat 15 strateških ciljev, ki jih želimo doseči s skupno 41 aktivnostmi. Med našimi osrednjimi dejavnostmi še naprej in vedno na prvem mestu ostaja omogočanje uporabe kvalitetnih knjižničnih zbirk, spodbujanje razvoja bralne kulture in pridobivanje znanj pri vseh generacijah. Temelj je aktualna zbirka, v kateri najdete nove knjige, ki vas zanimajo, za katere si prizadevamo, da je čim bolj dostopna in uporabljena. In prav takšna zbirka najbolje podpira naše stalno novačenje k branju. Kot veste, naslavljamo otroke še v predbralni dobi in kasneje vse starostne skupine, do seniorjev, pa seveda posebej tudi druge ciljne skupine. Čeprav je temelj branja fizično branje, podpiramo seveda tudi branje na vseh drugih nosilcih in platformah, ker ena oblika branja podpira drugo. Obenem pa si zadajamo še številne druge cilje na področju programskega sklopa storitev, ki osnovno poslanstvo širše podpirajo. Še večji poudarek dajemo na uvedbo novih oblik svetovanja, na večanje dostopnosti za ranljive, na koncept zelenih knjižničnih vsebin in, nenazadnje, se kaže tudi potreba po oblikovanju krizne storitve, ko je knjižnica dostopna točka za opolnomočenje prebivalcev v morebitnih izrednih razmerah, zdravstvenih krizah, okoljskih oziroma podnebnih krizah, ki postajajo del našega vsakdana. Nič manj pomemben ni zadnji sklop, vidna knjižnica, v katerem smo opredelili cilje za krepitev ugleda, zagovorništva in prepoznavnosti knjižnice. V obdobju tega petletnega načrta se veselimo 20. obletnice ustanovitve javnega zavoda leta 2028, kar bi želeli obeležiti tudi s prenovljeno vizualno grafično podobo MKL. Nenazadnje pa si želimo v vsakem strateškem obdobju prenoviti ali razširiti čim več naših knjižničnih enot in jih preoblikovati v še bolj prijetno dnevno sobo lokalne skupnosti, namenjeno vsaki družini in posameznikom vseh generacij. V tem smislu je še vedno naše geslo »Povsod v mestu«, s katerim že od leta 2017 predstavljamo se javnosti in vabimo prebivalce, naj se pridružijo občestvu beročih in članstvu v MKL. Obenem pa smo sedaj že korenito vpeti tudi v mednarodne strokovne tokove, gostimo številne delovne obiske bibliotekarjev iz tujine in naši bibliotekarji se v velikem številu tudi udeležujejo obiskov knjižnic po vsej Evropi. V tem strateškem načrtu ohranjamo poslanstvo in vizijo, ki je bila začrtana na novo že v prejšnjem. Od leta 2022 torej sledimo viziji, ki nas ne definira le znotraj domačih meja, temveč nam razširja obzorja tudi v širši mednarodni prostor. Predvsem pa se z njo zavezujemo k izboljševanju položaja vseh prebivalcev naše države. S to vizijo se vklapljamo tudi v dolgoročno vizijo razvoja mesta Ljubljane do leta 2045. Najlepša hvala. 

GOSPOD ZORAN JANKOVIĆ
Hvala lepa. Gospod Bagari, stališče odbora, prosim. 

GOSPOD LUDVIK BAGARI
Dame in gospodje, cenjeni gospod župan. Odbor za kulturo in raziskovalno dejavnost je obravnaval gradivo za sejo mestnega sveta in sprejel naslednji sklep, da podpira sprejem predloga Sklepa o pozitivnem predhodnem mnenju k Strateškemu načrtu Mestne knjižnice Ljubljana za obdobje 2027-2031. 

GOSPOD ZORAN JANKOVIĆ
Hvala lepa, gospod Sedmak. 

GOSPOD MARJAN SEDMAK
Hvala za besedo. Statutarno pravna komisija k 23. točki nima pripomb pravnega značaja. Hvala. 

GOSPOD ZORAN JANKOVIĆ
Razprava, prosim. Gospod Primc. 

GOSPOD ALEŠ PRIMC
Hvala lepa za besedo. Jaz moram reči, da sem prav vesel, da danes obravnavamo ta strateški načrt. Pravim, da sem vesel, da danes obravnavamo ta strateški načrt, ker se mi zdi, da, če kaj, je pa zdaj knjižnica en prostor, ki se mora na nov način prilagajati novim razmeram, zelo intenzivno. Ker bralna kultura, ne vem, kako je pri vas, jaz že pri sebi vidim, da je to bistveno drugače, kot je bilo to še pred leti. Ko pa mlade gledam, je pa to še hujše, se mi zdi, da je ta želja ali pa hitenje po instant informacijah, na hitro, na kratko, zelo nenaklonjena branju daljših tekstov. In tudi vprašanje... Jaz se včasih sprašujem, ko mlade gledam, koliko so oni sploh še pripravljeni čas pa koncentracijo vlagati v branje, ne vem, ure in ure, tako kot smo mi včasih delali. Seveda, iz tega naslova verjetno so tudi kakšni problemi, izhajajo pri sodobni mladini ali pa nek drugačen razvoj, kot smo ga mi imeli. In v tem smislu res vidim eno veliko vlogo knjižnic tudi za naprej. In sem vas hotel vprašati, starostna struktura ljudi, ki hodijo v knjižnico, kakšna je? In predvsem se mi zdi, da bi bilo treba delati na tem, da osnovnošolski, srednješolski otroci nekako dobijo to bralno navado oziroma željo po obiskovanju knjižnice potem, ko ne rabijo več obvezno brati v šoli. Če se uspe to doseči, potem se mi to zdi ena velika stvar za njih. Ker jaz sem prepričan, da nekdo, ki bere, naredi veliko za sebe. Se pravi, za svoje dobro počutje, za svojo srečo, za svojo razgledanost, za cel kup nekih funkcij, ki jih opravlja. To je ena zadeva. Druga stvar, sem pa razmišljal o knjižnicah. Upam, da ne boste šli v digitalizacijo. Se pravi, jaz si želim, da bi knjižnice ostale prostor, kjer te bo vedno pričakal človek, živa oseba, ali pa celo več. In v tem smislu knjižnico razumem kot ene vrste skupnostni prostor, prostor srečevanja. In potem me zanima, če gre recimo zadeva v smer zmanjševanja osamljenosti. Osamljenost je namreč en večjih problemov sodobne družbe, predvsem starejših, pa tudi otrok in mlajših. Ampak recimo, jaz vidim tukaj knjižnico vsaj kot prostor, kjer bi lahko nekaj naredili na zmanjševanju osamljenosti starejših, predvsem. Če ste razmišljali kaj v to smer, o nekih projektih, programih čitalništva, skupnega branja, kavice ob branju in tako naprej, kar bi lahko po mojem mnenju bila neka nova razvojna funkcija knjižnice, ki bi hkrati knjižnico ohranjala živo, se pravi obiskano, po drugi strani pa eno izjemno pomembno funkcijo opravila za skupnost, za družbeno povezanost. Tako da to sem mislil vas vprašati in celo bi se rad mogoče enkrat do vas najavil v svoji službeni vlogi, da mogoče kakšno v to smer rečemo. Ker res mislim, da nas čakajo veliki izzivi kot družbo, da bomo to demografsko krizo, ki se kaže tudi v enem od vidikov osamljenosti ali pa manjše medgeneracijske povezanosti, skupaj premagali. In tukaj zdajle, ko sem vas poslušal, na to prej nisem pomislil, sem v knjižnicah začel videti neko novo možnost. Tako da vam hvala lepa za tole. 

GOSPOD ZORAN JANKOVIĆ
Gospod Striković. 

GOSPOD DENIS STRIKOVIĆ
Spoštovani, javne knjižnice so primarni skupnostni prostor mesta in so zelo pomembne za razvoj mesta. In knjižničarji niso samo tisti, ki se ukvarjajo s knjigami, so organizatorji dogodkov in lahko rečemo, da so organizatorji skupnosti. In tukaj je še veliko prostora, tudi kadrovskega, da občina še bolj podpre kadrovsko delovanje, da tudi občina lahko pokaže, da ni tako mačehavska, kakor je država do narodnih knjižnic. In da omogoči tudi sredstva za programe, za razvoj, za nakup nove literature in tako naprej. Zdaj pa tudi, ko sem govoril glede OPPN-ja, ki smo ga sprejeli, oziroma ste ga sprejeli, za območje južnega Bežigrada, sem govoril o izgubljenih priložnostih. In za to mesto se je v zadnjih desetletjih bilo veliko teh izgubljenih priložnosti, ker Mestna knjižnica Ljubljana oziroma Knjižnica Otona Župančiča potrebuje novi dom. In mislim, da tudi ta zadnja sprememba, ki je sicer blizu domovanja, kjer je živel Oton Župančič in ki nosi to ime najbolj znanega Ljubljančana v tistem času, je sramota temu mestu. In ob vseh teh projektih, ki smo jih naštevali, kaj se dogaja, da nimamo neke monumentalne osrednje knjižnice, to je tudi sramota tega vašega 20-letnega obdobja. In to se mora spremeniti. Priložnosti so na različnih lokacijah, vse manj je tistih lokacij, ki so centralne, ki so blizu mesta. Ampak ta neka je bila v delu Bežigrada, zraven Baragovega semenišča, tam bi se tudi lahko nekje umestilo. Druga lokacija, katero sem že omenil, je tukaj, da je pač vaš projekt Bežigrajskega stadiona propadel. In v tistem zemljišču, ki je od MOL, tam se lahko zgradi nova osrednja knjižnica, Knjižnica Otona Župančiča. To je ena od teh primerov. In so številne mogoče še kakšne druge rešitve, kje bi se lahko taka knjižnica zgradila. Tukaj je malo tudi pomanjkanje te vizije, ker se mi v tem kulturnem delu vse samo vrtimo okoli obnove nekih stvari, pa nekam, da prideš v nek prostor, pa ga na novo zasedeš. To bi bila ta prava vizija, ki bi jo morala kultura tukaj voditi. In tukaj je tudi iz Oddelka za kulturo in tudi iz vaše politike ste tukaj zgrešili pot. Knjižnica nujno potrebuje nek tak prostor. In tukaj se ne omenja. NUK ima popolno neko drugo vlogo v tem mestu in tudi glede NUK-a ni bil nek dober razmislek, kaj narediti. Ker mi v središču mesta ne potrebujemo nek arhiv knjig. To so neke dodatne knjige in kaj univerza potrebuje, je čisto drugačen način, kot potrebuje mesto kot neko občo knjižnico. Druge so zadeve, tudi zamujamo z nekimi novimi knjižnicami oziroma s prenovami, ker bi lahko vsaka večja soseska imela vsaj neko manjšo knjižnico, kjer se lahko opravljajo te storitve skupnostnega centra. In to vem, takrat je debata, ko sem govoril za Štepanjsko naselje, to je tudi še ena zgrešena priložnost, ko se je tam naredil prostor za četrtno skupnost, ni se pa umestila knjižnica, ker da je to preblizu Mostam, preblizu Novim Fužinam. Ampak ljudje tam, kjer živijo, knjižnica mora biti oddaljena 10 minut, ne pa da se mora hoditi po pol ure, da prideš nekam. Tako da lahko vam ta moj govor ni všeč, ampak očitno ne razumete v te zadeve. In po mestih, kjer sem potoval, so to fenomenalne zgradbe. In so se mesta prav posebej potrudila, da zgradijo tako neko mestno knjižnico. To imamo še posebej primere v Ameriki, kjer je v Bostonu ali pa v Cambridgeu v Massachusettsu imajo neverjetno splošno mestno knjižnico. Tako da to je zelo tak nek temelj, katerega sem zagovarjal in ga bom zagovarjal tudi naprej. In bi za kulturo v mestu in za celotno delovanje naše skupnosti prineslo ogromno. Hvala. 

GOSPOD ZORAN JANKOVIĆ
Zaključujem razpravo. Tale razprava, gospod Striković, imam pet minut, mi je bila zelo všeč. Ste sami povedali, zakaj rabimo nov most v povezavi Štepanjca in Fužin. In dejansko zdaj točno v desetih minutah pride do knjižnice. Evo, zdaj je dal odgovor sam. Pa še ta most je plačala Evropa, pa država. Ugotavljena navzočnost po celotni točki, rezultat navzočnost. Izvolite, gospod Striković, obrazložitev  glasu. Absolutno. 

GOSPOD DENIS STRIKOVIĆ
To je pač priložnost. Jaz bom podprl, kljub temu, da bi moralo biti malo bolj več političnega poguma, če ga že večina v tem mestnem svetu nima. In ta most, ne vem, če bo eno minuto pripeljal. Tako da to je res moje območje, katerega poznam. Tako da malo več bi morali tega prebiti časa v Novih Fužinah  ali pa v Štepanjskem naselju, pa bi bila boljša situacija in za vas in za mesto. Hvala. 

GOSPOD ZORAN JANKOVIĆ
Rezultat navzočnosti 33. 

[bookmark: _Hlk227576493]Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o pozitivnem predhodnem mnenju k Strateškemu načrtu Mestne knjižnice Ljubljana za obdobje 2027-2031.

35 ZA,
0 PROTI.
Teja, čestitam. Dobro delo še naprej. 


In gremo na točko 24. 
AD 24. PREDLOG SKLEPA O POZITIVNEM PREDHODNEM MNENJU K STRATEŠKEMU NAČRTU JAVNEGA ZAVODA LJUBLJANSKI GRAD ZA OBDOBJE 2027-2031
Gradivo ste prejeli, prejeli ste poročilo pristojnega odbora. Prosim g. Marka Brunskoleta, pomočnika direktorice da poda uvodno obrazložitev. Marko, izvoli. 

GOSPOD MARKO BRUNSKOLE
Spoštovani župan, hvala za besedo. Spoštovane svetnice, spoštovani svetniki. Kot ste najbrž zasledili, Javni zavod Ljubljanski grad v letošnjem letu obeležuje 15. obletnico svojega delovanja in nekako, kot sami ocenjujemo, zaključujemo to tretje strateško obdobje kot uspešno. Zdaj lahko rečem, da smo v tem obdobju leta 2024 z obnovo kazemat nekako v grobem zaključili ta večdesetletni proces revitalizacije in obnove Ljubljanskega gradu. Istega leta smo na primer prejeli nagrado Sejalec za najboljši turistični produkt v Sloveniji. Vsako leto oziroma sploh zadnja leta nas obišče več kot milijon obiskovalcev in tako utrjujemo sloves najbolj obiskane kulturno-turistične točke v Sloveniji. Hkrati pa smo tudi v lanskem letu prvič presegli proračun v višini 10 milijonov evrov, pri čemer je treba povedati, da več kot 80 % teh prihodkov ustvarimo na trgu. Zdaj, ta novi strateški dokument, ki ga obravnavate danes, smo nekako zasnovali z našim prepoznavnim sloganom, in sicer »En grad, mnogo doživetij.« In tukaj bi šel kar na glavni steber našega delovanja, ki je zagotovo kulturna dediščina in kulturno-umetniški program, pri čemer strategija predvideva predvsem sodobno in inovativno interpretacijo kulturne dediščine, ohranjanje visokega nivoja kulturne produkcije, seveda prilagojeni strukturi naših obiskovalcev. Prav tako predvideva nadaljnji razvoj našega lastnega izobraževalnega in uprizoritvenega programa ter predvideva nekako okrepljeno mednarodno sodelovanje pri oblikovanju likovno-galerijskega programa. To našteto je seveda pogoj za uspešen drugi pomemben steber našega delovanja in to je vsekakor turistična dejavnost. Za samo turistično dejavnost strategija predvideva, da bomo v naslednjem strateškem obdobju prihodke iz naslova turizma povečali za 5 %, pri čemer bomo seveda delali na kvaliteti, ne na kvantiteti, predvsem s pripravo celovitih in kakovostnih doživetij za naše obiskovalce. Tesno za turistično dejavnostjo bo seveda tudi vpeta naša vinska zgodba v povezavi s kulinariko, ki jo bomo krepili predvsem v sodelovanju z našimi gostinskimi ponudniki na gradu, kakor tudi z okrepljenim udejstvovanjem v mednarodnem združenju mestnih vinogradov, katerega člani smo od letošnjega aprila. Zdaj, najbrž ste tudi opazili, da ta naša nova strategija dosledno pri vseh dejavnostih zasleduje nadaljevanje trajnostnih praks. To še posebej velja za industrijo srečanj, pa za namestitveno dejavnost. Pri industriji srečanj bomo vsekakor nadgradili naš sloves edinstvene in butične lokacije za poslovne ter protokolarne dogodke. Pri namestitveni dejavnosti pa bomo nekako s postopno obnovo Celic v Hostlu Celica še nekako dvignili raven storitve ter tako ohranili konkurenčnost in avtentičnost namestitvene izkušnje v samem hostlu. Mogoče, če za na konec povem še nekaj o novostih oziroma pridobitvah, ki jih predvideva strategija. Vsekakor bo največja dodana vrednost za sam grad in za njegovo kulturno dediščino dokončanje grajske bastije v prihodnjem letu. Prav tako odprtje nove stalne razstave na temo arhitekturnega in zgodovinskega razvoja gradu, v katero bodo seveda tudi vključena nova dognanja iz nedavno končanih arheoloških izkopavanj na gradu. Velik doprinos kulturnemu, predvsem glasbenemu programu bo predstavljala celovita prenova skalne dvorane. Za nadaljnji in dolgoročni razvoj gradu pa bo ključna priprava teh večjih projektov, kot je na primer nadgradnja tirne vzpenjače ter izvedba projekta celostne ureditve grajskega griča. Pri nadaljnjem razvoju bodo zagotovo ključna tudi vlaganja v digitalizacijo ključnih poslovnih procesov ter pametna implementacija umetne inteligence v te procese, pri čemer nameravamo prihranjen čas vsekakor vložiti nazaj v delo z obiskovalci. Svoje mesto v strategiji pa ima tudi skrb za kadre ter zagotavljanje pogojev za stabilno poslovanje zavoda, kar menimo, da je temelj za nadaljnji razvoj. Hvala. 

GOSPOD ZORAN JANKOVIĆ
Hvala lepa. Gospod Bagari, stališče odbora, prosim. 

GOSPOD LUDVIK BAGARI
Dame in gospodje, cenjeni gospod župan. Odbor za kulturo in raziskovalne dejavnosti je obravnaval gradivo za sejo mestnega sveta in sprejel naslednji sklep, da podpira sprejem predloga Sklepa o pozitivnem predhodnem mnenju k Strateškemu načrtu Javnega zavoda Ljubljanski grad za obdobje 2027-2031. 

GOSPOD ZORAN JANKOVIĆ
Hvala lepa. Gospod Sedmak. 

Hvala za besedo. Statutarno pravna komisija pa nima pripomb pravnega značaja. Hvala. 

GOSPOD ZORAN JANKOVIĆ
Hvala. Razprava. Gospod Striković. 

GOSPOD DENIS STRIKOVIĆ
Pozdravljeni. Saj imate, ne mi biti fovš, lahko razpravljate, imate svoj čas. Zdaj bi na to, glede te strategije, oprostite, tole grafično zelo dobro izgleda. Tekstualno je pa to lahko tudi umetna inteligenca napiše. Tako da ta strategija ni nek presežek. Zaradi tega bom bil proti. In to je tudi eden od razlogov, zakaj mislim, da 15 let nazaj, da je bilo to čisto zgrešen dogodek, da se ustanovi Ljubljanski grad kot zasebni, posebni javni zavod. Ker te tri točke, tudi takrat, ko sem jaz omenil glede Hostla Celica, to je nekaj deset let nazaj, da se to ne proda, in super, hvaležen sem, da se to ni prodalo. Ampak umestitev Hostla Celica je bolj spadala pod Mlade zmaje, kakor pod Ljubljanski grad. In zdaj imamo to, ko je Ljubljanski grad kot neko turistično-kulturno središče, ima dve enoti, ima tudi nastanitvene kapacitete in potem samo upravljanje Ljubljanskega gradu. Zdaj imamo pa Festival Ljubljana, imamo pa samo čisto zase. In ta ločitev je bila popolnoma nepotrebna in bi se lahko to vodilo kot pod enim javnim zavodom z nekimi tremi deli. In Festival Ljubljana, ta del festivalskega programa, bi pač vodil umetniški vodja, ne pa da se podvajajo te funkcije. Tako da, kakor vi se razumete v menedžment, bi to enostavno lahko šlo naprej in se vodilo tako, ta skupni javni zavod. In mislim, da v prihodnosti bo to potrebno ponovno združiti, tako da noben ni več niti na mestu oddelka, niti na mestu župana, niti na mestu umetniškega vodje. In to se vse delalo po nekem občutku in željah posameznikov. Tako da ta, ko bi pa Ljubljanski grad, Hostel Celica in Festival Ljubljana bili pod enim javnim zavodom, bi potem lahko se tukaj naredila neka sinergija in se dodalo neke nove kulturne elemente. Tako da sam bom tudi potem v nadaljevanju bil proti tem statutom, ker je potrebno to združiti in je bila to v štartu, bom rekel, napačna ideja. Hvala. 

GOSPOD ZORAN JANKOVIĆ
Zaključujem razpravo. Imam tudi jaz nekaj časa za komentirati. Gospod Striković je naštel, da nobeden ni večen, pa je naštel in umetniškega vodjo in direktorja in župana, ni pa naštel mestnega svetnika. Če že govorimo, kdo je večen. Drugače pa mi je všeč, kadar me nekdo poučuje ekonomijo pri zavodu, ki je na trgu najbolj uspešen. Če gledamo številke, ki so bile, zdaj delamo 10 milijonov evrov prihodkov, od tega 8 milijonov sami ustvarijo. Tako da čestitam na rezultatih. 

-------------------------------------------------------KONEC POSNETKA ŠT. T013-20260928-204259

GOSPOD ZORAN JANKOVIĆ
Ugotavljam navzočnost. Rezultat: navzočnosti 33, 34. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o pozitivnem predhodnem mnenju k Strateškemu načrtu javnega zavoda Ljubljanski grad za obdobje 2027-2031. 

In ob tem še, ko bomo to sprejemali čestitam dosedanji direktorici. 
---------------------------------------------------------------------------------------------------aplavz v dvorani

Rezultat glasovanja, zaključujem:
29, 30 ZA,
1 PROTI.
Sprejeto. 
Hvala lepa vsem, ki ste podprli. 

GOSPOD ZORAN JANKOVIĆ
Postopkovno? Ne, prosim. Dajmo končati tole, no. Okej, bomo pa glasovali. Izvolite. Postopkovno, gospa Honzak. Kar izvolite. 

GOSPA URŠKA HONZAK
Aha, hvala. Glede na to, da se bomo čez ene dve minuti presegli 6 ur današnje seje, v skladu s 112. členom Poslovnika predlagam, da sejo prekinemo in nadaljujemo drugič in prosim, da se o tem glasuje. Hvala. 

GOSPOD ZORAN JANKOVIĆ
Ugotavljam navzočnost po predlogu gospe Honzak, ki predlaga, da se sejo prekine. Navzočnost. Izvolite, navzočnost ugotavljam. Rezultat navzočnosti 35.

Glasujemo o tem, da se sejo prekine in nadaljuje drugič. Moj predlog je, da dokončamo današnjo sejo in vztrajamo na tem, odvisno od tega glasovanja. Postopkovno glasovanje o tem. Izvolite. 

12 ZA,
13 ZA prekinitev, 
22 PROTI. 
Nadaljujemo, hvala lepa. 

... /// ... iz dvorane – postopkovno ... ///

GOSPOD ZORAN JANKOVIĆ
Izvolite gospod Striković. Samo povejte kaj bo. 


GOSPOD DENIS STRIKOVIĆ
Rad bi vas, gospod župan, opozoril, da se držite statuta in poslovnika. Vi ne smete dajati navodil, to je razprava. Potem ste vi omogočali nam za razpravo in da se držite poslovnika. 

GOSPOD ZORAN JANKOVIĆ
Ni razprave. 

GOSPOD DENIS STRIKOVIĆ
Ne smete razpravljati o tem. Vi ste razpravljali, dali ste navodila. 

GOSPOD ZORAN JANKOVIĆ
Gremo. 

GOSPOD DENIS STRIKOVIĆ
Ne smete razpravljati, ker potem tudi mi lahko razpravljamo. 

GOSPOD ZORAN JANKOVIĆ
Gremo na naslednjo točko. 


AD 25. PREDLOG SKLEPA O SPREMEMBAH IN DOPOLNITVAH SKLEPA O USTANOVITVI JAVNEGA ZAVODA LJUBLJANSKI GRAD
Gradivo ste prejeli s sklicem seje. Prejeli ste poročilo Odbora za kulturo in raziskovalno dejavnost. Prosim go. Demšič, da poda uvodno obrazložitev.

GOSPA MAG. MATEJA DEMŠIČ
Spoštovani župan, spoštovani podžupani, spoštovane mestne svetnice in svetniki. Pred sabo imate zadnjo skupino ustanovitvenih aktov javnih zavodov s področja kulture, ki smo jih uskladili z zakonodajo, jih posodobili in uredili na način, da zavodi nemoteno delujejo v skladu s svojim poslanstvom. S temi spremembami so vsi ustanovitveni akti 12 javnih zavodov s področja kulture usklajeni in posodobljeni v skladu z zakonodajo. Danes gre za 6 zadnjih javnih zavodov: Ljubljanski grad, Muzej in galerije mesta Ljubljane, Mestna knjižnica Ljubljana, Kinodvor pri dveh zavodih, Festival Ljubljana in Pionirski dom. Smo akte napisali na novo oziroma jih osvežili, ker se preimenujejo iz odloka v sklep. Spremembe v aktih so naslednje: uskladitev standardne klasifikacije dejavnosti, uskladitev z 19. členom spremenjenega ZUJK-a, ki določa način imenovanja članov svetov zavodov preko javnega povabila, uskladitev s 119.a členom Pravilnika o postopkih za izvrševanje proračuna RS, natančneje urejen način volitev predstavnika delavcev v svet zavoda, vključno z obveznim sprejetjem internega akta, in tam, kjer je bilo potrebno, smo uredili zemljiškoknjižne podatke. Hvala lepa. 

GOSPOD ZORAN JANKOVIĆ
Gospod Bagari, stališče odbora, prosim. 

GOSPOD LUDVIK BAGARI
Dame in gospodje, cenjeni gospod župan. Odbor za kulturo in raziskovalno dejavnost je obravnaval gradivo za sejo mestnega sveta in sprejel sklep, da podpira sprejem predloga Sklepa o spremembah in dopolnitvah Sklepa o ustanovitvi Javnega zavoda Ljubljanski grad. 

GOSPOD ZORAN JANKOVIĆ
Hvala lepa, gospod Sedmak. 

GOSPOD MARJAN SEDMAK
Hvala za besedo. Pravna osnova sta Zakon o zavodih in Zakon o uresničevanju javnega interesa za kulturo. Statutarno pravna komisija k tej točki dnevnega reda nima pripomb pravnega značaja. 


GOSPOD ZORAN JANKOVIĆ
Hvala. Razprava? Ni razprave. Ugotavljam navzočnost. Rezultat navzočnosti 33. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o spremembah in dopolnitvah Sklepa o ustanovitvi Javnega zavoda Ljubljanski grad.

Prosim za glasovanje. 
Rezultat glasovanja:
30 ZA,
1 PROTI.
Sprejeto. 


Gremo na 26. točko.
AD 26. PREDLOG SKLEPA O SPREMEMBAH IN DOPOLNITVAH SKLEPA O USTANOVITVI JAVNEGA ZAVODA MUZEJ IN GALERIJE MESTA LJUBLJANE
Gradivo ste prejel, po sklicu ste prejeli poročilo odbora, gospa Demšič je že pojasnila za vseh šest zavodov za kaj gre. Gospod Bagari, stališče odbora, prosim. Muzej in galerije. 
 
GOSPOD LUDVIK BAGARI
Super. Dame in gospodje, cenjeni gospod župan. Odbor za kulturo in raziskovalno dejavnost je obravnaval gradivo za sejo mestnega sveta in sprejel sklep, da podpira sprejem predloga Sklepa o spremembah in dopolnitvah Sklepa o ustanovitvi Javnega zavoda Muzej in galerije mesta Ljubljane. 

GOSPOD ZORAN JANKOVIĆ
Hvala lepa, gospod Sedmak. 

GOSPOD MARJAN SEDMAK
Hvala za besedo. Statutarno pravna komisija k 26. točki nima pripomb pravnega značaja. 

GOSPOD ZORAN JANKOVIĆ
Razprava? Ni. Ugotavljam navzočnost. Rezultat navzočnosti 33. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o spremembah in dopolnitvah Sklepa o ustanovitvi javnega zavoda Muzej in galerije mesta Ljubljane.

Rezultat glasovanja:
32 ZA,
0 PROTI.
Sprejeto. Zelo hvala. 


Gremo na 27. točko. 
AD 27. PREDLOG SKLEPA O SPREMEMBAH IN DOPOLNITVAH SKLEPA O USTANOVITVI JAVNEGA ZAVODA MESTNA KNJIŽNICA LJUBLJANA
Gradivo ste prejeli, po sklicu ste prejeli poročilo odbora. Gospa Demšič je pojasnila že. Prosim gospoda Bagarija, da pove stališče odbora. 

GOSPOD LUDVIK BAGARI
Odbor za kulturo in raziskovalno dejavnost je obravnaval gradivo za sejo mestnega sveta in sprejel sklep, da podpira sprejem predloga Sklepa o dopolnitvah in dopolnitvah Sklepa o ustanovitvi Javnega zavoda Mestna knjižnica Ljubljana. 

GOSPOD ZORAN JANKOVIĆ
Hvala lepa. Gospod Sedmak? 

GOSPOD MARJAN SEDMAK
Statutarno pravna komisija k tej točki nima pripomb pravnega značaja. Hvala. 

GOSPOD ZORAN JANKOVIĆ
Razprava? Ni. Ugotavljam navzočnost. Rezultat navzočnosti: 34. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o spremembah in dopolnitvah Sklepa o ustanovitvi javnega zavoda Mestna knjižnica Ljubljana. 

Prosim za vaš glas. 
Rezultat glasovanja: 
33 ZA,
0 PROTI. 
Hvala lepa, prijazno. 


Gremo na 28. točko. 
AD 28. PREDLOG SKLEPA O SPREMEMBAH IN DOPOLNITVAH SKLEPA O USTANOVITVI JAVNEGA ZAVODA KINODVOR
Gradivo ste prejeli, prejeli ste poročilo pristojnega odbora. Gospa Demšič je že pojasnila. Gospod Bagari, stališče odbora, prosim. 

GOSPOD LUDVIK BAGARI
Odbor za kulturo in raziskovalno dejavnost je obravnaval gradivo za sejo mestnega sveta in sprejel sklep, da podpira sprejem predloga Sklepa o spremembah in dopolnitvah Sklepa o ustanovitvi Javnega zavoda Kinodvor. 

GOSPOD ZORAN JANKOVIĆ
Hvala lepa. Gospod Sedmak? 

GOSPOD MARJAN SEDMAK
Hvala za besedo. Statutarno pravna komisija k 28. točki nima pripomb pravnega značaja. Hvala. 

GOSPOD ZORAN JANKOVIĆ
Razprava? Ni ugotavljam navzočnost. Rezultat navzočnosti 35.

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o spremembah in dopolnitvah Sklepa o ustanovitvi javnega zavoda Kinodvor.

Zaključujem:
32 ZA,
0 PROTI. 
Hvala lepa.


Gremo na točko 29. 
AD 29. PREDLOG SKLEPA O USTANOVITVI JAVNEGA ZAVODA FESTIVAL LJUBLJANA
Gradivo ste prejeli, prejeli ste poročilo pristojnega odbora. Gospa Demšič je že pojasnila. Gospod Bagari, stališče odbora, prosim. 

GOSPOD LUDVIK BAGARI
Odbor za kulturo in raziskovalno dejavnost je obravnaval gradivo za sejo mestnega sveta in sprejel sklep, da podpira sprejem predloga Sklepa o ustanovitvi Javnega zavoda Festival Ljubljana. 

GOSPOD ZORAN JANKOVIĆ
Hvala. Gospod Sedmak? 

GOSPOD MARJAN SEDMAK
Hvala za besedo. Tudi k 29. točki Statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Razprava? Gospa Sojar, ste rekli, da se ne boste več javljala. 
 
GOSPA MOJCA SOJAR
Prosim?

GOSPOD ZORAN JANKOVIĆ
Ste rekla, da se ne boste več javljala. 

GOSPA MOJCA SOJAR
Tukaj se pa moram. Tukaj bi za to točko in naslednjo točko, ker sta pa malo drugačni, ker je pa ustanovitev sklep o ustanovitvi javnega zavoda, je pa notri v gradivu napisano, da je ta nov akt usklajen z Zakonom o spremembah in dopolnitvah Zakona o uresničevanju javnega interesa za kulturo, ki je začel veljati 22. 10. 2025. In ta zakon določa, da morajo biti spremembe narejene v roku pol leta. To je poteklo aprila. Zdaj smo pa konec septembra. Bi prosila za to pojasnilo, ali je ta rok prekoračen ali ni. 

GOSPOD ZORAN JANKOVIĆ
Čakaj, saj ti jaz dajem besedo. Ne moreš govoriti, te ne pustim, gospa Demšič. 

GOSPA MOJCA SOJAR
To bi moral gospod statutarno pravna komisija odgovoriti, pravzaprav. 

GOSPOD ZORAN JANKOVIĆ
Ste zaključili? 

GOSPA MOJCA SOJAR
Kako? 

GOSPOD ZORAN JANKOVIĆ
Ste zaključili? 

GOSPA MOJCA SOJAR
Ja. 

GOSPOD ZORAN JANKOVIĆ
Hvala lepa. Razprava zaključena. Ugotavljam navzočnost. Rezultat navzočnosti 33. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o ustanovitvi javnega zavoda Festival Ljubljana.

Zaključujem.
Rezultat glasovanja: 
32 ZA,
2 PROTI. 
Sprejeto. 


In gremo na točko 30. 
AD 30. PREDLOG SKLEPA O USTANOVITVI JAVNEGA ZAVODA PIONIRSKI DOM – CENTER ZA KULTURO MLADIH
Gradivo ste prejeli, prejeli ste poročilo pristojnega odbora. Gospa Demšič je že pojasnila. Gospod Bagari, stališče odbora pri točki 30? 

GOSPOD LUDVIK BAGARI
Dame in gospodje, cenjeni gospod župan. Odbor za kulturo in raziskovalno dejavnost je obravnaval gradivo za sejo mestnega sveta in sprejel sklep, da podpira sprejem predloga Sklepa o ustanovitvi Javnega zavoda Pionirski dom - Center za kulturo mladih. 

GOSPOD ZORAN JANKOVIĆ
Gospod Sedmak? 

GOSPOD MARJAN SEDMAK
Statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Razprava? Ni. Ugotavljam navzočnost. Rezultat navzočnosti 35.

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o ustanovitvi javnega zavoda Pionirski dom – Center za kulturo mladih.

Rezultat glasovanja: 
31 ZA,
0 PROTI. 
Hvala lepa. Mateja, hvala lepa za dobro pripravo. 


AD 31. PREDLOG ODLOKA O SPREMEMBAH IN DOPOLNITVAH ODLOKA O  ORGANIZACIJI IN DELOVNEM PODROČJU MESTNE UPRAVE MESTNE OBČINE LJUBLJANA S PREDLOGOM ZA HITRI POSTOPEK
Gradivo ste prejeli, prejeli ste poročilo pristojnega odbora. Prosim direktorja, gospoda Miho Verbiča, da poda uvodno obrazložitev. 

GOSPOD MIHA VERBIČ
Hvala lepa, gospod župan. Še enkrat lepo pozdravljeni. S predlogom odloka so predlagane spremembe in dopolnitve veljavnega odloka v delu, ki se nanašajo na: kabinet župana, kjer se zagotovi terminološko in vsebinsko usklajenost odloka z veljavno zakonodajo ter natančnejša opredelitev nalog Mestne občine Ljubljana pri izvajanju postopkov mednarodne zaščite. Nadalje: sekretariat mestne uprave dodatno izvaja naloge sofinanciranja znanstvenih publikacij in organizacije strokovnih posvetov, ki je bila do sedaj v pristojnosti Službe za evropske projekte. Pravilneje je, da je za sofinanciranje znanstvenih publikacij in organizacije strokovnih posvetov vseh služb in oddelkov v okviru mestne uprave skrbi sekretariat. Službi za lokalno samoupravo je dodana pristojnost upravljanja stavb in poslovnih prostorov MOL kot podporne infrastrukture za delovanje četrtnih skupnosti, razen nalog, ki sodijo v pristojnosti drugih organov. Pri Oddelku za finance in računovodstvo se naloge uskladijo z Zakonom o javnih financah in drugimi veljavnimi predpisi na področju javnih financ. Po veljavnem odloku je Oddelek za ravnanje z nepremičninami pristojen za pripravo pogodb v zvezi z obremenjevanjem nepremičnin s stvarnimi pravicami. Skozi daljše časovno obdobje se je pokazalo, da je procese dela in naloge, ki se nanašajo na obremenjevanje nepremičnin, ki so opredeljene kot javne površine, s stvarnimi pravicami smiselno združiti oziroma jih centralizirati v okviru ene organizacijske enote, to je Oddelka za gospodarske dejavnosti in promet, saj navedeni oddelek dejansko opravlja tudi druge naloge, ki so vezane splošno in posebno rabo javnih površin. Zaradi ukinitve Službe za razvojne projekte in investicije delovno področje te službe prevzame nov organ, to je Oddelek za gospodarske dejavnosti in promet. Naloge, ki so vsebinsko in medsebojno povezane, je potrebno združiti v enotne procese dela, ki bodo po uveljavitvi odloka potekale v okviru ene organizacijske enote, to je Oddelka za gospodarske dejavnosti in promet. Ta način prinaša tako imenovano centralizirano poslovanje, ki omogoča učinkovito upravljanje, produktivnost, uspešnost in enoten pregled procesov brez podvajanja nalog ter v končni fazi vpliv na zadovoljstvo uporabnikov, torej občanov. Sprememba odloka ne predvideva finančnih posledic in v skladu s 4. alinejo 3. odstavka 122. člena poslovnika se mestnemu svetu predlaga sprejem odloka po hitrem postopku, saj predlagane spremembe predstavljajo manj zahtevne spremembe odloka. Hvala lepa. 

GOSPOD ZORAN JANKOVIĆ
Miha, kar se usedi k meni, ker boš imel spet... Prosim gospo Kovačič, da poda stališče odbora. 

GOSPA DARINKA KOVAČIČ
Lep dober večer vsem še prisotnim v dvorani. Odbor za lokalno samoupravo je na 16. redni seji sprejel dva sklepa, in sicer prvi sklep, ki se glasi: Odbor za lokalno samoupravo podpira sprejem predloga Odloka o spremembah in dopolnitvah Odloka o organizaciji in delovnem področju mestne uprave Mestne občine Ljubljana po hitrem postopku. Ta sklep je bil sprejet s petimi glasovi za, od petih navzočih. In drugi sklep, ki se glasi: Odbor za lokalno samoupravo podpira sprejem predloga Odloka o spremembah in dopolnitvah Odloka o organizaciji in delovnem področju mestne uprave Mestne občine Ljubljana. Tudi ta sklep je bil sprejet s petimi glasovi za, od petih navzočih. 

GOSPOD ZORAN JANKOVIĆ
Hvala lepa, gospa Kovačič. Gospod Sedmak? 

GOSPOD MARJAN SEDMAK
Hvala za besedo. Najprej glede hitrega postopka. Statutarno pravna komisija meni, da so izpolnjeni pogoji za hitri postopek, kot jih navaja direktor sam. Se pravi, to je 4. alineja 3. odstavka 122. člena poslovnika Mestnega sveta Mestne občine Ljubljana. Gre za manj zahtevne spremembe in dopolnitve aktov MOL. K samemu aktu pa statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Hvala lepa. Odpiram razpravo o hitrem postopku. Hitri postopek. Ni razprave. Ugotavljam navzočnost po celotni točki. Rezultat navzočnosti 33. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog, da predlog Odloka o spremembah in dopolnitvah Odloka o organizaciji in delovnem področju Mestne uprave Mestne občine Ljubljana sprejme po hitrem postopku.

Rezultat glasovanja.
Zaključujem: 
28 ZA,
4 PROTI.
Sprejeto. 

GOSPOD ZORAN JANKOVIĆ
In odpiram razpravo o samem odloku. Gospa Honzak, izvolite. 

GOSPA URŠKA HONZAK
Hvala za besedo. V uvodni obrazložitvi, ne vem, ali je bilo namenoma ali pa slučajno izpuščeno, je ena zadeva, ki je nas v Svetniškem klubu Levice kar malo zmotila, in sicer v 2. členu odloka, ki ga danes obravnavamo, se kabinetu župana dodaja nove naloge oziroma nove pristojnosti, in sicer, da kabinet župana opravlja naloge s področja celovitega prostorskega razvoja mesta, urejanja prostora in umeščanja v prostor. To je po našem mnenju kar preveč nalaga kabinetu župana, ki je bolj politično telo kot strokovno, in jim daje neko pristojnost, ki bi v resnici morala biti najprej pristojnost strokovnih organov, ki že obstajajo znotraj mestne uprave, in potem mestnega sveta kot najvišjega odločevalskega telesa v občini. Ostale rešitve se nam v resnici ne zdijo tako problematične, so tudi smiselne, so bile tudi pojasnjene. Ampak zaradi tega, kar nas je pa res zmotilo, pa ne moremo glasovati za ta odlok. 

GOSPOD ZORAN JANKOVIĆ
Bomo pojasnili. Hvala lepa. Gospod Striković? 

GOSPOD DENIS STRIKOVIĆ
To je... te spremembe gredo v smislu, najboljše, da en človek o vsem odloča v tem mestu. In še posebej, še posebej, da je to na zadnji seji pred volitvami na koncu mandata, da pride do takih sprememb, ki niso ravno čisto tako nedolžne, kot izgleda. Pa Služba za razvojne projekte in investicije je imela svoj namen. In zdaj vidim, da samo hočete olajšati, kako... kako speljati projekte naprej. Evo, še to, kar ste si dali kot nalogo kabineta župana. Tako da tukaj je še manj transparentnosti, čez manj sit da gre. In zadeva izgleda tudi povezana s kadrovskimi spremembami, ki so se zgodile na tem področju. In mislim, da to še bolj zaplete... zaplete možnosti za mahinacije, za korupcijo in tako naprej. Mislim, da OGDP ni usposobljen v tem smislu, da pa zdaj celotne te projekte vodi. Tako da bom direktno to bil proti. To se mi mogoče zdi še mogoče med temi zadnjimi točkami, da opozicijski svetniki ne spremljamo, ampak je to čista napaka to sprejeti. In če bi se že kakšne dodatne spremembe morale dogajati z novim sklicem. Hvala. 

GOSPOD ZORAN JANKOVIĆ
Zaključujem razpravo in gospa Honzak, bo dal direktor odgovor na to vaše vprašanje. Ne želim si projektirati, tako da zdaj povem. 

GOSPOD MIHA VERBIČ
Ja, kakor je gospa svetnica že na to opozorila, ni bilo načrtno mišljeno karkoli ne povedati. Vse je jasno v samem odloku. Z rdečo barvo so označene vse spremembe. Gre predvsem za to, da to področje... za to področje skrbi naš podžupan, profesor oziroma doktor, docent Rok Žnidaršič, ki bo imel pregled in nadzor nad samim delovanjem strateškega načrtovanja, kar je edino prav, skladno s samo vizijo, ki jo pač imamo pripravljeno in narejeno do 2045. 

GOSPOD ZORAN JANKOVIĆ
Glasovanje poteka. 

... /// ... iz dvorane – obrazložitev glasu ... ///

GOSPOD ZORAN JANKOVIĆ
Izvolite gospod Striković, obrazložite svoj glas. 

GOSPOD DENIS STRIKOVIĆ
Zaradi tega, ker je bil to... ker je bil to nov moment, in še posebej zaradi tega bom... bom glasoval proti. Zaradi tega, ker podžupani, to imate neko famo, ki ste jo vi dali, da je... da je glavni mestni urbanist nekdo od podžupanov. To ni res. Podžupani so politiki. Glavni urbanist v mestu je vodja oddelka za urbanizem. To je glavna strokovna osebnost. Ne... ne nek mestni svetnik, ki je bil izvoljen za politika, pa je potem podžupan. In ravno to je napačno, kar se dogaja s tem mestom. Zaradi tega, ker so... ker politika daje usmeritve, ampak stroka mora stati za stroko. Tako da podžupan ni... ni niti... je mogoče na funkciji političnega, kakor je... kakor bi lahko bil minister, ni državni sekretar, ki je tudi politična funkcija, ampak je v smislu državne uprave na nivoju direktorja. Direktorat je tisti, ki upravlja. 

GOSPOD ZORAN JANKOVIĆ
Rezultat navzočnosti je 33. A se vidi, je gor?

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o spremembah in dopolnitvah Odloka o organizaciji in delovnem področju Mestne uprave Mestne občine Ljubljana. 

GOSPOD ZORAN JANKOVIĆ
Dokler glasujete, danes sem izvedel, da smo mi politiki v 20. letih naredili 2600 projektov tako, da se opravičujem podžupan, tako da bomo politiki delali to po tem mnenju. Uboga ta Ljubljana.

Rezultat glasovanja.
26 ZA,
6 PROTI.
Sprejeto. 


Gremo na točko 32. 
AD 32. PREDLOG ODLOKA O PRENEHANJU VELJAVNOSTI ODLOKA O MEDIACIJI PRI MESTNI OBČINI LJUBLJANA
Gradivo ste prejeli. Prejeli ste poročilo Odbora za lokalno samoupravo. Prosim gospoda Verbiča, da poda uvodno obrazložitev. 

GOSPOD MIHA VERBIČ
Hvala lepa še enkrat, gospod župan. S predlogom Odloka je predlagano prenehanje veljavnosti Odloka o mediaciji pri Mestni občini Ljubljana. Z odlokom je želela Mestna občina Ljubljana prispevati k olajšanju dostopa do alternativnega reševanja sporov in k spodbujanju mirnega reševanja sporov z uporabo mediacije. Občanom in drugim subjektom na svojem območju je Mestna občina Ljubljana želela ponuditi dodatno možnost, da svoje spore reši po mirni poti, na manj stresen način, hitrejši in cenejši način, kot če bi jih reševali preko sodišča. V času od sprejetega odloka leta 2011 do danes se je na podlagi pogodbe o zagotavljanju storitev mediacije pri Mestni občini Ljubljana obravnavalo zgolj 38 predlogov za začetek mediacijskega postopka, pri čemer v 19 primerih ni bilo podano soglasje nasprotne stranke za reševanje sporov v postopku mediacije, 6 postopkov pa je bilo z mediacijo uspešno zaključenih. Zaradi nizkega števila primerov reševanja sporov z mediacijo, dejstva, da MOL že od leta 2018 nima sklenjene pogodbe z izvajalcem mediacij, se mestnemu svetu predlaga, da sprejme Odlok o prenehanju veljavnosti Odloka o mediaciji pri Mestni občini Ljubljana. Prenehanje veljavnosti odloka ne predvideva finančnih posledic. Hvala lepa. 

GOSPOD ZORAN JANKOVIĆ
Hvala lepa. Gospa Kovačič, prosim za stališče odbora. 

GOSPA DARINKA KOVAČIČ
Še enkrat lep dober večer. Odbor za lokalno samoupravo je na 16. seji sprejel sklep, ki se glasi: Odbor za lokalno samoupravo podpira sprejem predloga Odloka o prenehanju veljavnosti Odloka o mediaciji pri Mestni občini Ljubljana. Sklep je bil sprejet s petimi glasovi od petih navzočih. 

GOSPOD ZORAN JANKOVIĆ
Gospod Sedmak? 

GOSPOD MARJAN SEDMAK
Hvala za besedo. Statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Razprava? Ni razprave. Ugotavljam navzočnost. 34 prisotnih. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Odloka o prenehanju veljavnosti Odloka o mediaciji pri Mestni občini Ljubljana.

Rezultat glasovanja.
30 ZA,
0 PROTI.
Hvala lepa. 


Gremo na 33. točko. 
AD 33. PREDLOG PRAVILNIKA O DOPOLNITVAH PRAVILNIKA O DOLOČITVI MERIL ZA DOLOČITEV VIŠINE NADOMESTIL ZA ČLANE VOLILNIH ORGANOV MESTNE OBČINE LJUBLJANA
Gradivo ste prejeli. Po sklicu ste prejeli amandma župana in poročilo Statutarno pravne komisije. Prosim gospo Zupan Klopčič, da poda uvodno obrazložitev. 

GOSPA POLONA ZUPAN KLOPČIČ
Spoštovane, spoštovani. Imamo pred sabo akt o dopolnitvah Pravilnika o določitvi meril in višine nadomestil za člane volilnih organov. In sicer še zadnji dve spremembi oziroma dopolnitvi, kjer urejamo še dve področji, ki jih zakon ne ureja, in sicer volitve v četrte skupnosti, za svete četrtih skupnosti, kjer je župan že razpisal volitve, ter za glasovanje za župana drugi krog. In to bi bilo tudi vse. Najlepša hvala. 

GOSPOD ZORAN JANKOVIĆ
Gospod Sedmak.

GOSPOD MARJAN SEDMAK
Hvala. Statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Odpiram razpravo o aktu v celoti. Ni razprave. Ugotavljam navzočnost. Po celotni točki... lepo prosim. Rezultat navzočih: 34. Zdaj odpiram razpravo o amandmaju. Ni razprave. Ja, ni... je bila prej napisana replika. Ne vem, jaz nimam... Izvolite, gospa Honzak, razprava o amandmaju. 

GOSPA URŠKA HONZAK
Hvala za besedo. Jaz bi samo opozorila, da se mi zdi res malce neprofesionalno od mestne uprave, da ni pogledala zakona, na katerega se nanaša, in je v prvem predlogu pač bila višina nadomestila nižja, kot je predvidena z zakonom, in moramo zdaj to z amandmajem pripravljati. Samo to bi opozorila, dajte prebrati zakone, na katere se nanašate. 

GOSPOD ZORAN JANKOVIĆ
Hvala lepa. 

GOSPA URŠKA HONZAK
Pa vsako... vsaka štiri leta imamo te iste sklepe, a ne? 

GOSPOD ZORAN JANKOVIĆ
In vi ste hoteli prenehati sejo. A vidite, da ste še pri sebi čisto... 

GOSPA URŠKA HONZAK
Jaz sem, ampak eni vaši svetniki pa spijo že pol seje. 

GOSPOD ZORAN JANKOVIĆ
Ja, ja, ja, ja. Rezultat navzočnosti... ne, ne vem, o komu je govorila. Je 34. 

Glasovanje poteka O AMANDMAJU župana: V drugi alineji prvega odstavka 1. člena se številka »70« nadomesti s številko »100«.

 Rezultat tega glasovanja je 
31-- 

---------------------------------------------------------KONEC POSNETKA ŠT. T014-20260928-211259

GOSPOD ZORAN JANKOVIĆ
--ZA,
0 PROTI. 

In gremo na sprejem sklepa. Glasovanje poteka: Mestni svet Mestne občine Ljubljana sprejme predlog Pravilnika o dopolnitvi Pravilnika o določitvi meril za določitev višine nadomestil za člane volilnih organov Mestne občine Ljubljana, skupaj s sprejetim amandmajem.

Zaključujem. 
Rezultat glasovanja:
33 ZA,
0 PROTI.
Sprejeto. 
Hvala lepa. 


Gremo na 34. točko dnevnega reda. 
AD 34. PREDLOG SKLEPA O ZMANJŠANJU VREDNOSTI NAMENSKEGA PREMOŽENJA IN KAPITALA JAVNEGA STANOVANJSKEGA SKLADA MESTNE OBČINE LJUBLJANA
Gradivo ste prejeli, prejeli ste še poročilo Odbora za finance. Prosim go. Živo Matjašič,  da poda uvodno obrazložitev. 

GOSPA ŽIVA MATJAŠIČ
 Spoštovani župan, spoštovane, spoštovani. Danes v sprejem predlagamo Sklep o zmanjšanju vrednosti namenskega premoženja in kapitala Javnega stanovanjskega sklada Mestne občine Ljubljana. Konkretneje: gre za 3 sklope nepremičnin, 154 parkirnih mest v Celovških dvorih, 91 parkirnih mest na Litijski Pesarski ter na istem naslovu, 91, ja, se oproščam in 2 poslovna prostora na isti lokaciji. Vseh navedenih nepremičnin naš sklad ne potrebuje za izvajanje osnovne, torej stanovanjske dejavnosti. Naj dodam, da so parkirna mesta, ki jih danes dajemo v potrditev za prenos, tako imenovani trajni višek, kar pomeni, da tudi v primeru potrditve bo na obeh lokacijah za naše najemnike še vedno dovolj parkirnih mest. Toliko z moje strani. Hvala. 

GOSPOD ZORAN JANKOVIĆ
Hvala lepa. Gospa Žekar, stališče odbora? 

GOSPA JELKA ŽEKAR
Hvala za besedo. Tudi ob obravnavi tega gradiva je Odbor za finance soglasno podprl predlog Sklepa o zmanjšanju vrednosti namenskega premoženja in kapitala Javnega stanovanjskega sklada Mestne občine Ljubljana. Hvala lepa. 

GOSPOD ZORAN JANKOVIĆ
Gospod Sedmak? 

GOSPOD MARJAN SEDMAK
Hvala. Statutarno pravna komisija nima pripomb pravnega značaja. Hvala. 

GOSPOD ZORAN JANKOVIĆ
Razprava? Ni razprave. Ugotavljam navzočnost. Pa se opravičujem, zdaj vam pa ne dam besede več. A veste, ma ne boste dobila besede, ker to na isti seji drugič ponavljate. Rezultat navzočnosti: prosim navzočnost. Ugotavljam... Rezultat navzočnosti: 33. 

Glasovanje poteka O PREDLOGU SKLEPA: Mestni svet Mestne občine Ljubljana sprejme predlog Sklepa o zmanjšanju vrednosti namenskega premoženja in kapitala javnega stanovanjskega sklada Mestne občine Ljubljana. 

GOSPOD ZORAN JANKOVIĆ
Prosim za vaš glas. Izvolite, gospod Striković. Absolutno. 

GOSPOD DENIS STRIKOVIĆ
To bo zdaj za vse naslednje tri točke skupaj. Ta tematika ne bi smela biti na seji, saj niso izpolnjeni pogoji za uvrstitev na sejo. Očitno je, da zadeva ni zrela za sejo, ker projekti niso še popolnoma zaključeni. Je pa očitno, da so pred nami volitve in da gre samo za predvolilni manever. Glasoval bom proti na vseh treh točkah. 

GOSPOD ZORAN JANKOVIĆ
Hvala lepa. Gospa Damij, obrazložitev glasu? 

GOSPA MAG. KATJA DAMIJ
A je že? Aha, hvala lepa. Jaz bom glasovala za, ker se mi zdi, da vsako dodatno parkirno mesto oziroma mesto v garaži je pozitivno ob teh problemih, ki jih imamo. Bi pa vseeno pozvala k razmisleku, da bi za ljudi, ki niso blizu teh garaž, se pravi, če nekdo živi na Viču ali pa za Bežigradom, mu te garaže verjetno ne pomagajo. Da bi se naredil en razmislek, en spoštljiv človeški odnos, da se jih ne bi kaznovalo, ko parkirajo doma. 40.000 ljudi je reklo, da tako razmišljajo. Verjamem, da zdajle zvečer, ko nekateri prihajajo iz službe, pač parkirajo po možnosti, parkirajo mogoče že 20, 30 let enako. In bi pač predlagala, da se neha s kaznovanjem ljudi doma. Seveda pod pogojem, da ne parkirajo na travi ali na pločniku in podobno. Hvala. 

GOSPOD ZORAN JANKOVIĆ
Rezultat glasovanja: 
28 ZA, 
1 PROTI. 
Sprejet. 


In gremo na zadnjo točko. 
AD 35. A) PREDLOG ODLOKA O SPREMEMBAH IN DOPOLNITVAH ODLOKA O UREJANJU PROMETA V MESTNI OBČINI LJUBLJANA S PREDLOGOM ZA HITRI POSTOPEK
B) PREDLOG ODREDBE O DOPOLNITVAH ODREDBE O DOLOČITVI JAVNIH PARKIRNIH POVRŠIN, KJER SE PLAČUJE PARKIRNINA V MESTNI OBČINI LJUBLJANA
Predlagam, da točki obravnavamo skupaj. Glasovanje pa bo potekalo o vsakem aktu posebej. Gradivo ste prejeli po sklicu seje s predlogom za razširitev dnevnega reda. Po sklicu seje ste prejeli še poročili Odbora za gospodarske javne službe in promet in amandma župana k točki A. Prosim go. Žitnik, da poda uvodno obrazložitev.

GOSPA MAJA ŽITNIK
Dober večer. Hvala za potrpežljivost, zadnja sem na vrsti. Začeli bomo, župan, z odlokom. Obrazložitvijo. 

GOSPOD ZORAN JANKOVIĆ
Kar skupaj obrazložite. 

GOSPA MAJA ŽITNIK
A kar oba? 

GOSPOD ZORAN JANKOVIĆ
Ja. 


GOSPA MAJA ŽITNIK
Predlog odloka prinaša dve novosti, in sicer: na novo se določi višino parkirnine za parkiranje v parkirnih hišah v lasti Mestne občine Ljubljana, za abonenta stanovalca v soseski, ki po predlogu odloka znaša 50 EUR na mesec. Črta se pa pogoj za pridobitev parkirne dovolilnice na območju cone 2 in cone 3, in sicer na način, da upravičenec do parkirne dovolilnice nima sklenjene pogodbe za najem parkirnega prostora v parkirni hiši v lasti MOL. S tem se upravičencem do parkirne dovolilnice, stanovalcem na območju cone 2 in 3, omogoči, da lahko pridobijo parkirno dovolilnico za prvo, drugo in tretje vozilo in obenem parkirni prostor v parkirni hiši v lasti Mestne občine Ljubljana, če imajo sklenjeno pogodbo za najem. Postopek in stroški za pridobitev parkirnih dovolilnic ostajajo nespremenjeni. Skladno z ustaljeno prakso bo izvajalec obvezne gospodarske javne službe javno podjetje Ljubljanska parkirišča in tržnice in s sprejemom odloka v breme proračuna Mestne občine Ljubljana nima finančnih posledic. Ker predlog odloka predstavlja manj zahtevne spremembe in dopolnitve, predlagamo, da se odlok sprejme po hitrem postopku. 

GOSPOD ZORAN JANKOVIĆ
Hvala. Tukaj Maja pridi zraven. Še odredbo? Si kaj povedala? 

GOSPA MAJA ŽITNIK
A še odredbo? 

GOSPOD ZORAN JANKOVIĆ
Še kar, ja vse, ne? 

GOSPA MAJA ŽITNIK
Velja. Predlog Odredbe o dopolnitvah Odredbe o določitvi javnih parkirnih površin, kjer se plačuje parkirnina v Mestni občini Ljubljana. Poglavitna rešitev predloga odredbe je dopolnitev veljavne odredbe z novima javnima parkirnima hišama: Parkirna hiša Litijska Pesarska, parkirišča za osebna vozila in parkirna hiša Celovški dvori, parkirišča za osebna vozila, z namenom določitve tarifnega razreda in časa, v katerem se plačuje parkirnina. Za omenjeni javni parkirni površini se predlaga tarifa H5 s plačilom parkirnine v višini 50 EUR na mesec za abonenta stanovalca v soseski. Kot je že omenila predhodnica, je v parkirni hiši Litijska Pesarska na voljo 91 parkirnih prostorov za osebna vozila. 

GOSPOD ZORAN JANKOVIĆ
91.

GOSPA MAJA ŽITNIK
V parkirni hiši Celovški dvori pa bo na voljo...

GOSPOD ZORAN JANKOVIĆ
154, pa 91, ja. 

GOSPA MAJA ŽITNIK
Dopolnitev odredbe ima neposreden vpliv na višje prihodke proračuna Mestne občine Ljubljana iz naslova najemnine, oddaja dodatne gospodarske javne infrastrukture, garažne hiše izvajalcev javne službe JPLPT v poslovni najem. Prihodek iz naslova pobranih parkirnin na javnih parkirnih površinah v Mestni občini Ljubljana je prihodek omenjenega izvajalca javne službe. Ocenjuje se, da bo prihodek javnega podjetja LPT iz naslova pobranih parkirnin na novih javnih površinah povečal v ocenjeni višini za cca. 102.900 EUR na leto ob predpostavki 70-odstotne zasedenosti. Župan, a lahko imam jaz še 30 sekund? 

GOSPOD ZORAN JANKOVIĆ
Lahko. 

GOSPA MAJA ŽITNIK
Ker uradni del sem pa končala. Ampak ker je to pravzaprav moj prvi mandat, jaz sem se zaželela zahvaliti za sodelovanje, za vašo našo zadnjo sejo. Menim, da naši pravzaprav pogovori ali pa, bom rekla, teme niso bile enostavne. Menim, da smo dobro pluli. Vselej pa sem nastopala v dobro občanov in občank in pa predvsem Mestne občine Ljubljana. Hvala. 

GOSPOD ZORAN JANKOVIĆ
Gospod Maver, stališče odbora, prosim. 

GOSPOD MARKO MAVER
Hvala za besedo. Odbor za gospodarske javne službe in promet je na svoji 32. seji obravnaval predmetno gradivo in sprejel dva sklepa pod točko 35a. In sicer: Odbor za gospodarske javne službe in promet podpira sprejem predloga, da se predlog Odloka o spremembah in dopolnitvah Odloka o urejanju prometa v Mestni občini Ljubljana sprejme po hitrem postopku, in pa da sprejme predlog Odloka o spremembah in dopolnitvah Odloka o urejanju prometa v Mestni občini Ljubljana s 4 glasovi za in 1 proti od 5 navzočih. 

GOSPOD ZORAN JANKOVIĆ
Hvala lepa. Še za odredbo nisi povedal. 

GOSPOD MARKO MAVER
Hvala. Odbor za gospodarske javne službe in promet je prav tako na 32. seji sprejel sklep, in sicer da podpira sprejem predloga Odredbe o dopolnitvah Odredbe o določitvah javnih parkirnih površin, kjer se plačuje parkirnino v Mestni občini Ljubljana s 4 glasovi za in 1 proti od 5 navzočih. Hvala lepa. 

GOSPOD ZORAN JANKOVIĆ
Hvala lepa. Gospod Sedmak? 

GOSPOD MARJAN SEDMAK
Hvala za besedo. Najprej seveda o hitrem postopku. In sicer je Statutarno pravna komisija večinsko s 4 glasovi za in 1 proti izrekla mnenje, da so izpolnjeni pogoji za hitri postopek, kot jih določa četrta alineja tretjega odstavka 122. člena poslovnika mestnega sveta. K sami točki v celoti, A in B, pa Statutarno pravna komisija nima pripomb pravnega značaja. In to je tako rekoč zadnje dejanje. Hvala. 

GOSPOD ZORAN JANKOVIĆ
Hvala lepa. Razprava o hitrem postopku? Ni razprave. Ugotavljam navzočnost po celotni točki. Rezultat navzočnosti: 32. 

Glasovanje poteka: Mestni svet Mestne občine Ljubljana sprejme predlog, da predlog Odloka o spremembah in dopolnitvah Odloka o urejanju prometa v Mestni občini Ljubljana sprejme po hitrem postopku.

Prosim za vaš glas.
Rezultat glasovanja. 
28 ZA,
2 PROTI. 
Sprejeto. 

GOSPOD ZORAN JANKOVIĆ
In gremo v razpravo o obeh aktih, tako pod A) predlog Odloka o spremembi in dopolnitvah Odloka o urejanju prometa v Mestni občini in predlog Odredbe o dopolnitvah Odredbe o določitvi javnih parkirnih površin, kjer se plačuje parkirnina v Mestni občini Ljubljana. Gospa Honzak, izvolite. A ste še v formi? Pa je že 10? 

GOSPA URŠKA HONZAK
Jaz lahko do kadar hočete. Spomnila bi župana, da je obljubil po referendumu o točno tem odloku, da v tem mandatu ne bomo več spreminjali Odloka o urejanju prometa v Mestni občini Ljubljana. In spominjam tudi na to, kar sem rekla čisto na začetku te seje, če je kdo mogoče pozabil, da se mi zdi, da je ta točka na dnevnem redu danes in tako zelo nujno samo zaradi predvolilnega časa, v katerem smo, zato da se določene skupine ljudi mogoče malo pomiri pred volitvami. Tako da. 

GOSPOD ZORAN JANKOVIĆ
Hvala lepa. Gospod Primc? 

GOSPOD ALEŠ PRIMC
Hvala lepa za besedo. Jaz bom podprl, tako kot je rekla gospa Damij, vsako parkirno mesto, vsako parkirno mesto, ki pride v naše stanovanjske soseske, je dragoceno in meni je samo žal, da se to ni do sedaj naredilo. Žal ne morem reči, da je gospa Žitnikova delala v interesu občank in občanov. 40.000 ljudi vam je povedalo, da ste grdo z njimi delali, da ste bili nasilni in tako naprej. Tako da o tem ni treba govoriti. Bi se pa tudi jaz želel ob koncu mandata zahvaliti za sodelovanje. Žal ni bilo zelo tvorno, nismo veliko sodelovali, ampak nekaj smo se pa vseeno poslušali. Tako da hvala lepa vsem. 

GOSPOD ZORAN JANKOVIĆ
Ugotavljam, da je razprava zaključena. In zdaj imava z Majo 5 minut. In ker je že gospa Honzak govorila o predvolilnih aktivnostih, tega jaz ne bom zanikal, da tudi ne koristi temu času, ampak spomnil bom nekaj drugega. In na zboru krajanov in v času, ko smo tukaj glasovali 27:0 in potem še 40:0, kakor je bilo, je bil moj predlog, smo povedali, da bomo dali dodatnih 200 parkirnih mest v Štepanjskem naselju. 150 smo jih že narisali, jih že uporabljajo. In to na prostoru, kjer je izključno v lasti mestne občine in ni nobene začasne odredbe. V funkciji so. In teh 91 parkirnih mest, ki še gredo v najem, kdo se javi, sicer med Jakčevo pa Pesarsko in potem še Bilečansko, vrstni red se bodo odločili sami po tem. Če bo preveč prijav, verjetno bodo šli v žreb. Ko so se gradili ti bloki, je bilo zelo jasno povedano, da ta etaža ni v cilju potreb javnega stanovanjskega sklada. Oni imajo svojo etažo, imajo svoja parkirna mesta in ta etaža je bila narejena izključno za potrebe obstoječih stanovalcev. 91 parkirnih mest. Mi smo tudi v tem dobili od stanovanjskega sklada dva prostora, ali bomo notri dali frizer ali ne vem, kaj se bo zgodilo. V glavnem, mi smo svojo obljubo uresničili. Zdaj bom pa rekel kaj, če spominjam župana, kaj je rekel. Dejstvo je, da so tisti, ki so to podpirali, gospa Honzak, potrošili v Ljubljani milijon evrov. In ko smo mi zdaj spraševali tega istega gospoda Fajsa, naj reče, da je to, kar smo se s civilno iniciativo dogovarjali, je odgovoril: »Dajte vprašati civilno iniciativo Ljubljane, to ni moj predlog.« Se opravičujem, gospod Fajs, vaš predlog, vi ste edini podpisani. Da, ta Mestna občina je izpolnila svojo obljubo. Ne da je izpolnila, ampak jo je presegla za 41 parkirnih mest. Zato pravim, bomo še o amandmaju zdaj glasovali oziroma razpravljali, če ima kdo kaj. Razprava o amandmaju v prvem členu, kjer smo tudi dali, kar je bilo na tej seji. Mi smo predlagali takrat, da bi znižali nočno od 4 na 2 evra, pa je bilo zavrnjeno. Potem se je po civilni iniciativi gospod Hočevar oglasil in napisal: »Župan naj zdaj nazaj vrne tudi prva, druga, tretja dovolilnica.« Po mojem mnenju je ugotovil, da je to bolj pravično in tudi 2 evra. In to, kar je bil predlog in kar je bilo sprejeto, smo zdaj ponovili. Tako da pravim, odpiram razpravo o amandmaju o prvem členu. Gospa Damij, izvolite o amandmaju. 

GOSPA MAG. KATJA DAMIJ
Hvala lepa. Mislim, da bi bilo za Ljubljančane najboljše, da ni nočne tarife, ker ponoči parkiramo Ljubljančani. Verjetno je zelo malo delovnih migrantov in ne vem, kaj so bili argumenti. Tako da ponoči ljudje spijo in parkirajo avto. Tako da ne vem, zakaj je treba ponoči računati. Hvala. 

GOSPOD ZORAN JANKOVIĆ
Še kdo? Zaključujem razpravo in gremo na glasovanje o amandmaju. 

Glasovanje poteka. Jaz ga bom sproti bral:  V 1. členu se pred besedama »v točki« doda »v točki II. Parkirišča za osebne avtomobile in bivalna vozila«: - vrstica z nazivom  »P-1 (osebni avtomobil)« spremeni tako, da se glasi:
»
	P-1 (osebni avtomobil)
	 1,50
	na uro
	 2,00
	na noč
	(ni)


 »;
- vrstica z nazivom  »P-2 (osebni avtomobil)« spremeni tako, da se glasi:
»
	P-2 (osebni avtomobil)
	
1,00
	na uro
	 2,00
	na noč
	(ni)


»;
- vrstica z nazivom  »P-3 (osebni avtomobil)« spremeni tako, da se glasi:
»
	P-3 (osebni avtomobil)
	0,70
	prvi dve uri
	
2,00
	na noč
	(ni)

	
	0,70
	vsaka naslednja
	
	
	(ni)


in ».

Prosim za vaš glas. 
Rezultat glasovanja.
Zaključujem: 
26 ZA,
3 PROTI. 
Sprejeto. 

In potem gremo zdaj na glasovanje k točki A: Mestni svet Mestne občine Ljubljana sprejme predlog Odloka o spremembah in dopolnitvah Odloka o urejanju prometa v Mestni občini Ljubljana skupaj s sprejetim amandmajem). 

Prosim za vaš glas. 
Rezultat glasovanja: 
26 ZA,
3 PROTI. 
Sprejeto. 

In gremo še pod točko B): Mestni svet Mestne občine Ljubljana sprejme predlog Odredbe o dopolnitvah Odredbe o določitvi javnih parkirnih površin, kjer se plačuje parkirnina v Mestni občini Ljubljana. 

Rezultat glasovanja: 
24 ZA,
2 PROTI. 
Sprejeto. 

GOSPOD ZORAN JANKOVIĆ
Hvala lepa za prijetno sejo. Je zadnja seja. Želim dober tek in pa vsem skupaj želim veliko uspeha na volitvah in pri nadaljnjem delu. 

